Dhaulathu ge musaara thah: varah Beyinsaafu!\nދައުލަތުގެ މުސާރަތައް: ވަރަށް ބޭއިންސާފު!\nސިވިލް ސާވެންޓްތަކެއް އޮފީހެއްގައި މަސައްކަތް ކުރަނީ. --\nދައުލަތުގެ މުވައްޒަފުންގެ މުސާރައިގެ މައްސަލައިގެ ޝަކުވާ އަބަދުވެސް ބޮޑެވެ. ޓީޗަރުން ޑޮކްޓަރުން، ފަނޑިޔާރުން އަދި ކީއްކުރަން ބޮޑު މުސާރައެއް ލިބޭ މިނިވަން މުއައްސަސާތަކުން އަަބަދު "ހަޅޭއް" ލަވަނީ އެ މީހުންގެ މުސާރަ މާ ކުޑަވެގެންނެވެ. އާ އަހަރަކާއެކު އެންމެ ބޮޑު މައްސަލައަކަށް ވެފައި މި އޮތީވެސް ފުލުހުންގެ މުސާރައިގެ މައްސަލަ އެވެ. އެލަވަންސްތަކަށް ގެނައި ބަދަލާއެކު ފުލުހުންގެ މުސާރައަށް ރަނގަޅު ކުރިއެރުމެއް އަންނާނެ ކަމަށް ބަލައިގެން ތިއްބާ، ފިނޭންސުން ނިންމީ އެ ބަދަލު ރަނގަޅަށް ރިވިއުކޮށްފައި ނޫނީ ބޮޑުކުރި މުސާރަ ދޫކޮށްނުލާށެވެ. މައްސަލައަކަށްވީ، އެހެން ހަދައިފި ނަމަ އެހެން މުވައްޒަފުންގެ ޝަކުވާތައް އިންތިހާއަށް ބޮޑުވެ، މުސާރަތައް ބޮޑު ކުރުމުގެ ނުބައި ސަގާފަތެއް އުފެދި ފިނޭންސަށް މުޅި މައްސަލައިގެ ކޮންޓްރޯލް ގެއްލިދާނެތީ އެވެ. އެހެން ވީމާ، އެއްވެސް މުއައްސަސާއަކުން މުސާރަތައް ބޮޑު ކުރުމުގެ މަސައްކަތް ފަށައިގަތުމުގެ ކުރިން އެންމެ ފުރަތަމަ ކުރަން ޖެހޭ މަސައްކަތަކީ ދައުލަތުގެ މުވައްޒަފުންގެ މުސާރައިގެ މުޅި އޮނިގަނޑު އަލުން ބަލުން މުރާޖައާ ކުރުމެވެ. ހަމައެކަނި ވާހަކަތަކެއް ދެއްކުމަށްވުރެ ބޮޑަށް ދޯހަޅިކޮށް މި އޮތް މުސާރައިގެ އޮނިގަނޑު މުޅިން ބަދަލު ކުރުމުގެ މަސައްކަތް އޮތީ ސުމަކުން ފަށަން ޖެހިފަ އެވެ.\nއޮނިގަނޑުގައި ކޮން މައްސަލައެއް؟\nތަންކޮޅެއް ފުންކޮށް ވިސްނާލާ އިރު ދައުލަތުގެ މުވައްޒަފުންގެ މުސާރަތަކަކީ މިއީ ހަމަ ބޮޑު ޖޯކެކެވެ. މައްސަލައިގެ އެންމެ ފުނަށް ދާއިރު، މުސާރަ ބޮޑު ކުރަން އަންނަ ޝަކުވާތަކަށް ހައްލު ހޯދަން ވެގެން އެކި ޒަމާންތަކުގައި މުސާރަތަކަށް ގެނައި ކުއްލި ބަދަލުތަކުގެ ސަބަބުން ދައުލަތުގެ މުވައްޒަފުންގެ މުސާރަތައް ވަނީ ހަމައިން ނެއްޓިފަ އެވެ. މުސާރަތަކުގައި އިންސާފުވެރި ހަމަހަމަކަން ވަނީ ނެތިފަ އެވެ. ފަހަރެއްގައި ގަބޫލު ކުރަން ވެސް އުނދަގޫވެދާނެ އެވެ. އެކަމަކު ތިރީގައި މި އަންނަ ހިސާބުތަކަށް ރަނގަޅަށް ބަލައިލާށެވެ.\n* އެންޓި ކޮރަޕްޝަން ކޮމިޝަން (އޭސީސީ) ގެ ޑެޕިޔުޓީ ޑިރެކްޓަރު ޖެނެރަލް، އިންވެސްޓިގޭޝަންގެ ޖުމްލަ އުޖޫރަ މަހަކު 26،700ރ. އެ މަގާމާ އެއްވަރު ސިވިލް ސާވިސް މުވައްޒަފަކަށް 14،400ރ. އެވެ. ދެ މީހުންނަށް ލިބޭ އުޖޫރާގައި 12،300ރ. ގެ ބޮޑު ފަރަގެއް އެބަހުއްޓެވެ.\n* ޑިޕާޓްމަންޓް އޮފް ޖުޑިޝަލް އެޑްމިނިސްޓްރޭޝަންގެ ޑިރެކްޓަރެއްގެ އުޖޫރައަކީ މަހަކު ގާތްގަނޑަކަށް 17،652.50ރ. އެ މަގާމާ އެއްވަރުގެ ސިވިލް ސާވިސް މުވައްޒަފެއްގެ މުސާރަ ގާތްގަނޑަކަށް 10،835ރ. ފަރަގަކީ 6،871.50ރ. އެވެ.\n* ސިވިލް ސާވިސްގެ މަސައްކަތު މީހަކަށް ގާތްގަނޑަކަށް 4،100ރ. ލިބޭއިރު، ޕްރޮސެކިޔުޓާ ޖެނެރަލް އޮފީހުގެ މަސައްކަތު މީހަކަށް 5،819ރ. އަށް ވުރެ މަތި. މިއީ ގާތްގަނޑަކަށް 2،000ރ. ގެ ފަރަގެއް ވެއެވެ.\nމިއީ ކޮން ކަހަލަ އިންސާފެއް ހެއްޔެވެ؟ އެއް ފެންވަރުގެ މަގާމެއް އަދާކުރާ މުވައްޒަފުންނަށް އެ ހުރެވޭ ތަނެއްގެ ގޮތުން މާ މުސާރަ ކުޑަވުމަކީ ދުޅަހެޔޮ ގޮތެއް ނޫނެވެ. ސިވިލް ސާވިސްގެ މުސާރަތަކަށް ކަޅިއެއް އެއްލާއިރު، ސިވިލްސާވިސްގެ ގިނަ މުވައްޒަފުން، 56.1 ޕަސެންޓް މުވައްޒަފުންނަށް ލިބެނީ 5،000ރ. އަށް ވުރެ ކުޑަ މުސާރައެކެވެ. އަދި 43.7 ޕަސެންޓް މުވައްޒަފުންނަށް ލިބެނީ 10،000 ރުފިޔާއަށް ވުރެ ކުޑަ މުސާރައެކެވެ. ސިވިލްސާވިސް މުވައްޒަފުންގެ ތެރެއިން 15،000ރ. ވެސް ލިބެނީ، 27 ޕަސެންޓަށެވެ. މި މުސާރަތައް މިހެން ހުއްޓާ ރާއްޖޭގެ އިންފްލޭޝަން ވެސް އެތައް ތަނަކުން މައްޗަށް ގޮސް ދިރިއުޅުމުގެ އަގުތައް ވެސް ވަނީ މައްޗަށް ގޮސްފަ އެވެ.\nއެހެން ވީމާ، މުސާރަތައް ބޮޑު ކުރުމުގެ ވާހަކައިގެ ކުރިން މިއީ މާ އަވަހަށް ވެސް ހައްލު ހޯދަން ޖެހޭ މައްސަލައެއް ކަމަށް އިގްތިސާދީ ދާއިރާގެ ބޭފުޅުން ވެސް ގަބޫލު ކުރައްވަ އެވެ.\n"މިފަދަ ބޮޑު ފަރަގެއް ދައުލަތުގެ މުވައްޒަފުންގެ މުސާރައިގައި އޮތުމަކީ މިއީ ފިނޭންސް މިނިސްޓަރެއްގެ ހައިސިއްޔަތުން އަޅުގަނޑަށް ގަބޫލު ކުރެވޭ ކަމެއް ނޫން. މިނިވަން މުއައްސަސާތަކުގެ ބަޖެޓަށް ބަލާއިރު މުވައްޒަފުންގެ މުސާރައަށް ވަރަށް ބޮޑު އަދަދެއް ހޭދަކުރަން އެބަ ޖެހޭ،" މިނިވަން މުއައްސަސާތަކުގެ ބަޖެޓް ކުޑަވެގެން މިފަހަރު ބަޖެޓް ކޮމިޓީގައި މެންބަރުން ކުރެއްވި ސުވާލުތަކާ ގުޅިގެން، ފިނޭންސް މިނިސްޓަރު އަހުމަދު މުނައްވަރު ވިދާޅުވި އެވެ.\nމައްސަލައިގެ ފެށުން މިއޮތީ\nރާއްޖެއަށް އައި ޑިމޮކްރަސީގެ ކުއްލި އޮއިވަރާއެކު ނުކަތާ ވަރުގެ މިނިވަން މުއައްސަސާތަކެއް އުފެދި، އެ މީހުންގެ ނަޒާހަތްތެރިކަމުގެ ނަމުގައި ހިތުހުރި އަދަދަކަށް މުސާރަތައް ބަހާލާ އުސޫލުން ކަންކަން ކުރުމަކީ މި މައްސަލައިގެ ފެށުމެވެ. ރާއްޖޭގެ މާލީ ހާލަތަށް ނުކަތާ ވަރުގެ ސިވިލްސާވިސް އަކާއި މުއައްސަސާތަކެއް އުފެދުމަކީ ހަގީގަތުގައި މައްސަލައިގެ ފެށުމެވެ. ދައުލަތަށް ލިބޭ އާމްދަނީއާ އެކަށީގެންވާ މުސާރައިގެ އޮނިގަނޑެއް ބޭއްވުން މުހިންމެވެ.\nދައުލަތުން މިހާރު މުސާރަތަކަށް ކުރާ ހަރަދަށް ބަލާއިރު އަހަރެއްގެ މައްޗަށް ސިޔާސީ މަގާމުތަކުގައި ތިބި 553 މީހުންނަށް 169.1 މިލިއަން ރުފިޔާ ހަރަދުކުރެ އެވެ. ސިވިލް ސާވިސްގެ 24،005 މުވައްޒަފުންނަށް 2.6 ބިލިއަން ރުފިޔާ ހަރަދު ކުރަން ޖެހޭއިރު ޔުނީފޯމް މަގާމުތަކުގައި ތިބި 7108 މީހުންނަށް 1.1 ބިލިއަން ރުފިޔާ ހަރަދު ކުރަންޖެހެ އެވެ. އިންތިހާބީ މަގާމުތަކުގައި ތިބި 1419 މީހުންނަށް 360.7 މިލިއަން ރުފިޔާ ހޭދަވާ އިރު މިނިވަން މުއައްސަސާތަކުގެ 3832 މުވައްޒަފުންނަށް 424.10 މިލިއަން ރުފިޔާ އަހަރަކު ހަރަދުކުރަން ޖެހެ އެވެ.\nމިހާ ބޮޑެތި ހަރަދުތަކެއް ދައުލަތުން ކުރާ އިރު، އޭގެ ސަބަބުން ނިކުންނަ ވަކި ރަނގަޅު ނަތީޖާއެއް އޮތްހެނެއް ހިއެއް ނުވެ އެވެ.\nމުއައްސަސާތަކަށް މަސައްކަތް ނުކުރެވުމާ ސްޕީޑް ލަސްވުމަކީ ހަމަ އަދިވެސް އޮތް ޝަކުވާ އެވެ. ކޮންމެ އަހަރަކު ބަޖެޓް އެކުލަވާލާ އިރު، ބަޖެޓް ކޮމިޓީގެ މެންބަރުން އެންމެ ބޮޑަށް ކަންބޮޑުވުން ފާޅު ކުރާނީ ނަތީޖާ ނުދެއްކޭ މައްސަލައިގަ އެވެ. ރާއްޖޭގެ ތަޖުރިބާގައި މުސާރައެއް ވަކި ބޮޑު ކުރުމަކުން މަސައްކަތަކުން ނަތީޖާއެއް އަދި ނުފެންނިދާނެ އެވެ.\nފިނޭންސް މިނިސްޓަރު އަހުމަދު މުނައްވަރު ބަޖެޓް ކޮމިޓީގައި ވިދާޅުވި ގޮތުގައި، މުސާރަ ބޮޑު ކުރުމަށްވުރެ މުވައްޒަފުންގެ އެފިޝަންސީ ރަނގަޅު ކުރުން މާ މުހިންމެވެ. ޓެކްނޮލޮޖީ މަސައްކަތުގެ ތެރެއަށް ވައްދައި ސިވިލްސާވިސްގެ ސައިޒް ކުޑަކޮށްގެން މެރިޓަށް ބަލައިގެން މުސާރަތައް ވެސް ރަނގަޅު ކުރުމަކީ ފިނޭންސް މިނިސްޓަރު ގެންގުޅުއްވާ ވިޝަންއެކެވެ. އޭނާ ވިދާޅުވި ގޮތުގައި، އެއް މުވައްޒަފަކަށް ފަސޭހަ އިން ކުރެވެން އޮންނަ ކަމެއް ވެސް އެތައް މަރުހަލާތަކެއްގެ ތެރެއިން ކުރަން ޖެހުމުންކަން ދައުލަތުގެ ފައިސާ އިސްރާފުވެ އެވެ. އެބައި ކުޑަކޮށް މުސާރަތަކަށް ވެސް ކުރިއެރުން ގެނެވޭނެ އެވެ.\n"އަޅުގަނޑު ވަރަށް ނަގާ މިސާލެއް މިއީ، އޮސްޓްރޭލިއާގައި އަޅުގަނޑު ޕާސްޕޯޓެއް ހޯދަން ދިޔައީމައި ލައިނުގައި ފަސް މިނިޓު. ސަބަބަކީ ޕާސްޕޯޓު ހޯދަން ދިއުމުގެ ކުރިން އަޅުގަނޑު ހުންނަނީ ހުރިހާ ޑޮކިއުމެންޓުތަކެއް އެ ތަނަށް ފޮނުވާފައި. އަޅުގަނޑު އެ ތަނުގައި ފަސް މިނިޓު ލައިނުގައި ހުންނަން ޖެހެނީ ބަރާބަރު އަޅުގަނޑު އަތަށް ލިބެން ނަގާ ވަގުތު،" ސިވިލްސާވިސް ރިސްޓްރަކްޗާ ކުރުމަށް މިނިސްޓަރުގެ ވިޝަން ހާމަކުރައްވަމުން އޭރު ވިދާޅުވި އެވެ.\nއެކަމަށް ފުރަތަމަ ފިޔަވަޅު އެޅުމުގެ ގޮތުން މިއަހަރުގެ ބަޖެޓްގައި އޮފީސް ހިންގުމުގެ ހަރަދުން 117.6 މިލިއަން ރުފިޔާ ވަނީ ސަލާމަތްކޮށްފަ އެވެ. އެކަމަކު މިވަރަކުން އަދި ނުފެނެ އެވެ.\nމުސާރަތައް ހަމަޔަކަށް އެޅުވުމުގެ ވާހަކަ ދައްކައި ދައްކާ ތިބޭތާ ކިތަންމެ އަހަރެއް ވެއްޖެ އެވެ. އެކަމަށް ޕޭ ކޮިޝަނެއް ވެސް އެކުލަވާލާފައި އެބަ އޮތެވެ. ކޮމިޝަން އެކުލަވާލި ފަހުން ތިންމަސް ވެއްޖެ އެވެ. އެކަމަކު އެތަން އަދިވެސް ފެންނަނީ "ޑެޑް ބޮޑީ" އެއްގެ ގޮތުގަ އެވެ. އެތަނުން ކުރި މަސައްކަތްތަކެއް އަދިއެއް އެނގޭކަށް ނެތެވެ. އެވާހަކަ ބުނެދޭނެ މީހަކު ވެސް ނެތެވެ. ރިވިއުކޮށް މިހާތަނަށް އެޅުނު ފިޔަވަޅެއް އަދި މަޖިލީހަށް ލަފައެއް ދިން ވާހަކައެއް އަޑެއް ނީވެއެވެ.\nމިއީ ވެސް ސީރިއަސް މައްސަލައެއް\nމީގެކުރިން ބޭއްވި ޝޯއެއްގައި ޒުވާނުންތަކެއް: - އަވަސް ފޮޓޯ: އަހުމަދު ޝުރާއު\nލިބޭ އުޖޫރައާ މެދު ހިތްހަމަނުޖެހޭ ނަމަ ވަޒީފާ އަދާކުރުމުގެ 100 ޕަސެންޓް ހިތްހަމަޖެހުމެއް ނޯންނާނެ އެވެ. އޭގެ ނަތީޖާއަކަށް ވާނީ ވަޒީފާތަކަށް ނިކުންނަން ތިބި ޒުވާނުންނަށް މާޔޫސްކަން ކުރިމަތިވުމެވެ. ދެން ނުކުންނަ އިގްތިސާދީ ބޮޑު މައްސަލައަކީ ޒުވާނުން ވަޒީފާތަކާ ދުރަށް ދިޔުމެވެ. އެއްވެސް މެރިޓަކަށް ބެލުމެއް ނެތި އެކަށައަޅާފައި އޮންނަ މުސާރައިގެ މިންގަނޑުގެ ސަބަބުން ޕިޔޯނަށް ލިބޭ މުސާރަ، ބައެއް ރަށްރަށުގެ ސްކޫލްތަކުގެ ޓީޗަރުންނަށް ލިބިފައި އެބަ ހުއްޓެވެ. މިއީ ތައުލީމީ ޒުވާނުން ވަޒީފާތަކާ ދުރަށް ދުވާނެ މައްސަލައެކެވެ. ޒުވާނުންނަށް ވަޒީފާގެ ފުރުސަތުތައް ފަހި ކުރުމަށް މިއީ ސަރުކާރުގެ ކުރިމަތީގައި އޮތް ބޮޑު ޗެލެންޖެއް ކަމަށް ފެނެ އެވެ. މުސާރަތައް ކަނޑައެޅުމުގައި ތައުލީމީ ފެންވަރާއި ނަގަން ޖެހޭ ޒިންމާ އަށް ވެސް މާ ބޮޑު ސަމާލުކަމެއް ދީފައިނުވާކަން މިއީ ގަބޫލު ކުރަން ހަގީގަތެކެވެ.\n"އުޖޫރާގައި ތަފާތެއް ހުރިއްޔާ މަސައްކަތް ކުރުމުގެ ޖޯޝް ދަށްވާނެ. އެ ތަފާތު ހުރިއްޔާ ގަޔާވެގެން އެ މަސައްކަތް ކުރަން ޖެހޭ ގޮތަކަށް ނުކުރެވޭ. މީގެ ސަބަބުން އެކަށޭނަ ސިވިލްސާވިސްއެއް އެކުލަވާލަން އެބަ އުނދަގޫވޭ. މީގައި ހަރުދަނާ ސިޔާސަތުތަކެއް ވަރަށް މުހިންމު. މުސާރަތައް ބޮޑު ކުރުމަށް ވުރެން ހަރުދަނާ ސިޔާސަތެއްގެ ތެރެއިން ކަންކަން ހަމަޔަކަށް އެޅުވުން މުހިންމު،" ކުރިން ވެސް ވާހަކަ ދެއްކެވި އިގްތިސާދީ ދާއިރާގެ ބޭފުޅާ ވިދާޅުވި އެވެ. ""މި ބަލި މިއީ ވަރަށް ކުރީ ޒަމާނުއްސުރެ އުފެދިގެން އައި ކަމެއް. އެކަން ފެށުނީ ސަރުކާރުގެ ކުންފުނިތަކުގެ ސަބަބުން. އެއާޕޯޓްސް ކޮމްޕެނީގެ މުވައްޒަފުންގެ މުސާރަ ބޮޑުކުރުމުން އެހެން ކުންފުނިތައް ބޮޑުކުރަން ފެށީ. މިކަން ވަބާއަކަށް ވެގެންދިޔައީ،"\nސިވިލް ސާވެންޓުންނާއި މިނިވަން މުއައްސާތަކުގެ މުސާރައިގެ ފަރަގަކީ އިގްތިސާދުގެ ހަމަހަމަކަން ގެއްލުމަށް ކުރިމަތިވާ ސަބަބެއް ކަމަށް ބައެއް އިގްތިސާދީ ބޭފުޅުން ގަބޫލުކުރައްވަ އެވެ. އެ ބޭފުޅުންގެ ނަޒަރުގައި އެއީ އިގްތިސާދެއްގައި އުޅޭ ފަގީރުންނާއި މުއްސަނދިންނާ ދެމެދު ހުރި ފަރަގު ކުޑަކުރުމަށް ކުރިމަތިވާ ބޮޑު ހުރެހެކެވެ. ދައުލަތުގެ ވަޒީފާތަކުން ކެނޑިގެން ދާ މީހުންގެ ނިސްބަތް ވެސް ގިނަ އިރު، މިއީ މުސާރައިގެ މިންގަނޑުގެ މައްސަލައަކަށް ވެސް ވެދާނެ އެވެ. ދައުލަތުގެ މުވައްޒަފުންގެ މުސާރައިގެ ހަމަހަމަ ކަމާއި މިހިރަ މައްސަލަތަކަށް މުޅި ސިސްޓަމް މި ވަނީ އޯވަހޯލް ކުރަން ޖެހިފަ އެވެ. މިކަމަށް ވަރުގަދަ ދިރާސާއެއް މި ވަނީ ހަދަން ޖެހިފަ އެވެ. ދައުލަތުގެ މުސާރައިގެ މިންގަނޑުގައި ހަމަހަމަކަމެއް ނެތުމުގެ ސަބަބުން ނުކުންނަ މައްސަލަތައް ފުނިޖެހިފައި ހުރި އިރު އެ މައްސަލަތަކުގެ ފުނަށް ޕޭކޮމިޝަނުން އެބަ ފީނަން ޖެހެ އެވެ.\nމި އިންތިހާބުގެ "އަގު" ބިލިއަނުން މަތީގައި!


ނައިބު ރައީސް އެޗްއީއޯސީއަށް ޒިޔާރަތް ކުރައްވާ މަޢުލޫމާތު ހޯއްދަވައިފި | Atoll News\nނައިބު ރައީސް އެޗްއީއޯސީއަށް ޒިޔާރަތް ކުރައްވާ މަޢުލޫމާތު ހޯއްދަވައިފި\nޝާއިޢުކުރީ: މުޙައްމަދު އަފްރާޙް ޖުލައި 14, 2021, 13:44\nނައިބު ރައީސް ފައިޞަލް ނަސީމް، ހެލްތް އެމެޖެންސީ އޮޕަރޭޝަން ސެންޓަރ (އެޗްއީއޯސީ) އަށް ޒިޔާރަތް ކުރައްވާ މަޢުލޫމާތު ހޯއްދަވައިފި އެވެ.\nދަރުބާރުގޭގައި މިބައްދަލުކުރެއްވުން ކުރިއަށް ގެންގޮސްފައިވަނީ މިއަދު ހެނދުނު އެވެ.\nމި ބައްދަލުކުރެއްވުމުގައި އެޗް.އީ.އޯ.ސީގެ ބޭފުޅުން ވަނީ ރާއްޖޭގައި ކޮވިޑް-19 އާއި ގުޅޭ ގޮތުން ހުރި އެންމެ ފަހުގެ ތަފާސް ހިސާބުތައް ރައީސުލްޖުމްހޫރިއްޔާގެ ނައިބަށް ތަފްޞީލުކޮށްދެއްވާފަ އެވެ. އަދި ނައިބު ރައީސް ވަނީ ހޮސްޕިޓަލުގައި ފަރުވާ ދެމުންދާ ކޮވިޑް-19 ގެ ބަލި މީހުންގެ އަދަދު މިހާރު ދަށްވެފައި އޮތުމުން ކޮވިޑް-19 ކޮންޓްރޯލްކުރުމަށް އަޅާފައިވާ ރައްކާތެރިކަމުގެ ފިޔަވަޅުތައް ރަނގަޅުކަމުގައި ފާހަގަ ކުރައްވާފަ އެވެ.\nއެހެންނަމަވެސް މި ފިޔަވަޅުތައް އަދިވެސް އިތުރަށް ހަރުދަނާ ކުރުމަށް މަސައްކަތްކުރެވިދާނެކަމުގައި އެމަނިކުފާނު ފާހަގަކުރެއްވެވި އެވެ. އަދި އެމަނިކުފާނު ވަނީ ކަރަންޓީން އަދި އައިސޮލޭޝަން ފެސިލިޓީތަކުގެ އެންމެ ފަހުގެ މަޢުލޫމާތު ވެސް އޮޅުންފިލުވާފަ އެވެ.\nއެގޮތުން މިހާރު އެތަންތަން ހިނގަމުންދާ ގޮތުގެ މަޢުލޫމާތު ހޯއްދަވައި މިހާރު އޮތް ހާލަތަށް ބަލާފައި ފެސިލިޓީތަކަށް ގެންނަންޖެހޭ ބަދަލުތައް ގެނައުމަށް އެމަނިކުފާނު ވިދާޅުވި އެވެ.\nމިއަދުގެ ބައްދަލުކުރެއްވުމުގައި މިނިސްޓަރ އޮފް ހެލްތް އަޙްމަދު ނަސީމް ވަނީ ވެކްސިން ދެވޭ މީހުންގެ ނިސްބަތް އިތުރުކުރުމަށާއި ވެކްސިންގެ ދެ ޑޯޒް ފުރިހަމަ ކުރުމަށް ބާރުއަޅުއްވަން ޖެހޭ ކަމަށް ވިދާޅުވެ ފައެވެ. އަދި އެޗް.އީ.އޯ.ސީން ވާހަކަފުޅު ދެއްކެވި ބޭފުޅުން ވަނީ މިހާރު ރައްޔިތުންނަށް ލުއި ދިނުމަށް އަޅާފައިވާ ފިޔަވަޅުތައް ތަފްޞީލުކޮށްދެއްވާފަ އެވެ.\nމީގެ އިތުރުން ޒަރޫރީ ބޭނުމެއްގައި ނޫނީ އެއްރަށުން އަނެއް ރަށަށް ނުދިއުމުގެ މުހިންމު ކަމަށާއި މޮނިޓަރިންގއަށް ލާފައިވާ ރަށްތަކަށް ނުދިއުމަށް އެޗް.އީ.އޯ.ސީގެ ބޭފުޅުން ވަނީ ބާރުއަޅުއްވައި ވާހަކަ ދައްކަވާފަ އެވެ.\nމި ބައްދަލުކޮށްލެއްވުމުގައި، ރައީސުލްޖުމްހޫރިއްޔާގެ ނައިބުގެ އިތުރުން، މިނިސްޓަރ އޮފް ހެލްތާއި، ހެލްތް މިނިސްޓްރީގެ ސްޓޭޓް މިނިސްޓަރުންނާއި، އެޗް.އީ.އޯ.ސީގެ އިސް ބޭފުޅުން ބައިވެރިވެ ވަޑައިގެންނެވި އެވެ.


MMPRC Mahsala Mi Sarukaarakah Nubeleyne - Adam Shareef - Vaguthu\nއެމްއެމްޕީއާރްސީގެ މައްސަލަ މިސަރުކާރަކަށް ނުލެބޭނެ - އާދަމް ޝަރީފް\nކުރީގެ ރައީސް އަބްދުﷲ ޔާމީންގެ ވެރިކަމުގައި ހިނގި އެމްއެމްޕީއާރްސީ ހިޔާނާތުގައި މި ސަރުކާރުގެ އިސްވެރިން ވެސް ހިމެނޭތީ އެ މައްސަލަ މި ސަރުކާރަށް ނުބެލޭނެ ކަމަށް ކުރީގެ ޑިފެންސް މިނިސްޓަރު، މިހާރު މަޑުއްވަރީ ދާއިރާގެ މެންބަރު އާދަމް ޝަރީފް އުމަރު ވިދާޅުވެއްޖެއެވެ.\nއާދަމް ޝަރީފް ކުރެއްވި ޓްވީޓެއްގައި ވިދާޅުވީ އެމްއެމްޕީއާރްސީ މައްސަލަ މި ސަރުކާރަށް ނުބެލޭނެ ކަމަށާއި މި ސަރުކާރުގެ އިސްވެރިންނާއި އެމްޑީޕީގެ މަޖިލިސް މެންބަރުން އެ ކޮރަޕްޝަނުގައި ހިމެނޭ ކަމަށެވެ. ރައީސް މުހައްމަދު ނަޝީދު ޖަލުން ސަލާމަތް ކުރުމަށާއި މި ސަރުކާރު ވެރިކަމަށް ގެންނަން ވެސް ހިޔާނާތުގެ ފައިސާ ބޭނުން ކުރި ކަމަށް އާންމުން ތުހުމަތު ކުރާ ކަމަށްވެސް އާދަމް ޝަރީފް ވިދާޅުވެއެވެ.\nކޮރަޕްޝަނާއި ދެކޮޅަށް ރައީސް ޞާލިހް ގެންގުޅުއްވާނެ ކަމަށް ވިދާޅުވާ "ޒީރޯ ޓޮލަރަންސް" ވަނީ ފެއިލްވެފައި ކަމަށްވެސް އާދަމް ޝަރީޕް ވިދާޅުވިއެވެ.\nއާދަމް ޝަރީފް ކުރެއްވި އިތުރު ޓްވީޓެއްގައި ވިދާޅުވީ އެސެޓް ރިކަވަރީ ކޮމިޝަނުން ވެސް ނަތީޖާ ނުނެރެވޭ ކަމަށެވެ. އެމްއެމްޕީއާރްސީ މައްސަލަ އާއި ގުޅިގެން ޕްރޮސެކިއުޓަރ ޖެނެރަލް ހުސައިން ޝަމީމް ރޭ ދެއްކެވި ވާހަކަފުޅަށް އިޝާރާތް ކުރައްވާ އާދަމް ޝަރީފް ވިދާޅުވީ އެމްއެމްޕީއާރްސީ މައްސަލައިގައި ޕީޖީ އޮފީސް ކޮމްޕްރޮމައިސް ވެދާނެކަމުގެ ބިރު މިދަނީ އުފެދެމުން ކަމަށެވެ. "މަޖިލީހުގެ މެޖޯރިޓީއަކީ މިނިވަން މުއައްސަސާތަކަށް އޮތް ބިރަކަށް ވެއްޖެ. ޕީޖީގެ ޤާނޫނީ ޒިންމާ އަދާކުރެވޭ." އާދަމް ޝަރީފް ވިދާޅުވިއެވެ.\nMMPRC ge massala misarukaarakah nubeleyene. Misarukaaruge isverinnaai MDP ge MPsecorruption gai ves himeney. RN jalun salaamaiy kurumashaai mi sarukaaru verikamah gennan ves MMPRC ge faisaa beynun kurikamah aammun thuhumathu kurey. Corruption ah zero tolerance vanee failvefai.\n— Adam Shareef Umar (@Adamshareefz) June 19, 2020\nއެމްއެމްޕީއާރްސީ މައްސަލަ ތަޙްޤީޤުކޮށް ހިޔާނާތްތެރިވި ފަރާތްތައް އިންސާފުގެ ކުރިމައްޗަށް ގެނައުމަކީ ރައީސް ޞާލިހްގެ އެންމެ މުހިއްމު އެއް ވައުދެވެ. ނަމަވެސް އެމަނިކުފާނުގެ ސަރުކާރަށް އެއްއަހަރާއި ހަތް މަސް ދުވަސް ވެގެން ދިޔައިރު އަދިވެސް އެމައްސަލަ ތަޙްޤީޤު ވެސް ކޮށް ނުނިމެއެވެ.\nޖޫން 19, 2020 23:36\nއެއީ ތެދެއް! އެއީ ކުރި ވައްކަމުގެ ޖަރީމާ ބޮޑު ކަމުން\nޖޫން 20, 2020 02:11\nޖޫން 20, 2020 11:32\nރަގަނޅު ވާހަކައެއް! މިސަރުކާރު އޮވެގެން އެމްއެމްޕީއާރުސީގެ މައްސަލަ ނުބެލޭނެ!! އެމައްސަލަ މިސަރުކާރުތެރެއިން މިނިވަން މުސްތަގިއްލު ކޮމިޝަނެއްގެތެރެއިން ބަލައިފިނަމަ މިސަރުކާރުޖެހޭނީ އިސްތިއުފާ ދީފަ ގެއަށްދާން!! މިހެން މިބުނަނީ މިސަރުކާރުގެ މަތިފަޑީގައި ތިބި ގާތްގަޑަކަށް އެންމެންހެން ވަނީ އެމްްއެމްޕީއާރުސީގެ ކޮރަޕްޝަންގެ ފައިސާ ލިބިފަ!! މިދޭތެރެއިން މަޖްލިސް މެމްބަރު ޖާބިރު މަޖްލިސްތެރޭ ގޮވާ ނަގަމުންދިޔަ ރައިސް އިބޫވެސްވަނީ އެފައިސާ ލިފިފައޭ!! އެކަންވެސް ބަލަންޖެހެއޭ!! މީގެ ފުރިހަމަ ޙަގީގަތް ފުލުހުންނަށްވެސް އެނގޭނެ!! އެމީހުންގެ އަތުގައި އޮތްކަމަށްވޭ 280 ވަރަކަށް މީހުންގެ ލިސްޓެއް މިފައިސާ ލިބިފައިވާ!! އޭގެތެރެއިން ބައެއް އުނިކޮށްގެން މިކިޔަނީ 220 މީހުންނަށޭ ލިބުނީ!! އުނިކުރި ބައި އުނިކޮށްގެންވެސް ބަލަން ނުކެރެގެން އުޅެނީ މަޖްލިސް މެމްބަރުންނާ ކުރީގެ މަޖްލިސް ބައެއް މެމްބަރުންނާ މިހާރުގެ ވުޒާރާތަކުގެ އިސް ފަރާތްތައްވެސް ތިބީތީ!! ހަމަ ތަޅުވަނީ!! ފުލުހުންނާއި ސިފައިންގެ ތެރެއިންވެސް ބަޔަކަށް މިފައިސާ ލިބިުފައިވޭ!! މިހާރު ސިޔާސީގޮތުން ފުލުހުންނާ އެމްޑީޕީ ގުންޑާ މެމްބަރުން ދިމާކޮށްގެން މިއުޅޭ އުޅުމުގައި ގަންޖާބޯ މިކިޔަނީ ފުލުހުންގެ ވާހަކަ!! މީނާވެސް ވަނީ މިފައިސާއިން ބައެއް ކާލާފަ!! އިބޫވެސް ވަނީ ކާލާފަ!! މިއީ މިމީހުންގެތެރޭ ދައްކާވާހަކަ!! ކޮންމެ މީހަކަށްވެސް އެބައެގޭ ޔާމީން ޖަލަށް ލައިގެން އެއުޅެނީ ނުޙައްގުންކަން!! މީނާ ޖަލަށްލި މީހުން އަދި ޖަލަށް ވަންނަތަން ފެންނާނެ!! މިކަންކުރި ފަނޑިޔާރުވެސް ހަމަ ހަގީގަތާއި ކުރިމަތީލާ ޖަލަށްދާން ޖެހޭނެ!! އެއީ ވަޢުދެއްކަމަށް އިދިކޮޅު މެމްބަރުން ބުނާތީ އަޑުއިވޭ!!\nޖޫން 20, 2020 02:25\nމިސަރުކާރުން ނައިބު ރައީސްގެ މަގާމު ދީފާނެ ޖޯރޭ އައްވެސް ، ....\nޖޫން 20, 2020 09:12\nއޯކޭ ތާ، އެމް އެމް ޕީ އާރުސީ ދަވާ ނުލަންޏާ\nޖޫން 20, 2020 02:41\nއެއީ ހަގީގަތެއް ކަމައް ސާބިތވާ ހެކި މަސްއަލަ ކޮރިޔައް ނުދިއުން ސީދާ ޓީވީއެމްގެ ޙަބަރެއްގައި ކިޔާފަވެސް އެބަހުރި ސަރުކާރުގެ މިވެނި ތަނެއްގަ މިތައްމީހުން އެވެނިތަނެއްގަ މިތެއް މީހުން ތިޔަ ބުނާ އެމް އެމް ޕީއާރސީގެ ފައިސާ އެބުނާބޭފުޅުންގެ އެކައުންޓް ތަކައް ޖަމާވި ވާހަކަ ސުވާލަކީ މިކަން އެނގޭއިރު ސަރުކާރުގެ މަގާމް ތަކުގައި އެބޭފުޅުން ރައްޔިތުންގެ ޓެކްސްޕޭ ރުފިޔާއިން މުސާރަ ނަންގަވައިގެން ތިބޭކަން މީލަދުވެތި ވަންޖެހޭ ކަމެއް\nޖޫން 20, 2020 05:43\nއެމްއެމްޕީއާރުސީގެ މައްސަލައޭ، ބޮޑުވަގޭ، ތަހުގީގޭގޮވައި އިންސާފު ހޯދުމަށް އައިސަރުކާރުގައި މިތިބީއެއްކަލަ ބޮޑުވަގުން މިހާހިސާބުން އިންސާފުގެއްލިސަރުކާރުގެ ހަތަރެސްފައި ބިދިއްޖެކަހަލަ މަންޒަރު ފެނެންފަށައިފި\nޖޫން 20, 2020 05:56\nއެއީ މިސަރުކާރުގެ ބޮޑުން ސާލިހުކިޔާ މީހާވެސް ހިމެނޭތީ. މެމްބަރުންވެސް ހިމެނޭތީ. ޕީޖީ ފެއިލް ޕޮލިސް ފެއިލް ސަފުކާރު ފެއިލް\nޖޫން 20, 2020 07:11\nއެމްއެމްޕީއާރްސީ މައްސަލަ ތަޙްޤީޤުކޮށް ހިޔާނާތްތެރިވި ފަރާތްތައް އިންސާފުގެ ކުރިމައްޗަށް ގެނައުމަކީ ރައީސް ޞާލިހްގެ އެންމެ މުހިއްމު އެއް ވައުދެވެ. އެއީ އޭރުއެރިފޯރީގަ އޮޅިގެންބުނެވުނުއެއްޗެއް ފައިސާލިބުނުލެއްބޯކަމުންއަހަރެންނައް ތަންދޮރުނޭންގުނީމަ އެހެންބުނެވުނީ އެއީއަހަރެން ހެޔޮނިޔަތުގަ ކުރިކަމެއް އަހަންނައްއެފައިސާ ހަލާލްވާނެ\nޖޫން 20, 2020 07:25\nބަލަ ސޯލިހުވެސް ވަނޠ އެފައިސާގަ ހިފާ އަދީބަށްވޯޓްދީފާ ދެން މިމައްސަލަ ބަލާނެގޮތެއްބުނެބަލަ ރަގަޅު ހިތުހުރި މީހަކު ޖަލަށްލެވިދާނެ އޭރުވެސް ތިބުނާ ފައިސާއެއް އަދީބުބެހީ އިދިކޮޅުން ވޯޓްހޯދަން އަދީބް ނައިބުރައީސްކަމަށް އަންނަން ގާނޫނުބަލަލްކުރަން އޭރު އެވޯޓްގަ އަދީބާ އެއްކޮޅަށް ވޯޓްދިން ހުރިހާމީހުންނަކީ ރިސްވަތު ނަގައިގެން ވޯޓްދިންމީހުން މިއޮތީ މައްސަލަނިމިފަ\nޖޫން 20, 2020 09:21\nމިސަރުކާރުން އެމްއެމްޕީއާރސީގެ މައްސަލަ ނުބެލޭނެ ކަމީ އެއްވެސް ޝައްކެތް އޮތްކަމެއްނޫން. އެއްވެސް އަތަކަށް ނުޖެހި ބަލާނަމަ މިސަރުކާރުގައި ހިމެނިވަޑައިގަންނަވާ ގިނަމެމްބަރުންނާއި ކެބިނެޓްގައި ތިއްބެވި އެތައް ވަޒީރުންނާއި އަދި މަތީމަޤާމު ތަކުގައި ތިއްބެވި ބޭފުޅުންވެސް އެ އެމްއެމްޕީއާރސީގެ ފައިސާއިން ތެމިފޯވެގެން ތިއްބެވީ! ސަރުކާރުގައި ހިމެނިވަޑައިގެން ތިއްބެވި އިސްބޭފުޅުންގެ ސައިޑްބިޒްނަސް ބަނގުރޫޓުވެ ގްރައުންޑް ވެފައިވަނިކޮށް ދިރުންއައިތަން ދެކޭނެ އެތަކެއް ރައްޔިތުންނެއް އެބަތިއްބެވި. އަދި ސިޔާސީ ލީޑަރުންވެސް ތިއްބެވީ މިފައިސާގެ ވަރަށް ބޮޑު ހިއްސާއެއް ހިއްޕަވައިގެން. ޢަދުލުވެރިކަމާއި އެކު އެމްއެމްޕީއާރސީގެ ޚިޔާނާތުގެ މައްސަލަ ބަލާކަމަށްވާނަމަ އެވިދާޅުވާ 260 އަކަށް މީހުންގެ ނަންލިސްޓުގައި މިޤައުމުގެ ވަލިއްޔުލް އަމްރުގެ ނަންފުޅުވެސް ހިމެނިގެންވޭ! ބައެއްމެމްބަރުން ހަމަހޭބުއްދި ނުހުންނަ ވަގުތު މަޖްލީހުގައި ބާރުއަޑުން އެމަނިކުފާނު އެޚިޔާނާތުގެ ފައިސާގެ ބޭނުންކޮށްފައިވާ ކަމަށް ބުނެފައިވޭ. ހިތާމަޔަކީ އެފައިސާ ބެހިގެން ސިޔާސީ ޕާޓީތަކުގެ ބޮޑެތިމީހުން އެއިންފައިދާ ލިބިގަނެ ދީލާލީ ރައީސް ޔާމީނަށް އެކި މަރުތަކުގެ މައްސަލަ ތަކުގައި ބަދުނާމު އަޅުވާ މަޤާމުން ޢަޒުލްކުރުމަށް. އެކަންކުރުމަށްޓަކައި އެއިރުގެ ޖުޑިޝަރީތެރޭގައި ތިއްބެވި އިސް ޤާޒީންނާއި ޖުޑިޝަރީގެ އެހެނިހެން އިސް މަޤާމުތަކަށްވެސް ފައިސާވަނީ މިލިޔަނުން ބަހައިބޭނުންކޮށްފަ. ފޭސްތަކަކަށް ބަހައިގެން އެއިރުގެ އިދިކޮޅު މިހާރުގެ ސަރުކާރު ކޯލިޝަނުން ގުޅި މަގުމަތީގައި ޔާމީނުގެ ސަރުކާރު ވައްޓާލާ ބަންދުގައި ޙުކުމުގައި ތިއްބެވި ބޭފުޅުން ކޯޓުން ބަލްކުކޮށް މިނިވަންކުރީވެސް އެފައިސާގެ ފުރިހަމަ ހިއްސާލިބިގެން. ރައީސް ޔާމީނު އަޒުލްކުރުމަށް ޕޖ ގެ އަމުރަށް ކޯޓުން އަމުރުކުރީވެސް ޤާނޫނަކުން. އެހެންނަމަވެސް ފައިސާދީގެން ކުރިިވިޔަފާރިއަކަށް ވީމާ ރ.ޔާމީނަށް މަޖްބޫރުވީ އެހިންގެވި ޖަރީމާތައް ނިމުމަަކަށްގެންނަން. އެމްއެމްޕީއާރުސީގެ ފައިސާއިން އޭރުގެ އިދިކޮޅު އެމްޑީޕީ ޖޭޕީއަށް ޕީސްޓޯކްތެރެއިން ބައިއެޅުނު ހިސާބުން އެބޭފުޅުން ގެއްލުނީ ރައްޔިތުންގެ ލޯމަތިން. ދެންފެނުނީ އެމްޑީޕީގެ އެކަނިވެރި ހަރުގެ ތެރެއިން ކަންވޮށިގެން ވާ ދެތިންމީހަކު. ބޭއިޚްތިޔާރުގައި ބައެއްބޭފުޅުންނަށް ވިދާޅުވެވޭ ނާއިބުރައީސް އަދީބަކީ އަޅުގަނޑުމެން ފަންޏެކޭ. އަދި ބައެއްފަހަރު ވިދާޅުވެވޭ ރ.ޔާމީނު އެކަނިން ޖަލުގައި ހުންނެވުމަކީ އިންސާފެއްނޫނޭ. ފަހުބަހަކީ އެމްޑީޕީ ވެރިކަންވެއްޓި ރ.ނަޝީދުގެ އިސްތިއުފާދެއްވުންވެސް އައީ އެމްޑީޕީގެ ގިނަބައެއްގެ އެއިގެތެރޭ ޝާމިލްވެގެން. ކްލޫއެއްހުރެގެން މޭމަތީ އަތްގައްސަވައި ބުނެ ވެރިކަމަށް ކުރިމަތިލައްވާކަށް ނުކުރޭ އެމްޑީޕީތެރޭ އެހެންބޭފުޅަކަށް މިކިޔަނީ އަޅުގަނޑުމެންގެ ކެންޑިޑޭޓަކީ ރައީސް ނަޝީދޭ. އެމްއެމްޕީއާރސީގެ ފައިސާގެ އެހީ މިހާރުއޮތްސަރުކާރު އަންނަންވެސް ޚަރަދުކުރީ. ރ.ޔާމީނު އަސަސިނޭޓް ކޮށްލުންވެސް އައި ނާކާމިޔާބުވީނަމަވެސް. އަދި ނައިބުރައީސް ރައީސްކަމުގެ ހުވައިކުރައްވަން ތައްޔާރުވެ އިންނެވި. މިއީހުސް އެމްއެމްޕީއާރސީގެ ފައިސާއިން ކުރެއްވި ޚަރަދު. މިކޮމަންޓް ދިގު އެހެންނަމަވެސް ލޯމަތީން ހިގައިދިޔަ ކަންތައް.\nޖޫން 20, 2020 09:50\nޝަރީފްގެ ތިޔަ ވާހަކަ ސައްތައިން ސައްތަ ޤަބޫލްކުރަން. އެމްއެމް ޕީއާރްސީ ގެ ޚިޔާނާތުގެ ފައިސާގައި ނުޖެހޭ މަދު ސިޔާސީ މީހުންކޮޅެއް ފިޔަވާ ސިޔާސީ މީހުން ނުތިބޭބެ. ޕީޕީއެމް އެއް އެމްޑީޕީ އެއް އެމްޔޫއޯ އެއް އެހެން ޕާޓީއެއް ސިޔާސީ ޖަމިއްޔާއެއް މޫވްމެންޓެއް ނޯންނާނެ! ތިޔަ މައްސަލަ ބެލިޔަކަ ނުވެސް ދޭނެ. ޢެއި ތިޔަމައަސަލަ ބަލައިފިއްޔާ އެންމެ ފުރަތަމަ ބެދޭނީ މިހާރު މަޖިލީހުގެ ރިޔާސަތާއި ނައިބު ރިޔާސަތު. ދެން ބެދޭނީ މިހަރު މަޖިލީހުގައި ތިބި ބައެއް މެމބަރުނާއި 18 ވަނަ މަޖިލީހުގެ ގިނަ މެމްބަރުން. ޢެއިގެ ތެރޭގައި ވަކި ޕާޓީއެއް އިސްތިސްނާއެއް ނުވޭ. ތިޔަ މައަސަލަ ބަލާކަމަށް ދައްކަން ކުޅޭނީ މުޅިން ޑްރާމާ. ޢެއީ ރައްޔިތުން ލުގައި އަނދުން އަޅުވަން ވެގެން ކުޅޭ ޑްރާމާއެއް.\nޖޫން 20, 2020 20:54\nޖޫން 21, 2020 19:18\nއާދަމް ސަރީފް ދެން ކޮން ވާހަކަ އެއްހޭ ތި ދައްކަނީ؟


ރައްޔިތުންގެ މަޖިލީހުގެ ރައީސްއާއި އިކޮނޮމިކް މިނިސްޓަރުގެ ކޯޅުން! – DhiDaily\nރައްޔިތުންގެ މަޖިލީހުގެ ރައީސްއާއި އިކޮނޮމިކް މިނިސްޓަރުގެ ކޯޅުން!\nއިކޮނޮމިކް މިނިސްޓަރ ފައްޔާޒުގެ އިތުބާރު ނެތްކަމުގެ ވޯޓު ނަގަން ގާތްވެފައިވަނިކޮށް މިކަމާ ބެހޭ އިތުރު ވާހަކަތަކެއް މި ވަނީ މީސް މީޑިޔާގައި ފެންމަތިވެފައެވެ.\nމި ގޮތުން، ކުރީގެ މަޖިލިސް މެންބަރު، އަލްހާން ފަހުމީ ލީކް ކޮށްފައިވާ ވަޓްސް އެޕް މެސެޖުތަކަށް ބަލާލާއިރު ފެންނަނީ ވަރަށް އެހެންކަހަލަ މަންޒަރެކެވެ.\nސްކްރީން ޝޮޓްތަކަށް ރިޢާޔަތްކޮށް ރައީސް ނަޝީދުވަނީ ތަފާތު ބޮޑެތި ތުހުމަތުތަކެއް އިކޮނޮމިކް މިނިސްޓަރ ފައްޔާޒުއަށް ކުރައްވާފައެވެ. އަދި ޕާޓީ ތެރޭގައި މިނިސްޓަރ ފައްޔާޒު ބޮޑު ހެދި ކަންކަމަށް ނުފޫޒު ފޯރުވާކަމަށްވެސް ރައީސް ނަޝީދުވަނީ ތުހުމަތުކުރައްވާފައެވެ. މި ތުހުމަތުތަކަށް ރައްދު ދެއްވާ ފައްޔާޒުވަނީ އަމިއްލަ ނަފްސު ދިފާޢުކުރައްވާ ރައީސް އިތުރުފުޅު ނުހެއްދެވުމަށްވެސް ދަންނަވާފައެވެ. އަދި ފައްޔާޒުވަނީ މި ވަގުތު އެނާގެ އިތުބާރު ނެތްކަމުގެ ވޯޓު ނެގުމަކީ ޖީއެމް ގުރޫޕުގައި ނުތަވަނަސްކަން އުފެދޭނެ ކަމެއްކަމުގައިވެސް ދަންނަވާފައެވެ. އަދި މި ވަގުތަކީ އެންމެން އެކުގައި މަސައްކަތް ކުރަންވީ ވަގުތު ކަމުގައި ވަނީ ދަންނަވާފައެވެ.\nމިއަދުގެ ވަގުތެއްގައި މަޖިލިސް މެންބަރު ރޮޒޭނާ ރައީސް ނަޝީދަށް ފާޑު ވިދާޅުވެ 65 ގޮނޑި ދިނީ ރައީސް ޞޯލިހުއަށް ޖެއްސުން ކުރަން ނޫން ކަމަށް ވިދާޅުވި ވިދާޅުވުމަށް މި ސްކްރީން ޝޮޓުން ފެންނަ ގޮތުގައި ރައީސް ނަޝީދުވަނީ ރައްދު ދެއްވާފައެވެ.\n”ރޮޒޭ ގެ މަޅީގައި މި ޕާޓީގެ އެއްވެސް މެންބަރެއް ނުޖެހޭނެ. ވަރަށް ކަށަވަރު. އަޅުގަނޑުވެސް މިއީ ތިޔަހާ ކުޑަކުއްޖެއްނޫން. ވަކި ޕަވަރ ބޭސްއާއި ނެޓްވޯރކް ނުހެދޭނެ.“\nއަދި ރައީސް ނަޝީދު ވިދާޅުވެފައިވަނީ 30 މެންބަރުން މިނިސްޓަރ ފައްޔާޒުގެ އިތުބާރު ނެތްކަމަށް ވިދާޅުވުމުން މެންބަރު ރޮޒޭނާ ދިމާ ކުރަންވީ މެންބަރުންނަކާއި ނޫން ކަމަށެވެ. އަދި ރައީސް ނަޝީދުވަނީ އަދުގެ ސަރުކާރަށް 1.5 އަހަރު ވެގެން ދިޔައިރު ހައުސިންގ ޕްރޮޖެކްޓް އެއްގައި ވެސް ސޮއެ ކުރެވިފައި ނެތްކަމަށާއި، ގުޅީ ފަޅުވެސް ޑިޒައިން ކޮށްފައިވަނީ މާލޭ މީހުންނަށް ދިރިނޫޅެވޭގޮތަށެވެ.\nމި ސްކްރީން ޝޮޓުތަކުން ފެންނަގޮތުގައި ތަފާތު ގިނަ އެމްޑީޕީއަށް ނިސްބަތްވެ ވަޑައިގަންނަވާ ބޭފުޅުން މިކަމާ ބެހޭ ގޮތުން ވާހަކަ ދައްކާތަން ފެެނެއެވެ.


Kuru Vaahaka - Moya Vedhaane\nބޮޑު ހައިވަކަރު މޭޒު ކައިރީގައި ޝިއުލީން އިށީނެވެ. އޭނާގެ މޫނުން ފެށިގެން މޭ މައްޗާ ހަމަ އަށް ލޯ ހިންގާލުމަށްފަހު ރިޝީފު ވެސް ޖައްސާލި އެވެ. ހިނި އައިސްފައި މޭ މައްޗާ ހަމަ އަށް ލޯ ހިންގާލުމަށް ފަހު ރިޝީފު ވެސް ޖައްސާލި އެވެ. ހިނި އައިސްފައި ހުރެ އެވެ.\n"ކޮން ކުލައެއް؟" ވާހަކަ ދައްކަން ފެށީ ސަމާސާއިންނެވެ.\nޝިއުލީނަށް ރޭކާލި އެވެ. ހެދުމުގެ މޭމަތިން ދެ ގޮށް އިނީ ނޭޅުވި އެވެ.\n"ހީވަނީ ކޮން ކުލައެއްހެން؟ ގެސް ކޮށްބަލަ؟" މޭމަތީގައި، ދެ އަތް ހުރަސް ފާހަގައަކަށް ހަދާލަމުން ޝިއުލީން ބުންޏެވެ.\n"ނޫ ތަ؟ ރަތް ތަ؟" ރިޝީފް ބޯ އަރިކޮށްލި އެވެ. ފަން އިސްތަށިގަނޑު އެއް ފަރާތަށް ފުރޮޅައިލި އެވެ.\nޝިއުލީން ފުކެއް ވެސް ދެރައެއް ނޫނެވެ. ޖަވާބު ދިނުމުގެ ގޮތުން ކޮނޑުމަތިން ހެދުން ތަންކޮޅެއް ތިރިއަށް ޖައްސާލި އެވެ.\n"ދަނބު، މަށަށް އެންމެ ކަމުދާ ކުލަ،" ހެދުން ރަނގަޅު ކޮށްލަމުން ޝިއުލީން ދޫ ނެރުނެވެ. އިނގިލިތައް ބުޅިކޮށް މޫނަށް ރޫ އަރުވާލި އެވެ.\n"ތި އުޅެނީ އަހަރެން ލައްވާ 'ސްލައިވާ' ގައި ޝެރަން ސްޓޯންގެ ބައި ކުޅުވަންތަ؟ ހީކުރީ ނުކެރޭނެ ކަމަށް ދޯ؟ މަށަށް ކެރޭނެ. ނުކެރޭނީ ރިޝީ އަށް!"\nތީ އަހަރެން މަޑުން ހުންނާތީ ޝިއުއަށް ހީވާ ގޮތް... ބުނެއެއްނެ ވަކި އަޅަން ކެރޭ ކުއްތާ ދުލެއް ނުނެރޭނޭ... ކުރަން ނުކެރޭނެ އޮންނާނީ އެންމެ ކަމެއް، މެރީ ކުރުމަށް ފަހު ޝިއު ދޫކޮށްލާކަށް ނުކެރޭނެ... ވަރި އެއީ އަހަރެން ފޫހިވާ ބަހެއް!"\n"ރިޝީ، އަހަރެންގެ ފިރިއަކަށް ވާނެ އިރަކަށް ހާދަ އިންތިޒާރެއް ކުރެވެއޭ... އެނގޭތަ، ހުވަފެނަކުން ރޭގައި ފެންނަނީ ވަަރަށް ލޯބިން އަހަރެން ގެންގުޅޭ އެއްޗެއް މީހަކު އައިސް އަތުލަން އުޅޭތީ... ނުދޭން ވެގެން އޭގައި ހިފައި ލަތްކެއް ޖެހި ތަންވަޅު ހޭލެވުނީ... ހުވަފެނުގައި މަށަށް ދަމައިގަނެވުނީ ރިޝީ ދިން ޓެޑީ ބެއާގެ ކަންފަތުގައި ހިފާ... ހިނި ވެސް އައި. ފަހުން ހިތަށް އެރި ރިޝީ ގެއްލެން އުޅެނީއޭ..." ރިޝީފުގެ ކަނާތް މަތީގައި ޝިއުލީންގެ މައަތް ބޭއްވި އެވެ.\n"ޝިއޫ އަބަދު ނެގެޓިވްކޮށް ވިސްނާތީ، ތި ކަހަލަ ދެއުޅި އެއް ނުވާ ވަސްވާސްތައް ޝިއުގެ ސިކުނޑިއާ ކުޅެނީ ކަންނޭންގެ... ތީ ވަހުމެއް. އޯގަސްޓު އެކަކުން ފެށިގެން ޝިއު ވާނީ އަހަރެންގެ އަންބަކަށް... އޭރުން މަގަތުގައި އޮށޯވެލައިގެން އޮންނާނަން..."\nހަމައެކަނި އޮންނާނީކީ ނޫން! އެހެން ހިތަށް އެރުމާއެކު ރިޝީފު، ދުލުގެ އެހީން ތުންފަތް ތެންމާލި އެވެ.\n"އަހަރެންގެ ވިހި ވަނަ އުފަން ދުވަހު ލިބޭ ހަދިޔާއަކަށް ވާނީ ރީތި ފިރިއެއް! ރިޝީ.."\nހޫނ... ޓޮޕިކް ބަދަލު ކޮށްލަމާ، މިނިވަން ދުވަހުގެ ކުޅިވަރުތައް ކިހިނެއް؟ ވަރަށް މަޖާތަ؟ ކިހިނެތްތަ ދެން މިނިވަން ކަން ސިފަ ކުރެވުނީ!"\n"ރިޝީ ނުބަލަންތަ؟ އެއްވެސް އެއްޗެއް އިހުސާސެއް ނުވޭ. އަހަރެން ފުރަތަމަ ނޭވާލީ ވެސް މިނިވަން ކަމުގެ ތެރެއަށް ވިއްޔަ... އެއްޗެއްގެ މުހިންމުކަން އިހުސާސް ކުރެވޭނީ ގެއްލިގެން ދިޔައިމައެއްނު!"\n"އެހެންތަ؟ ޓީވީން ކުޅިވަރުތައް ބެލި އިރު ހިތަށް އެރި ސައްބީހުގެ ކުރިން ކައިވެނި ކުރެވުނު ނަމައޭ. އޭރުން ޝިއުއާއެކު އަހަންނަށް ވެސް ދައުވަތެއް ލިބުނީސްކަން ނޭނގެ... ވަރަށް ބެލިން ޝިއު ފެނޭތޯ ވެސް... އެކަމަކު އަޅައެއް ނުގަތް... އަޅައިގަތީ ފުޅަނދެއްގައި ހުރެގެން އިޝާރާތް ކުރި ކުއްޖެއް. ރީތި ކަމުން ހީވީ ހިތުގައި ފިރުމައިދިން ހެން... " ރިޝީފު ސަމާސާއެއް ކޮށްލި އެވެ.\n"ހާދަ ހެއްވައޭ! އެހެންވީއިރު އެކުއްޖާ ހޯދައިގެން ކައިވެނި ކުރަންވީނު! އޭރުން، ހިތާ ފުރާނައިގަ ވެސް ފިރުމައިދީފާނެ." ޝިއުލީން އިނީ ނުރުހިފައި އެވެ. ރިޝީފްގެ އަތުން ދޫކޮށްލުމަށްފަހު ތެދުވެގެން ދާން އުޅުނެވެ. ރިޝީފް ޝިއުލީން ހިފެހެއްޓުމާއެކު އަތް ފޮޅުވާލި އެވެ. ތުންފަތުގައި ދަތް އަޅައިގަން ހުރެ ދުރަށް އެނބުރުނެވެ.\n"ޝިއޫ އޭތް! ރުޅި ނައިސްބަލަ! އެހެން ބުނީ މަޖަލަށޭ. އުހުނ، މިއޮތީ އަހަރެން ޝިއުއަށް ގެނައި ހަދިޔާއެއް. ބޭނުންތަ؟" އަތް މުއްކަވާލާފައި ދިއްކޮށްލުމުން ޝިއުލީން ހަމައަކަށް އެޅުނެވެ، ހީނލުމާއެކު ކޮލުން އަޑިކޮޅެއް ފާޅުވި އެވެ. ކޯތާފަތުން އަބަދު ފާޅުވާން ހުންނަ ރީތި ކަޅުތިލަ، އެ އަޑި ކޮޅުގެ ތެރެއަށް ވަދެ، ހުސްވި އެވެ.\nރިޝީފު އިނގިލިތައް ފޭކޮށްލި އެވެ. ޝިއުލީން ދިޔައީ އެއްލިގެނެވެ. ރިޝީފުގެ މުށުތެރެއިން ފުންމައިގެން ތެދުވެ ކަރު ދަމާލީ ނަންނުގައްޗެވެ.\n"އީ..އީ..އީ އައްޗީޑި މަމަ..." ޝިއުލީން ބިރުން ހަޅޭއްލަވައިގަތެވެ. މީހަކަށް އަޑު ނީވި، ރިޝީފު ލަދަކުން ސަލާމަތްވީ ވަރަށް ހުޝިޔާރުވެ ޝިއުލީންގެ އަނގަމަތީގައި އަތް އަޅައިގެނެވެ.\n"ޝިއޫ..މީ ފޭކު އެއްޗެކޭ.."\nފޭކް ވެގެން ގޮސް ތީ ދެން ބޮޑު ވަރެއްނު، ކޮންމެ ކަމެއް ފޭކް ކުރަންޏާ.." ޝިއުލީން ހުއްޓާލި އެވެ. މީ އަދި ކޯންޗެއްތަ؟ ރަކިސް ބޮނޑެއް ދިރުވާ ނުލެވިގެން ކޮޅަށް ޖެހިފައި އިންނަ ޒާތަށް ތަޅުން މަތީގައި އިން ރަބަރު ނަންނުގަތީގައި ޝިއުލީން ފައިން ޖަހާ ބުރުވާލި އެވެ.\n"ސޮރީ..ޝިއޫ!" ރިޝީފަށް ވިސްނުނެވެ. މާ އަވަސް އަރައިގަނެވުނީ އެވެ. ތަންކޮޅެއް ފަހުން ކުޅެލަން ރަނގަޅު ގޭމެއް ގޯސް ދަނޑިވަޅެއްގައި ކުޅެވުމުން އެނާ ނުބައިވީ އެވެ.\n"ދެން ކޮންމެހެން ސޮރީތައް އޮސާނެ ކަމެއް ނެތް! ކޮންމެވެސް ދުވަހަކުން މަށަށް ވެސް ޗާންސު ލިބޭނެ. އެ ދުވަހަކުން ރިޝީ ރުޅި އައިސްގެން ނުވާނެ... މޮޔަވެގެން ނުވާނެ، އާނ، އެހެންޏަ، ބިރުން ފިއްކަނޑައިގެން ނުދިޔައީ ކިރިޔާވިއްޔަ،" ވާހަކަ ފުރިހަމަ ނުކޮށް ޝިއުލީން ހިނގައިގަތެވެ.\nދާރުލް އާސާރުގެ ފެންޑާގައި ކުރެވުނު ތާރީހީ ކައިވެންޏަށް ފަހު ޝިއުލީން ހުދު ކުލައިގެ ތުނިތުނި ރޭންދާ ފޮތީގެ ވެޑިން ޑްރެސްގެ އެއް އަރިމަތިން ހިއްލާލި އެވެ. ރިޝީފުގެ ގައިގަ ޖެހޭ ވަރަށް ގާތްވެ، އަތުގައި ހިފި އެވެ.\n"ހެޕީ ބާތުޑޭ... އުފަން ދުވަހު ކައިވެނި ކުރެވުނީމަ ވަރަށް އުފާވޭ" ދެވަނަ ފަހަރު ރިޝީފް ވިޝް ކުރުމުން ޝިއުލީން ހީނލި އެވެ.\nތެންކިޔޫ، މުޅި ހިތް އެކަށް ފުރިއްޖެ! ތިއީ އަހަރެންގެ ފިރިމީހާ އަށް ވުމުން ވަރަށް އުފާވެއްޖެ! ރިޝީފާއެކު ދާރުލް އާސާރުގެ ތެރެއަށް ވަންނަމުން ދިޔައިރު ޝިއުލީންގެ ހިތަށް އެރި އެވެ.\n"ތި ކުރެވުނީ ވަރަށް އަގުބޮޑު އެހާ ތާރީހީ ކައިވެންޏެއް! މި ތނާގައި މި ހުރީ ވެސް ތާރީހީ އެއްޗެހި. މިއީ އަރި އަތޮޅު ތޮއްޑޫން ފެނުނު ބުދެއްގެ ބޯ ބުރި... އެ އޮތީ ޝަމްޝުއްދީން ރަދުންގެ ހެދުން ކޮޅެއް... ދެން އެ އޮތީ ބޮޑު ތަކުރުފާނުގެ ފޭލި ކޮޅެއް،" އުފާވެފައި ތިބި ޝިއުލީނަށާއި ރިޝީފަށް ދާރުލް އާސާރުގެ ކިއުރޭޓާ، ތާރީހީ ތަރިކަތައް ދައްކައި، ތަފްސީލު ދެމުން ދިޔަ އެވެ.\n"މި ތަކެތި ހަލާކެއްނުވޭތޯ؟" ވަރަށް ޝައުގުވެރި ކަމާއެކު ޝިއުލީން އެހި އެވެ.\nސްޓުޕިޑް! ރިޝީފު ގާތަށް އައީ ހިންޏެވެ. ބޯގޯސް ސުވާލުތައް ނުކުރާށޭ ބުނުމުގެ ގޮތުން ތަދުވާ ވަރަށް ޝިއުލީންގެ އތުކުރި އަށް ފިތާލި އެވެ.\n"މި ތަކެތި ގަވާއިދުން ފިއުމިގޭޓް ކުރޭ، އެހެންވީމަ އެ ހުރި ވަރަށް ވުރެ އިތުރަށް ފަނާނުވެ ހުރެދާނެ...ތި ކުދިންގެ ކައިވެނި ވެސް ކެނޑިގެން ނުގޮސް ދާއިމީ ކައިވެންޏަކަށް ވާން ޖެހޭނެ!" ކިއުރޭޓާ ސަމާސާ ކޮށްލުމުން އިސްކޮޅުން ދިގު އަލަތު ފިރިމީހާގެ ކޮނޑުން ތިރީގައި ޝިއުލީން މޫނު ޖައްސާލި އެވެ. ރަކިވީ އެވެ.\nކައިވެންޏަށް ފަހު ޝިއުލީނާއި ރިޝީފު ދާރުލް އާސާރުން ބޭރަށް ނުކުތީ ރާއްޖޭގެ ތާރީހުގެ އެތަކެއް ސޮފްހާއެއް ނިއުޅާ ބަލާލައިފަ އެވެ. ދާރުލް އާސާރުގައި ކުރެވުނު އެންމެ ފުރަތަމަ ކައިވެނީހެ ޝަރަފާ ވެސް އެކުގަ އެވެ.\nޕާކުން ނުކުންނަން ހިނގައިގަންނަމުން ޝިއުލީން، ރިޝީފުގެ އަތުގައި ހިފެހެއްޓި އެވެ. އުޅުނީ އެއްޗެއް ބުނާށެވެ. އެކަމަކު އަޑު އިވޭހާ ގާތުގައި ކައިވެނި ކޮށްދެއްވި ގާޒީ ހުންނެވެމުން، ހުޅުވާލި އަނގަ ލެއްޕުނީ އެވެ. ލަދު ގަތީ އެވެ. ބޮޑަށް ލަދުގަތީ ރިސޯޓަށް ދާ އިރު އެމީހުންނާ އެކުގައި ގާޒީ ވެސް ދުވަހެއް ކުރުކޮށްލަން ދުރުވާކަން އެނގުމުންނެވެ. އެކުގައި ދަތުރު ކުރަން ޖެހޭނެތީ އެވެ. ރިސޯޓުގެ މާހައުލުގައި ރިޝީފާއެކު ވަގުތު ދުއްވާލާ ގޮތް ގާޒީގެ ލޮލުގައި އަޅައިގަންނާނެތީ އެވެ.\nމައްސަލައަކީ ކޮބައި؟ ރިޝީފު އެއީ މަގޭ ފިރިމީހާ! ގާޒީގެ މޫނަށް ބަލާލާފައި ޝިއުލީން ގަދަކަމުން ހިނިތުންވެލި އެވެ.\nހުޅުލޭ ފަޅުގައި އޮތް އެއާ ޓެކްސީ ފިރުކެން ފެށި އެވެ. ރެސްމަތިން އެހެރަ ފާޅުވާ ގަދަ ކުލަތަކުގެ ތެރެއިން އަޅައިފަ އެވެ. 'ސިންގަރު' ފަހާ ފޮއްޓެއް ފަދައިން ބޯޓު ރޫރޫ އަޅުވާލަން ނެގީ އިރުކޮޅެކެވެ. ބޯ ވިލާތައް ފޫ ދުއްވާލުމަށްފަހު މައްޗަށް އަރާ ބަނޑު ދަމާލި އެވެ. ދުރުން ބަލާއިރު ހީވާނެ އެވެ. ސުމާރެއް ނުބަލައި ކަފަ އަވީ ލާފައިވާ ދަނޑެއް މަތިން ކޮކާލެއް އުދުހެނީ އެވެ.\n'ލޯބި!' ރިޝީފުގެ އަތުގައި ހިފަހައްޓާލައިގެން އިނދެ ޝިއުލީން ކުޑަދޮރުން ބޭރު ބަލައިލި އެވެ. ނޫ ވިލުތަކާއި ދޮން ފަޅުތަކެވެ. ހުދު ތުނޑިތަކާއި ފެހި ވިނަތައް މި ދުނިޔެމަތީ ކަމެކޭ ހީވާހައެއް ނުވެ އެވެ.\nވައިގެ ތެރޭގައި ފޫހި ނުވަނީސް ރިސޯޓަށް ދެވުނު އިރު ހަވީރު ފިނި ޖެހި، އުދަރެސް މަތީގައި ރަތްވިލާތައް ފިރކުނެ އެވެ. "ހިނގާ ކޮފީ ޝޮޕަށް!" ޝިއުލީން ބޭނުންވީ ކަރު ތެންމާލައި، ހައިކަން ފިލުވާލާށެވެ.\nކޮފީ ޝޮޕަށް ދާން، ކާރަށް ފުރަތަމަ އެރީ ޝިއުލީނެވެ.\n"ހާދަ ބަރޭ!" ފަހަތުން ރިޝީފު އަރާ އިށީނުމުން ބެޓެރި ހަކަތައިގެ ކާރަށް ގުޑުން އަރައިގެން ދިޔަ އެވެ.\nބަރުކަން އެނގޭނީ އަދި ފަހުން! ހިތަށް އެރި އެއްޗަކުން ރިޝީފު ގާތަށް ހިނި އައެެވެ.\n"ބަރޭ ބުނީމަ ދުރު ހަނދާނެއް އާވީ... އަހަރެން ކުޑައިރު ބައްޕަ ބަރާ އޮޑި ހަދައިދޭއިރު ބުނާނެ ބަރާ އޮޑިއަކަށް ބިސްމި ލިޔަސް އޮންނާނީ ބަރުވެފައޭ..." ރިޝީފު ވާހަކަ ހުއްޓާލީ ކޮފީ ޝޮޕް ކުރިމައްޗަށް ކާރު މަޑު ޖައްސާލުމުންނެވެ.\nކޮން ފާޑެއްގެ މޭކަޕެއް! ކޮފީ ޝޮޕަށް ވުރެ ކުރެން ރިޝީފު ބަލައިލީ ކާރު ދުއްވަން އިން ތައި އަންހެން ކުއްޖާ އަށެވެ. ތުންފަތުގައި އޮރެންޖު ފާޑުގެ ލިޕްލައިނާއެއް އަޅާފައި ހުރުމުން އެ ކުއްޖާގެ އަނގަމަތި ފެންނަނީ ތުން ރީނދޫ ވެނެއްގެ ސިފައިގަ އެވެ.\n"ވާއޮ!" ކޮފީޝޮޕްގެ ތެރެއަށް ވަނުމާއެކު ރިޝީފު އިހުތިޔާރުން ބޭރުވި އެވެ. އެ މާހައުލާ ކުޅެމުން ދިޔައީ މިއުޒިކު ކުޅުންތެރިޔާ ޝާހިދުގެ ސެކްސަފޯން މިއުޒިކް އަލްބަމްގައި ހިމެނޭ "ތުރޫ ދަ ނައިޓް" ގެ ރާގެވެ.\nބައިގަޑި އިރު ފަހެވެ؛ ހުރަހެއް ނެތި ދުރުން ފެންނަން އޮތް ކަނޑުގެ ސަތަހަ ފޫ ދުއްވާލުމަށް ފަހު ދުވާލުގެ އިރު ދިޔާ އަލިފާން ގުޅައެއްހެން އޮހެމުންދިޔަ އެވެ. އިރުން ފަތުރާލާފައި ރަތް ކުލައިގެ ދަޅައެއް އެޅިފައިވާ ދެ މޫނު މވެސް ވަނީ ލެނބިލާފަ އެވެ.\nގަޑިން 12:30 އެވެ؛ މޫދު ކޮޓަރިތަކުގެ ތެރޭގައި ހުރި ސުއިޓު ރޫމުގެ ބޭރުގައު ޝިއުލީން މަޑު ކޮށްލުމަށްފަހު އިސްތަށިގަނޑުގެ ހުޅީގެ ތެރެއަށް ތަނޑާއެކު ހުރަހެއް ފަދައިން ވައްދާލާފައި އިން ފިނިފެންމާ ދަމައިގަތެވެ. ކަށިތަކުގައި އިދިކޮޅަށް އިނގިލި ކާތަމުން ވިސްނާލި އެވެ.\nހިނިތުންވެފައި ހުރެ، އާ ކައިވެނީގެ ރޭގެ މި ކަހަލަ މުހިންމު ވަގުތެއްގައި ޝިއުލީން ވިސްނަންވީ ކޮން ކަމަކާ ހެއްޔެވެ؟ ދުރަށް ނަޒަރު ގެންގޮސް ހިތުތެރޭގައި އުފައްދަންވީ ކޮން ހިޔާލުތަކެއް ހެއްޔެވެ؟\nޝިއުލީން ފާލަމުގެ ދުރު ބަލައިލި އެވެ. ގާޒީ! އެއް ކޮޓަރި ދޫކޮށް ދެން ހުރި ކޮޓަރި ކައިރީ ހުރި ސަރަންފީގައި އޮތީ ގާޒީ އެވެ. ބައްޕަ ކުރައްވާ ކަންތައް! ފެންނަ ހިސާބުގައި ހުންނަން ބޭނުން ނުވުމުން ޝިއުލީން ކޮޓަރި އަށް ވަނެވެ.\n"މި ރޭ ވެސް ފޯނާ ކުޅެންތަ އިންނަނީ!" ދޮރު ޖެހުމާއެކު ޝިއުލީން ރިޝީފުގެ މޮބައިލް ފޯނު އަތުލި އެވެ. ނޭނގޭ ގޮތަށް ސިމް ކާޑު ނަގާ ފޮރުވި އެވެ. ޝިއުލީން ބޭނުންވީ މިއޮށް ހުރިހާ ދުވަހު އޭނާ ތަޅުވައި ސަމާސާ ކުރި ގޮތަށް ސަމާކޮށްލާ ރިޝީފް ހާސްކޮށްލާށެވެ.\n"މިއީ އަހަރެމެންގެ ރެއެއް... މިރޭ ސުވާލު ކޮށްބަލަ ކޮން ކުލައެއްތޯ؟" ކުޑަކުޑަ މޭޒުމަތީގައި ފޯނު ބާއްވަމުން ޝިއުލީން ބުންޏެވެ.\nވެޑިން ޑްރެސްގެ ޒިޕު ދެކޮޅަށް ހިންގާލި އެވެ. ހުސް ފިނިފެން މަލުގެ ހިތެއްގެ ތެރޭގައި ފިނިފެންމާ ފިޔައިން 'ހެޕީ މެރިޖް' ޖަހާފައިވާ އެނދުގައި ޝިއުލީން އޮށޯވެލި އެވެ. އެ ވަގުތު ރިޝީފު ގޮސް ހުރިހާ މާތަކާއި ފިޔަތައް ބޮނޑި ކޮށް، ޝިއުލީންގެ މޫނު މައްޗަށް އޮއްސާލި އެވެ. ޝިއުލީން ބޭނުންވީ އެ ގޮތެވެ. ރިޝީފުގެ ވިންދުތަކުގެ ކޮންޓްރޯލް އަތުލާށެވެ.\nގަޑިން 2:30 އެވެ. ރޫ ބޮނޑިއަކަށް ވެފައިވާ އެނދުމަތީގައި މަޑުމަޑުން އޮތް ޝިއުލީންގެ ކަނދުރާގެ އަރިމަތީގައި ރިޝީފުގެ އަތްތިލަ ބީއްސާލިއިރު ޝިއުލީން އޮތީ ބޮޑު ދެ ލޯ ހުޅުވާލައިގެން ހެވިފަ އެވެ.\n"ކަލޭ ހާދަ ބަރޭ! ކަލޭ ދުރަށް ދޭ! ކަލޭ ދުރަށް ދޭ! ހައްހައްހާ! ހައްހާ! ރައްކާވޭ!" ދަތްކުނޑި ވިކާލުމަށްފަހު ކުއްލިއަކަށް ޝިއުލީން ތެދުވެ، ރިޝީފުގެ ކަރުގައި ހިފި އެވެ. ނިޔަފަތި އަޅުވާ، މޭމަތިން ރޮނގަކަށް ތެޔޮ ހަން ދުއްވާލި އެވެ.\n"ޝިއޫ..މި ގަޑީގައި ސަމާސާ ނުކޮށްބަލަ!"\nއޭ..އޭތް! ކަލޭތީ ކާކު އަހަރެން ގައިގައި އަތް ލަން! މޮޔަ ވެގެންތަ ތި އުޅެނީ! ޗި! ތި އަޑު ހީވަނީ ހިމާރެއްގެ އަޑު އެހުން! އެއީ ހާދަ ހުތުރު އަޑެކެ!" ޝިއުލީން، ރިޔަނެއްހާ ދުރަށް ރިޝީފު ކޮށްޕާލި އެވެ. ކުޑަ ދޮރުތަކާ ދިމާއަށް ބަލަހައްޓައިގެން ހުރެ، ބޯ ހާވާލާފައި ހޭން ފެށި އެވެ. ވެޑިން ޑްރެސް އިރަން ފެށި އެވެ. ރިޝީފު ހާސްވެ، ހާސްވެ، ދެ ލޯ ބޮޑުވެފައި އެވެ. "ޝިއޫ ތި ހެން ހުރެ ނުކުންނައްޗޭ!" ޝިއުލީން ދުއްވައިގަތުމުން ރިޝީފު އުޅުނީ އޭނާގެ އަރުތެރެ އަށް ގެންދާށެވެ.\n"ދޫކޮށްލާ! ދޫކުރޭ! އެ މީހުން އަހަރެން ބަލާ އެބަ އާދޭ! މިހާރު އެ ތިބީ ފާލަންމަތީގައި. އަވަހަށް އަހަރެން ދޫކޮށްލާ! އަހަންނަށް... އަހަންނަށް ލަސްވަނީއޭ..."\nޝިއު ޖިންނި މޮޔަވީބާ! ވެގެން އުޅޭ ގޮތް ރިޝީފަށް ވިސްނުނީ އެހެން ގޮތަކަށެވެ. ޝިއުލީންގެ ގައިގައި ބާރަށް ބެއްދި ވަގުތު ރިޝީފަށް ރޮވެން ފެށި އެވެ. ބިރުގެންފި އެވެ.\n"އައްދޯތް!" ޝިއުލީން އޮތީ ރިޝީފުގެ ވައަތު މުލައްދަނޑީގައި ދަތް އަޅައިގެނެވެ. އިރުކޮޅަކުން ވީއްލިގެން ދުވެފައި ގޮސް އެނދުމަތިން ބާލީހެއް ނަގައި ނިޔަފަތިން އިރާލީ އެވެ.\n"ހުޅުވާ! ދޮރު ހުޅުވާ! ހައްހައްހާ!" ބާލީހުގެ ކަފަތައް ކޮޓަރީގެ ތެރެއަށް އުދުއްސަމުން ޝިއުލީން އަޑުގެ ކޮޅަށް ހެމުން ދިޔަ އެވެ. މަޑުމަޑުން އެނދު ދޮށަށް ވަދެ މޫނުގައި ދެ އަތް އެޅި އެވެ.\n"ޝިއޫ..." ރިޝީފު އުޅުނީ ޖިންނި މޮޔަވާ މީހުން މައިތިރި ކުރުވަން އާންމުކޮށް ހަދާ ގޮތަށް ނޭފަތުގައި ހިފާށެވެ. އެ ވަގުތު ހީވީ އޭނާގެ މެޔަށް ފެން އެއްޗެއް އޮއްސާލި ހެނެވެ. ތަންދޮށުގައި އިން ޝިއުލީން އެނދުގެ ފިލާގަނޑާއި ގޮދަޑި ފުރޮޅާލާފައި އެނދުގެ ތެރެއިން ތެދުވެި އެވެ.\n"އަހަރެން ދޫކޮށްލާށޭ! އެހެން ނޫނީ ހީސް ލަނީ... ލަނީ! މިހާރު ލަނީ! ދޮރު ހުޅުވާ! ހީސް ލަނީ! ކިއްކިއް ހައްހައްހާ! ކަލެއަށް ބޮޅެއް! އަހަރެން ހީސްލީޔޯ!" ހުރި ތަނަށް ޝިއުލީން ތެމި ފޯވަމުން ދާ ތަން ދެކެން ރިޝީފަށް ކުޅަދާނައެއް ނުވި އެވެ. ބިރުން ރޫރޫ އެޅިޔަސް ބޭނުންވީ ޝިއުލީން ހުއްޓުވާށެވެ. އެހެންނޫނީ ޖިންނި އެއްގެ އެހީގައި ކޮންމެ ފަދަ ގެއްލުމެއް ވެސް ދީފާނެ އެވެ. ރިޝީފު ލޮލުން ކަރުނަ ފޮހެލުމަށްފަހު ފޯނު ނެގި އެވެ.\n"ހައް! މި އޮތީ ޔޯ!" ޝިއުލީން އަނގައިގެ ތެރޭން ނަގައި ދައްކާލީ ފޯނުގެ ސިމް ކާޑެވެ. އޮތީ ހަފާލައިފަ އެވެ. އަނެއް އަތަށް އޮޅުލާފައި އޮތީ ކޮޓަރީގެ ފޯނުގެ ނަރެވެ.\nޝިއުލީން ގާތަށް ރިޝީފު ޖެހިލި އެވެ. އެ ވަގުތު ހަސްނެތިފައިވާ އެނދުގެ ތަންޑެއް ނަގައިގެން މަޅައިގަތެވެ. މޭޒުމަތީގައި އަނދައަނދާ ހުރި އުއްބަތި، ބިއްލޫރި ހޮޅިގަނޑާއެކު ރިޝީފާ ދިމާއަށް ހޫރާލި އެވެ.\n"އަހަރެން ދޫކޮށްލާށޭ! ވަރި ކުރާށޭ! އަހަރެން ބަލާ އައިސްފިޔޭ! މިހާރު އެ ތިބީ ވަރަށް ކައިރީގައި. ވަރި ކުރޭ! ކުރޭ!" ޝިއުލީންގެ ކަނދުރާ އިން ހުރީ ނާރު ފުފިފަ އެވެ. ރިޝީފު ގޮސް ޖެހުނީ ދޮރުފަތުގަ އެވެ.\n"ބިއްލޫގަނޑު ފަޅަލާފައި މޫދަށް ފުންމާލާނީ! ފުންމާލާނީ! ޑައިވެއް ޖަހާލާނީ! އެހެން ނޫނީ ވަރިކުރޭ!!" ކަރު ކެހިލާފައު ރިޝީފުގެ މޫނަސް ކުޅެއް ޖެހުމަށް ފަހޖު ޝިއުލީން ޕަކަޕަކަ އަޅާފައި ހޭން ފެށި އެވެ.\nގަޑިން 4:30 އެވެ. ޝިއުލީން މައިތިރި ކުރަން ތެޅިތެޅި ރިޝީފު ލޮޑުވެއްޖެ އެވެ. ދެރަވެގެން ރޮއެރޮއެ ދެ ލޯ ރަތް ވެއްޖެ އެވެ.\nބިރުގެންފާވާލެއް ބޮޑުކަމުން ވާނުވާ އޮޅޭ ވަރުވެއްޖެ އެވެ. އެންމެ ފަހުން ފަންޑިތަ ހުސްވެފައިވާ އެދުރުބޭކަލެއް ހެން ފުށަ ބޮލުގައި އަތް އަޅައިގެން ފަހަތަށް ޖެހެމުން ގޮސް ދޮރު ހުޅުވާލި އެވެ.\n"އަހަރެން ޝިއުލީން ވަރި ކޮށްފިން! ވަރި ކޮށްފިން!" އެ ބަސް ބޭރުކޮށް ނުލާން ރިޝީފު ހިތްވަރު ކުރި އެވެ. އެންމެ ފަހުން ވިރެމުން ގޮސް އައިސް ކިއުބެއް ފަދައިން އޭނާ ވިރި ހުސްވީ އެވެ. ހަތަރު އުދަރެސް ފެނު ޖެހުނީ އެވެ. އެ ވަގުތު އިއްތިފާގުވީ ފަތިސް ނަމާދަށް ދިއުމަށްޓަކައި ހިނގަމުން ދިޔަ ގާޒީ އަސް އެ ހިސާބަށް އާދެވުމެވެ. ގާޒީ ދޮރު މައްޗަށް ހުއްޓުނީ ވަރީގެ ޖުމްލައާ މެދު އިގުރާރު ވަމުންނެވެ.\n"ގާޒީ. އަޅުގަނޑު ޝިއުލީން ވަރިކޮށްފިން!" ދެ ލޮލުން ކަރުނަ އޮއްސަމުން ދިޔަ ރިޝީފަށް ގާޒީ ފެނުމުން މޫނުގައި ދެ އަތް އެޅި އެވެ. ޝިއުލީން ހުރީ ދުރުގައި ހިމޭން ވެފަ އެވެ. ކުއްލިއަކަށް ޝިއުލީން ވެސް ރޯން ފެށި އެވެ.\n"ގާޒީ އެ ބަސް އަނބުރާ ގެންގޮސް ދެއްވާ. މިއީ އަހަރެން ކުރި ސަމާސާއެއް! މިއީ ސަމާސާއެކޭ! ރިޝީ، ޕްލީޒް އެ ބަސް އަނބުރާ ގެންދޭ! ގެންދޭ! އެހެން ނޫނީ އަހަރެން މޮޔަވެދާނެ! ޕްލީޒް އަހަރެން ސަމާސާކޮށްލީއޭ..." ޝިއުލީން ދުވެފައި އައިސް ގާޒީގެ އަތުގައި ހިފި އެވެ. އެއާއެކު ރިޝީފުގެ ގައިގައި އޮޅުލާން ފެށި އެވެ.\n"ދެން ނުވާނެ! އެ ގޮށް މޮހެވިއްޖެ! ދެން ބާރެއް ނުވާނެ!" ގާޒީ ބުންޏެވެ.\nޝިއުލީނަށް ހީވީ ހުރި ދިމާއިން އޭނާ ގަނބަމުން އަޑި އަށް ދަނީ ހެނެވެ. ހެޔަށް ގޮތްވެ، ފާލަން މައްޗަށް ތިރިވި އެވެ. ފެންނަ ފަށުގައި ހުރި ރިޝީފަށް ރޮވުނީ އެވެ. ފުންކޮށް ނެވާލައިފައި ފުރަތަމަ ބަލައިލީ ކޮޓަރި ތެރެއަށެވެ. މުޅިތަން ވަނީ ފުނޑާލާފަ އެވެ. ދުރު ބަލައިލި އެވެ.\nބޮލަށް ތާކިހާ ހެޔޮވަރު ކުރަމުން ގާޒީ ގޮސް ގެއްލެނީ އެވެ. އަބެއް ފަރާތުން ރަން ބޯޅައެއްގެ ސިފައިގައި އާ ދުވަހެއްގެ އިރު އެހެރަގެން ފާޅުވަނީ އެވެ. ފާލަން މަތީގައި އެކަނިވެފައި ހުރި ރިޝީފުގެ މޫނުމަތިން މޮޔައެއްގެ ހުރިހާ އަސަރެއް ފާޅުވެ އެވެ. (ނިމުނީ)


PPM ah kulhen jehifaivanee Defence ah!\nޕީޕީއެމަށް ކުޅެންޖެހިފައިވަނީ ޑިފެންްސަށް!\nރައީސް ޔާމީން ދައްކަވާ ވާހަކަތަކުގެ ސަބަބުން ޕީޕީއެމްގެ ކެމްޕޭނަށް ބޮޑު ގެއްލުމެއް ލިބޭ\nކ. މާލެ 12 އޯގަސްޓު 2018 | އާދީއްތަ 13:58 3,704\nޕީޕީއެމްގެ ރިޔާސީ ޓިކެޓް ރައީސް ޔާމީނާއި ހަވާލުކުރައްވަނީ - ރާއްޖެ އެމްވީ\nމިއީ ރިޔާސީ އިންތިހާބުގެ ކެމްޕޭން އެންމެ ފޯރި ގަދަ ދުވަސްވަރު އެވެ. މެނިފެސްޓޯތައް އެކުލަވާލުމާއި، ކެމްޕޭން ސްޓްރެޓަޖީތައް ތައްޔާރުކޮށް، އެ ވިއްކުމަށް ރައްޔިތުންގެ ކުރިމައްޗަށް ނިކުންނަ ދުވަސްވަރެވެ. ކެމްޕޭނަށް އެކަމަކުން އަސަރުކުރާ ކޮންމެކަމަކުން ރެކިގަނެ، ވިއްކެން އޮތް އެއްޗެއް ވިއްކުމަށް މަސައްކަތްކުރާ ދުވަސްވަރު އެވެ.\nމި ދުވަސްވަރުގައި ކެމްޕޭން އެންމެ ފޯރިގަދަކޮށްލާ، ރައްޔިތުން އެބައެއްގެ ވާހަކަތައް އެންމެ އަޑުއަހަން ބޭނުންވާނީ ކެންޑިޑޭޓުންނާއި، ރަނިންގމޭޓުންގެ ވާހަކަތަކެވެ. އެ ބޭފުޅުން ވެވަޑައިގަންނަވާ ވައުދުތަކާއި، ދައްކާ ކޮންމެ ވާހަކައަކީވެސް ރައްޔިތުންނަށް ލިބޭ ވޯޓު ކަރުދާސްކޮޅުގައި ގޮތެއް ނިންމުމަށް މުހިންމު ވާހަކަތަކެކެވެ. ކިޔެއްތަ އެއިން ބޭފުޅަކު ވިދާޅުވާ އެންމެ ވާހަކަފުޅަކުންވެސް މުޅި ކެމްޕޭންގެ ފޯކަސް ބަދަލުކޮށް، މުޅި ކެމްޕޭންގައި ޑިފެންސަށް ވެސް ކުޅެންޖެހިދާނެ އެވެ.\nދައްކަން މި އުޅެނީ ވެރިކަންކުރާ ޕީޕީއެމްގެ ވާހަކައެވެ. ޕީޕީއެމްގެ ރިޔާސީ ކެންޑިޑޭޓް އަބްދުﷲ ޔާމީންގެ ސަބަބުން، މުޅި ކެމްޕޭންގައި އެ ޕާޓީއަށް ޑިފެންސަށް ކުޅުން ނޫން ގޮތެއް ނެތް ވާހަކަ އެވެ.\nއެ މަނިކުފާނު ދައްކަވާ ވާހަކަފުޅުތަކުން ފެށިގެން ގޮސް، ކަންކަން ކުރައްވާ ގޮތްތަކުން، އެމަނިކުފާނުގެ ދިފާއުގައި މަސައްކަތްކުރުން، ނުވަތަ ޑިފެންސަށް ކުޅުން ނޫން ގޮތެއް ޕީޕީއެމްގެެ ކެމްޕޭން ޓީމަށް ނެތޭ ބުނުމަކީވެސް ދޮގަކަށް ނުވާނެ އެވެ. ކަން އޮތީ، ކެމްޕޭން ރެލީތަކާއި، ހަފްލާތަކުގައި ރައީސް ޔާމީނަށް ޕޯޑިއަމްގައި ވާހަކަ ދެއްކެވުމަށް ފުރުސަތު ނުދިނުމަކީ ކެމްޕޭނަށް މާބޮޑަށް ފައިދާކުރާނެކަމެއްކަމަށް ލަފާދޭންޖެހޭ ހިސާބުގައެވެ.\nއެގޮތަށް އެމަނިކުފާނަށް ލަފާ އަރުވަންނުޖެހޭ ސަބަބެެއް ވެެސް ނެތެވެ. ދާދި ފަހުން ގދ. ކުރެއްވި ކެމްޕޭން ދަތުރުފުޅުގައި ވަގަށް ނަގާފައިވާ މިނިވަން ނިއުސްގެ ނޫސްވެރިޔާ، އަހުމަދު ރިލްވާންގެ މައްސަލާގައި ދެއްކި ވާހަކަފުޅު އެކަމުގެ ސަބަބަކަށް ފުދެ އެވެ. ގދ. މަޑަވެލި ރައްޔިތުންނާއި މުޚާތަބުކޮށް ވާހަކަ ދައްކަވަމުން ރިލްވާން މަރުވެއްޖެކަމަށް ޝައްކުވެސް ނުކުރައްވާކަމަށް ވިދާޅުވުމަށް ފަހު، އޭގެ ދެ ގަޑިއެއްހާއިރު ފަހުން، އެ އަތޮޅު ފަރެސްމާތޮޑާއަށް ވަޑައިގެން ވިދާޅުވީ އިރާދަކުރެއްވިއްޔާ ރިލްވާން ދިރިހުންނާނެ ކަމަށެވެ. އެފަދައިން އެމަނިކުފާނު ވިދާޅުވެ، މައާފަށްވެސް އެދިވަޑައިގެނންނެވި ސަމާސާ ރާގަކަށެވެ.\nމިއީ މުޅި ޤައުމު އެ ސުވާލެއްގެ ޖަވާބުގެ އިންތިޒާރުގައި ތިއްބަ، ނޫސްވެރިޔަކު ވަގަށްނެގިތާ ހަތަރު އަހަރު ފަހުން ޤައުމުގެ ވަލިއުލްއަމުރުގެ ބަސްމަގު ހުރި ގޮތެވެ. ނިކަމެތި އާއިލާއަކުން ކޮންމެ ދުވަހަކުވެސް ރޮއެ، އެ ސުވާލެއްގެ ޖަވާބު ހޯދުމަށް އާދޭސްކުރަމުން ގެންދަނިކޮށް، ރައީސް މަނިކުފާނުގެ ޖަވާބުހުރި ގޮތްތެވެ.\nކެމްޕޭނަށް ނިކުންނަވާ، ސަމާސާ ރާގަކަށް ދެއްކެވި އެ ވާހަކަފުޅާއެކު މުޅި ކެމްޕޭން ޓީމަށް ޖެހުނީ، ރައީސްގެ ވާހަކަތައް ތަރުޖަމާކޮށްދޭށެވެ. ތަރުޖަމާނަށް ޖެހުނީ، ހުރިހާ ކަމެއް ހުއްޓާލުމަށްފަހު ރައީސްގެ ވާހަކަފުޅުގެ މަތި އޮމާންކޮށްދިނުމަށެވެ. ސޯޝަލް މީޑިއާގެ ޓީމަށްވެސް ޖެހުނީ ހަމަ އެހާލު އެވެ. މުޅި ކެމްޕޭން ޓީމުން އުޅެންޖެހުނީ ޑިފެންސަށް ކުޅުމަށެވެ.\nމިއީ އަދި ކުޑަކުޑަ މިސާލެކެވެ.\nއަމިއްލަފުޅު ގެކޮޅަށް ވަންނަނީ ހަލާލު ނޫން ފައިސާ ކަމާއި، ހޯދާ ފައިސާއަކީ ހާލާލު ގޮތުގައި ހޯދާ ފައިސާއެއް ކަމަށް ހުދު އަނބިމީހާވެސް ނުބަލާ ކަމާއި، ތިމަންމަނިކުފާނާއެކުގައި އިހުލާސްތެރިޔަކު ހަރު ނުލާ ކަމާއި، ކޮރަޕްޝަނަކީ އިންސާނީ ތޮބިއްޔަތުގައި ހުންނަ ކަމެއް ކަމަށް ވިދާޅުވެ ދެއްކެވި ވާހަކައާއި މިހެންގޮސް ކިޔާނެ ކަމެއް ނެތެވެ.\nޕޯޑިއަމަކަށް އަރައިވަޑައިގަތުމަށް ފުރުސަތެއް ދީފިނަމަ މުޅިންވެސް ބައިކޮޅަށް ޖަހަނީ ގޯލެވެ. މުޅި ޓީމަށްވެސް ޖެހެނީ ޑިފެންސަށް ކުޅެންނެވެ.\nހިތާމަޔަކީ ޑިފެންްސަށް ކުޅުމަށްފަހު، ކެމްޕޭންގައި ވިއްކާނެ އެއްޗެއް ކެމްޕޭން ޓީމަށް ނެތްކަމެވެ. ވިއްކާނެ ވައުދެއްވެސް ދެއްކިފައި ނެތްކަމެވެ.\nވައުދެއް ވާއިރު، ހަމަ އެކަމުގައި 2013 ވަނަ އަހަރު ވެވަޑައިގެންނެެވި ވައުދުވެސް ނުފުއްދާ އޮތުމުން ކެމްޕޭޭން ޓީމް ނިކުމެ ވިއްކާނެ އެއްޗެއްވެސް ނޯންނެތާ އެވެ. ރިސޯޓު މުވައްޒިފުނަށް ހާއްސަ ސްކީމެއް ތައާރަފުކޮށްދެއްވާނެކަމަށް ވައުދުވެވަޑައިގެންނެވިއިރު، 2013 ގައި ރިސޯޓް މުވައްޒިފުންނަށް ދޭން ބުނި ހިއްސާއއަށް ވީނުވީއެެއް ނޭނގެ އެވެ. ކޮންމެ ޒުވާނަކަށް 1000 އަކަފޫޓްގެ ބޯހިޔާވެހިކަމެއް ދޭނެކަމަށް ވައުދުވިއިރު، އަލަތު ކައިވެންޏާއެކު ދޭން ބުނި ފްލެެޓެއް ލިބުނު ޒުވާނަކު ނެތެވެ.\nޕީޕީއެމަށް އޮތީ މި އިންތިހާބުގައި ޑިފެންސަށް ކުޅުމެވެ. އެ ނޫން ޗޮއިސެއް މި އިންތިހާބުގައި ޕީޕީއެމަށް ނެތޭ ބުނުމަކީވެސް ކަން އޮތް ގޮތަށް ބަލާއިރު ދޮގަކަށް ނުވާނެ އެވެ.


Ethuge ekuverin ge vaahaka aai Ibraiythah 1 | Mihaaru\n03 ޖޫން 2018 - 11:132comments\nކީރިތި ޤުރްއާނުގެ އަލް ފީލް ސޫރަތަކީ، ފީލް ބާގައިގެ މީހުން (އެތުގެ އެކުވެރިން) ކަޢުބަތުﷲ ގެފުޅު މުގުރާލަން އައުމުން ﷲ އެބައިމީހުންނާ މެދު ކަންކުރެއްވި ގޮތުގެ ވާހަކަ ބަޔާން ކުރެވިގެންވާ ސޫރަތެކެވެ. މި ސޫރަތުން މުސްލިމުން ދިރިއުޅުމުގައި އެއިން އިބުރަތް ހާސިލު ކުރެވިދާނެ ކަންތައްތަކެއް ޢިލްމުވެރިން ފާހަގަ ކުރައްވާފައިވާ ވެއެވެ. އޭގެ ތެރެއިން ބައެއް ކަންކަމަށް މި ލިޔުމުގައި ބަލައިލާނަމެވެ. އަދި ދެންހުރި ކަންކަމަށް އެހެން ލިޔުމެއްގައި ބަލައިލާނަމެވެ.\nޤުރްއާނުގައި ވާހަކަތައް ބަޔާން ކުރަނީ އިބުރަތަކަށް\nފީލުބާގައިގެ މީހުންގެ ވާހަކައިގެ ޚުލާޞާ އަކީ، މައްކާގައި ހުންނަ ގެފުޅަށް މީހުން ޒިޔާރަތްކޮށް ހަދާތީ އެކަމާ ހަސަދަވެރިވެ ހިތްހަމަ ނުޖެހިގެން ޙަބުޝް ކަރައިގެ ރަސްގެފާނު، ޞަންޢާގައި އެގޮތަށް މީހުން ޒިޔާރަތް ކުރަން ތަނެއް ހެދި އެވެ. އެއީ އޭރުން މައްކާ އަށް ދާ މީހުންގެ ތެރެއިން ގިނަ ބަޔަކު މައްކާގެ ބަދަލުގައި ޞަންޢާ އަށް ދާނެ ކަމަށް ބަލައިގެންނެވެ.\nނަމަވެސް މިކަން ކާމިޔާބެއް ނުވި އެވެ. އަދި އެ ތަނަށް ބައެއް މީހުން އިހާނެތިކޮށް ވެސް ހިތި އެވެ. މިކަމުގެ ރުޅީގައި ގެފުޅު މުގުރާލަން ލަޝްކަރެއް ތައްޔާރު ކުރި އެވެ. އެތްތަކެއް ވެސް ހިމެނޭ މި ލަޝްކަރު މައްކާ އަށް ދިޔަ މަގުމަތީގައި މައްކާގެ އަހުލުވެރިންގެ މުދާތައް ފޭރިގަތެވެ.\nނަމަވެސް މައްކާގެ އަހުލުވެރިން މި ލަޝްކަރާ އިދިކޮޅަށް ހަނގުރާމަ އަށް ނުކުންނަން އެއްވެސް ވަރަކަށް ތައްޔާރެއް ނުވެ އެވެ. ލަޝްކަރުގެ ކޮމާންޑަރަކަށް ހުރި އަބްރަހަތުލް އަޝްރަމް މައްކާ އަށް އަރައި މައްކާގެ ވެރިއަކަށް ހުންނެވި ޢަބްދުލްމުއްޠަލިބްއާ ބައްދަލު ކުރި އެވެ. ޢަބްދުލް މުއްޠަލިބުގެފާނު އަބްރަހަތުގެ ފަރާތުން އެދިވަޑައިގަތީ އެ މީހުން އަތުލި މުދާތައް އަނބުރާ ދިނުމަށެވެ. އޭގެ ތެރޭގައި އެކަލޭގެފާނުގެ ޖަމަލުތައް ވެސް ހިމެނޭ ގޮތުގަ އެވެ.\nމިކަމާ އަބްރަހަތު އަޖައިބުވުމުން ޢަބްދުލްމުއްޠަލިބުގެފާނު ވިދާޅުވި އެވެ. "ޖަމަލުތަކުގެ ވެރި މީހަކީ ތިމަންކަލޭގެފާނެވެ. ގެފުޅުގެ ވެރި ފަރާތެއް ވެސް ވެ އެވެ. އެ ފަރާތުން އެތަން ހިމާޔަތް ކުރައްވާނެ އެވެ."\nއަބްރަހަތުގެ ބޮޑާކަން އިތުރަށް ވަރުގަދަވެގެން ދިޔަ އެވެ. އަދި ގެފުޅު މުގުރާލަން އަވަސްވެގަތެވެ. އެ ހިނދު ބައިބަޔަށް އައި ކުދިކުދި ދޫނިތަކެއް، ގާވެފައިވާ މަށީގެ ހިލަކޮޅުތަކެއް އެ ލަޝްކަރަށް އުކަމުން ދިޔަ އެވެ. މި ހިލަކޮޅުތަކުގެ ވަރުގަދަ ކަމުން މުޅި ލަޝްކަރު އެ ވަރުގަދަ އެތްތަކާ އެކު ހަލާކު ކޮށްލި އެވެ. ޖަނަވާރު ކައިފައި ހުރި ހުއިތަކެއް ފަދައިން ހަދާލި އެވެ.\nމި ވާހަކަ ކީރިތި ޤުރްއާނުގައި ބަޔާން ކުރުމުން މުސްލިމުން ދެނެގަންނަން ޖެހޭ އެންމެ ފުރަތަމަ ކަމަކީ މި ވާހަކަ އިން އިބްރަތް ހާސިލު ކުރަން ޖެހޭނެ ކަމެވެ. އެހެނީ ޤުރްއާނުގައި ކޮންމެ ވާހަކައެއް ވެސް ބަޔާން ކުރަނީ އެ ސަބަބަށްޓަކައި ކަމަށްވާތީ އެވެ. މިގޮތުން ސީދާ މި ވާހަކަ އިން ލިބޭ އިބުރަތްތަކުގެ އިތުރުން މުޅި ސޫރަތަށް ބަލައިލުމުން ފާހަގަ ކުރެވޭ ކަންތައްތަކެއް އެބަހުއްޓެވެ.\nހުމަޒާ ސޫރަތުގައިވާ އަޒާބުގެ ވާހަކަ ކަށަވަރު ވުން\nކީރިތި ޤުރްއާނުގައި ފީލް ސޫރަތް ތަރުތީބު ވެފައި މިވަނީ އޭގެ ކުރިން އޮތް ހުމަޒާ ސޫރަތާ ވިދިގެންނެވެ. ހުމަޒާ ސޫރަތުގައި ބަޔާންވެފައި ވަނީ ޣީބަ ބުނެ ފުރައްސާރަކޮށް ވައްތަރުޖައްސައި އުޅުނު މީހަކަށް އަދި އޭނާ ފަދަ އެހެން ކާފިރުންނަށް ނަރަކައިގައި ހުރި ގަދަފަދަ އަޒާބުގެ ވާހަކަ އެވެ. މި އަޒާބުގެ ވާހަކައާ ވިދިގެން ފީލްބާގައިގެ މީހުންނަށް އެ ކުރިމަތިވި ކޯފާގެ ވާހަކަ ބަޔާން ކުރެވުމުން އެއިން ކަށަވަރު ވެގެންދަނީ ފީލްބާގައިގެ މީހުންނަށް އެކަން ހަގީގަތުގައި ވެސް ކުރިމަތިވެގެން ދިޔަ ފަދައިން ހުމަޒާ ސޫރަތުގައި ކާފިރުންނަށް އޮތް ﷲގެ ވަޢީދު (އަޒާބު ދެއްވާނެ ކަމުގެ ވައުދު) ވެސް އެއީ ހަމަކަށަވަރުން ޤިޔާމަތް ދުވަހުން ވާނެ ކަމެއް ކަމެވެ.\nމައުލޫމާތު ލިބިގަންނަ ވަސިލަތްތަކާއި ކަށަވަރު ކުރުމުގެ ވަސީލަތްތައް\nތަފްސީރު ޢިލްމުވެރިން ވިދާޅުވާ ގޮތުގައި ފީލް ސޫރަތް ފެށެން އޮންނަ "އަލަމް ތަރަ" ގެ މާނަ އަކީ "ކަލޭގެފާނު ދެނެވަޑައިނުގަންނަވަންތޯ" ކަމަށެވެ. އެހެންކަމަށް ވާނަމަ "އަލަމް ތަޢުލަމް" ނުވަތަ އެ މާނަ އޮތް އެހެން ލަފުޒެއް ނެތީ ކީއްވެތޯ އެވެ؟ ބައެއް ޢިލްމުވެރިން ވިދާޅުވާ ގޮތުގައި އިންސާނާ މަޢުލޫމާތު ހޯދުމުގައި އެންމެ ފުރަތަމަ ދެ ހިއްސަކީ އިވުމާއި ފެނުމެވެ.\nއޭގެ ތެރެ އިން ވެސް އިވުމަކީ އެންމެ ފުރަތަމަ ކަންކަން ބަލައިގަންނަ ހިއްސެވެ. އެހެންވެ އިވުމާއި ފެނުމުގެ ވާހަކަ ކީރިތި ޤުރްއާނުގައި އަންނަ އިރު ފުރަތަމަ އަންނާނީ އިވުމުގެ ވާހަކަ އެވެ. މިކަން މިހެން އޮތް ނަމަވެސް ވަރުގަދަކަމުގެ ގޮތުން ބަލާއިރު އިވުމުގެ ހިއްސަށްވުރެ ފެނުމުގެ ހިއްސު ވަރުގަދަވާނެ އެވެ. ސަބަބަކީ އިވުމުގެ ހިއްސުން ލިބޭ އެއްޗެއް ކަށަވަރު ކުރަން ދަލީލަކަށް ބޭނުން ޖެހޭއިރު ފެނުމުގެ ހިއްސުން ލިބޭ އެއްޗަކަށް އިތުރު ދަލީލެއް ބޭނުން ނުވުމެވެ.\nއަނެއްކޮޅުން އިންސާނުންނަކީ ހިއްސީ މައުލޫމާތުގެ އިތުރަށް ބުއްދީގެ ބޭނުންކޮށްގެން ކަންކަން ދެނެގަންނަ މަޚްލޫޤެކެވެ. ހިއްސުތަކާ އެކު ބުއްދީގެ ބޭނުން ކުރުމުން އެ ދެވެނީ ޔަގީންކަމާއި ކަށަވަރު ކަމަށެވެ. މިގޮތުން ޔަގީން ކުރާއިރު ވެސް ފެނުމުގެ ހިއްސުން އަންނަ ޔަގީންކަން އެއީ ވަރަށް ޔަގީން ދެނެގަތުމެކެވެ. އާދެ، "ޢިލްމުލް ޔަޤީން" އެވެ.\nމުސްލިމުންނަށް ﷲ ގެ ޙަޟްރަތުން އަންނަ ޚަބަރުތައް އެއީ ޔަގީންކަމުގެ އެނގުމެކެވެ. އެހެންކަމުން އެއީ ފެންނަ ކަމެއް ފަދަ ކަމެކެވެ. މިގޮތުން ފީލް ބާގައިގެ މީހުންނަށް މެދުވެރިވި ހާދިސާ ހިނގީ ކީރިތި ރަސޫލާ، ޞައްލަﷲ ޢަލައިހި ވަސައްލަމް، އުފަންވެ ވަޑައިގަތުމުގެ 50 ދުވަސް ކުރިން ކަމުގައި ވިއަސް އާޔަތުން އެ އިޝާރާތް ކުރަނީ އެ ހާދިސާ އަކީ އެކަލޭގެފާނަށް ފެނިވަޑައިގަތް ފަދަ ހާދިސާއެއް ކަމަށެވެ.\nސީދާ ﷲ އަށް ނިސްބަތްވާ ކަންކަން އާދަކާދައާ ތަފާތުވުން\nފީލްބާގައިގެ މީހުން ހަލާކު ކޮށްލަން އުޅުނީ ﷲގެ ގެފުޅެވެ. ﷲ އަށް ސީދާ ނިސްބަތްވާ ކޮންމެ އެއްޗެއް ﷲ ގެ އެހެން މަޚްލޫޤުންނާ ތަފާތު ވާނެ އެވެ. ހަމަ އެގޮތަށް ކައުނުގައި ހިނގާ ކަންކަން ﷲ އަށް ނިސްބަތް ކުރަނީ އެ ކަންކަމުގެ ސަބަބު މެދުވެރި ކުރައްވާ ފަރާތަކީ ﷲ ކަމުގައި ވާތީ އެވެ.\nނަމަވެސް ބައެއް ކަންކަމަކީ ސަބަބަކާ ނުލައި ސީދާ ﷲ އަށް ނިސްބަތް ކުރެވޭ ކަންކަމެވެ. މިފަދަ ކަންކަން ތަފާތުވާނެ އެވެ. އެންމެ ބޮޑު ތަފާތަކީ ކައުނުގައި ﷲ ލައްވާފައިވާ އިލާހީ ޤާނޫނުތަކާ ޚިލާފަށް މިފަދަ ހާލަތްތަކުގައި ކަން ހިނގުމެވެ. މިސާލަކަށް އިބްރާހީމްގެފާނު އަލިފާނަށް އެއްލާލެވުމުން އެ ފިނި އެއްޗެއް ކަމުގައި ވުމެވެ. މޫސާގެފާނުގެ އަސާކޮޅު ހަގީގީ ހަރުފަ އަކަށް ވުމެވެ.\nމިގޮތުން މި ތަނުގައި ވެސް "ކަލޭގެފާނުގެ ވެރި ރަސްކަލާނގެ ކަންތައް ކުރެއްވި ގޮތް" އޮތުމުން އެކަން އެވަނީ ސީދާ ﷲ އަށް ނިސްބަތްވެފަ އެވެ. އަދި މިކަން ގުޅިފައި ވަނީ އެކަލާނގެ އަށް ނިސްބަތްވާ ތަނަކަށެވެ. އާދެ ﷲ ގެ ގެފުޅެވެ. އެހެންވެ ކަން ހިނގާ ދިޔައީ ސަބަބުތައް މެދުވެރިވެގެން ކައުނުގައި ކަންކަން ހިނގަމުންދާ ގޮތަކަށް ނޫނެވެ.


SunOnline: Baakee hurihaa match akun molhuvegen Barca ah thashi hoadheyne: Stegen\nބާކީ ހުރިހާ މެޗަކުން މޮޅުވެގެން ބާސާއަށް ތަށި ހޯދޭނެ: ސްޓެގަން\nޢަބްދުﷲ އައިމަން 20 Jun 2020, 14:10\nބާސެލޯނާގެ ގޯލް ކީޕަރު މާކް-އަންޑާ ޓާ ސްޓެގަން --- ފޮޓޯ/ލައިވްސްކޯ\nސްޕެނިޝް ލީގުގައި ރޭ ސެވިއްޔާ އާ ދެކޮޅަށް ލަނޑެއް ނުޖެހި އެފްސީ ބާސެލޯނާ އެއްވަރުވި ނަމަވެސް ބާކީ ހުރިހާ މެޗެއް ކާމިޔާބު ކޮށްގެން އަދިވެސް ތަށި ހޯދިދާނެ ކަމަށް ބާސެލޯނާގެ ގޯލް ކީޕަރު މާކް-އަންޑާ ޓާ ސްޓެގަން ބުނެފި އެވެ.\nސެވިއްޔާގެ އެސްޓޭޑިއޯ އާރް.ސަންޗެޒް ޕިޖުއަން ސްޓޭޑިއަމުގައި ރޭ ކުޅުނު އެ މެޗު ނިމުނީ 0-0 ގެ ނަތީޖާ އަކުންނެވެ. އެއާ އެކު މެޗުން ލިބުނު ޕޮއިންޓާ އެކު ބާސެލޯނާ މި ވަގުތު އެއް ވަނައިގައި އޮތީ 30 މެޗުން 65 ޕޮއިންޓާ އެކު އެވެ. ދެ ވަނައިގައި އޮތް ރެއާލް މެޑްރިޑަށް 29 މެޗުން ލިބިފައިވަނީ 29 މެޗުން 62 ޕޮއިންޓެވެ. މާދަމާރޭ ރެއާލް ސޮސިއެޑާޑް އަތުން މޮޅުވެގެން ރެއާލަށް ލީގުގެ އެއް ވަނަ އަށް އެރޭނެ އެވެ.\nއެއާ އެކު ޕޮއިންޓްގެ ގޮތުން އެއްވަރުވެ ބާސެލޯނާގެ މައްޗަށް ހެޑްހެޑް ނަތީޖާއިން ރެއާލް ކުރި ހޯދާފައި ވުމުން އެއް ވަނަ ލިބޭނީ ރެއާލް މެޑްރިޑަށެވެ. ރޭގެ މެޗުން އަނެއް ޕޮއިންޓް ހޯދި ސެވިއްޔާ އޮތީ ރެއާލަށް ވުރެން 10 ޕޮއިންޓްގެ ދަށް ފަރަގަކާއެކު ތާވަލުގެ ތިން ވަނައިިގަ އެވެ.\nދެ ޓީމުގެ ފަރާތުން ވެސް ހަމަހަމަ ކުޅުމެއް ފެނިގެން ދިޔަ އެ މެޗުގައި ދެ ޓީމަށް ވެސް ލަނޑު ޖަހާނެ ގިނަ ފުރުސަތުތަކެއް ލިބި ބޭކާރުވެފައިވާ އިރު ކުޅުންތެރިންގެ ފަރާތުން ވަރަށް ބޮޑަށް ވަރުބަލިކަން ވަނީ ފެނިފަ އެވެ. ކައިރި ކައިރީގައި މެޗު ކުޅެން ޖެހުމުގެ ސަބަބުން އެ މައްސަލަ ނުކުންނާނެ ކަން ކުރިން ވެސް ޓީމުތަކުން ބުނެފައިވާ އިރު ފީފާއިން އަލަށް ހެދި ގަވާއިދާ އެކު ކޮންމެ މެޗެއްގައި ފަސް ބަދަލު ކުރެވޭ އުސޫލު ވެސް އަންނަނީ މެޗުތަކުގައި ބޭނުން ކުރަމުންނެވެ.\nމެޗުން މޮޅުވެ އެއްވަނައިގައި ފަރަގު ބޮޑު ކުރަން ލިބުނު ފުރުސަތު ބާސެލޯނާއިން ނަގާލި ނަމަވެސް ލީގުގައި ބާކީ އަދި މެޗުތަކެއް އެބަހުރި ކަމަށާއި، ތަށި ހޯދުމުގެ ފުރުސަތު ނުގެއްލޭ ކަމަށް އެ ޓީމުގެ ކީޕަރު ސްޓެގަން ވަނީ ބުނެފަ އެވެ.\n"އެ ނަތީޖާއާ އެކު އަހަރަމެންގެ އަމިއްލަ ބާރު ކުޑަވެއްޖެ، ވާދަވެރިންގެ މެޗުތަކަށް ވާގޮތް ބަލަން ޖެހިފައި މިއޮތީ، އެކަމަކު ބާސެލޯނާ މެޗަކަށް ފަހު މެޗެއް އަންނަނީ ކުރިއަރަމުން. ޑިފެންސަށް ބަލާލި ނަމަވެސް އެކަން ފާހަގަ ވާނެ. އަހަރެން ގަބޫލު ކުރަނީ ބާކީ ހުރި ހުރިހާ މެޗެއް ކާމިޔާބުކޮށް ބާސެލޯނާއަށް ތަށި ހޯދިދާނެ ކަމަށް،" ސްޓެގަން ބުންޏެވެ.\nސްޓެގަން ބުނީ ތިންވަނައިގައި އޮތް ސެވިއްޔާއާ ދެކޮޅަށް ރަށުން ބޭރުގައި ކުޅުމަކީ އަބަދުވެސް ބޮޑު ޗެލެންޖެއް ކަމަށެވެ. އަދި އެ މެޗު ދިޔަގޮތަށް ބަލައި ޕޮއިންޓަކުން ފުއްދާލުމުން ހިތްހަމަ ޖެހޭ ކަމަށް އޭނާ ވަނީ ބުނެފަ އެވެ.\nބާސެލޯނާއަށް ލީގުގައި ބާކީ އަށް މެޗު އޮތް އިރު ވާދަވެރި ރެއާލް މެޑްރިޑް ނުވަ މެޗު އަދ ކުޅެން ޖެހޭނެ އެވެ.\nނާކާމީޔާބީއާ އެކު ސާރީ މަގާމުން ވަކިކޮށްފި


އަނބިންނެކޭ އެއްފަދައިން ފިރިންވެސް ސްޓްރެސްވާނެ | Jazeera\tއަނބިންނެކޭ އެއްފަދައިން ފިރިންވެސް ސްޓްރެސްވާނެ - Jazeera\nއަނބިންނެކޭ އެއްފަދައިން ފިރިންވެސް ސްޓްރެސްވާނެ\nއާމިނަތު އަޙުމާ May 19, 2019 130 views0\nއަންހެނުންގެ އުދާސްތަކާއި އެމީހުންގެ ހިތުގެ ޝަކުވާތައް އަބަދުވެސް އިއްވަމުންދެއެވެ. އެކި މީހުންގެ ކަންފަތް ދޮށުގައެވެ. އެކި ގޭގެ ޖޯލިފަތިތަކުގައި ސިމިސިމި ލައްވާފައި ގޭގައި ހިނގާ ކަންކަމާއި މި ނޫންވެސް މީހުންނާ ޖެހިފައި ހުންނަ މައްސަލަތައް ހިއްސާކޮށްހަދައެވެ. ބައެއް އަންހެނުން މިކަންތައް ކުރުމުގައި މީސްމީޑިއާވެސް ހަތިޔާރެއްގެ ގޮތުގައި ބޭނުންކުރެއެވެ. ދެން އިވޭނީ އެމީހުން ކަންކަމާއި ސްޓްރެސްވެ، ޑިޕްރެސް ވާ މީހުންނޭ ކިޔާ ވާހަކައިގެ އަޑެވެ. ގިނަ މީހުން މިކަން ސިފަކޮށްދެނީ ފިރިހެނުންގެ ސަބަބުން ނުވަތަ އެމީހުންގެ ފިރިންގެ ސަބަބުން ދިމާވާ ކަންކަމުގެ ގޮތުގައެވެ. މިއީ ތެދަކަށް ވެދާނެއެވެ. ނަމަވެސް ގިނަ މީހުންނަށް ނުވިސްނޭ ކަމަކީ ފިރިހެނުން ގިނައިން އެމީހުން ސްޓްރެސްވެ އުޅޭކަން ދައްކައި ނޫޅުނަސް އެމީހުންނަކީވެސް ސްޓްރެސްވެ ހާސްވާ ބައެއް ކަމެއްކަމެވެ.\nކޮންމެ މީހަކަށްވެސް އެނގޭނެ ފަދައިން ދިވެހި އާދަކާދައިގައި އޮންނަ ގޮތުގެ މަތިން ގެވެހި މަސައްކަތް ޢާންމުކޮށް ކުރަނީ އަންހެނުންނެވެ. އިނދެގެން އުޅޭ ދެމަފިރިންނަމަ އަނބިންނެވެ. އެހެންކަމުން ސްޓްރެސްވާނެ ކަންކަން ކުރިމަތިވާނެކަން ޔަގީނެވެ. ގޭގައި ކުރަން ޖެހިފައި ހުންނަ މަސައްކަތްތައް ކުރަމުން ދަރިން ބަލަމުން، ކައްކަމުން، އަންނައުނު ދޮވެ އިސްތިރި ކުރަމުން ކަންކަން ކުރާއިރު ސްޓްރެސް ނުވެއެއް ނުދާނެއެވެ. އަދި އަންހެނުންގެ ޠަބީއަތް ހުންނަ ގޮތުން އެމީހުންނަކީ އެފަދަ ޝަކުވާތައް ކުރަން ބޭނުންވާ މީހުންވެސް މެއެވެ. މައްސަލަ ޖެހޭ ހިސާބަކީ ސްޓްރެސް ވަނީ ހަމައެކަނި އެމީހުންކަމަށް ދެކި، ފިރިންނަކީ ކަންކަމާއި ހާސްވެ ކަންބޮޑުވެ ފިކުރުކުރާ ބައެއްގެ ގޮތުގައި ނުބެލުމުންނެވެ.\nދީނީ ގޮތުން ބަލާއިރު ކައިވެންޏެއްގައި ފިރިއެއްގެ މަޤާމު ވަރަށް ސާފެވެ. އަނބިންނަކީ ދީނާއި ޚިލާފުނުވާ ކޮންމެ ޙާލެއްގައި ފިރިންނަށް ބޯލަނބައި ކިޔަމަން ގަންނަން ޖެހޭނެ މީހުންނެވެ. މި ފަދަ ބާރެއް ފިރިންނަށް ދެއްވާފައިވަނީ ގިނަ އަދަދެއްގެ ޒިންމާތަކަކާއި ވެސް އެއްކޮށެވެ. އެގޮތުން ގެއަށާއި އަނބިދަރިންނަށް ބޭނުންވާ ހުރިހާ މާލީ އެހީއަކާއި ރައްކާތެރިކަމެއް ފޯރުކޮށްދިނުމަކީ ފިރިންގެ ބޮލުގައި އެޅިފައި އޮތް ވާޖިބެކެވެ. އަނބިދަރިންނަށް ދިމާވާ ކޮންމެ މައްސަލައެއްގައި ދުރާއިގާތުން އެހީވާން ތިބޭނެ ބަޔަކީވެސް ހަމައެއީއެވެ.\nއަނބިމީހާ ހާސްވާން ޖެހޭނީ އަންނައުނުތައް ނުދޮވެމުންނެވެ. އަންނައުނު ދޮވުމަށް ބޭނުންވާ މެޝިން އަދި ދޮންނަކުނޑި ހޯދައިދޭން ހުންނާނީ ފިރިމީހާއެވެ. އަދި ހޯދައިދޭން ފިރިމީހާ ނުކުޅެދިއްޖެ ހާލަތެއްގައި އަނބިމީހާގެ ރުންކުރު ބަސްތަކާއި ޝަކުވާތައް އިއްވާނީވެސް ހަމަ ފިރިމީހާއަށެވެ. އެންމެ ފަހުން އެއްޗެހި ނުދޮވުމުން ހާސްވާން ޖެހިފައި އޮންނާނީ ހަމަ ފިރިމީހާއާއެވެ.\nގިނަ ފިރިން ގެއަށް ނުގޮސް ކޮފީތަކުގައި އިންނަ ސަބަބުތަކުގެ ތެރެއިން އެއް ސަބަބަކީވެސް މިއީއެވެ. އެއްވެސް ހާލެއްގައި ކޮފީބޯން ދުވާލު ދާ ހަތަރުދަމާއި ރޭގަނޑުގެ ބޮޑު ބައެއް ހޭދަކޮށް ކެފޭތަކުގައިއާއި ރެސްޓޯރެންޓްތަކުގައި އިނުމަކީ މޮޅު ކަމެއް ނޫނެވެ. ނަމަވެސް ބައެއް ފިރިހެނުން އެފަދައިން ކަންތައް ކުރަނީ ގެއަށް ވަންނަ ކޮންމެ ފަހަރަކު އަނބިމީހާ ބޮލުކޮށާ ދޫންޏެއްހެން އައިސް ޝަކުވާތައް ކުރާތީއެވެ. އަނބިންވެސް ޝަކުވާކުރުމަކުން ގޯހެއްނެތެވެ. ނަމަވެސް ޝަކުވާ ކުރުމުގައިވެސް ރީތި އުސޫލެއް ގެންގުޅެން ވާނެއެވެ.\nފިރިހެނުންގެ ބޮލުގައި ހިނގާ ކަންކަން އެމީހުންގެ ދުލުން ބަޔާންކޮށް ނޫޅުނަސް އެމީހުން ސްޓްރެސްވާންޖެހޭ ކަންކަން ވެސް ގުނައި އަދަދު ނުކުރެވޭ ވަރަށް ހުންނާނެކަން ޔަގީނެވެ. ގޭގެ ކުލި، ކަރަންޓް ބިލް، ފެން ބިލް، ފޯނުބިލް، ކާންބޯން ހޭދަކުރާ ފައިސާ ފަދަ ހުރިހާ އެއްޗަކަށް ބޭނުންވާ ފައިސާ ގެއައަށް ވެއްދުމުގެ މަސްއޫލިއްޔަތު ބޮލުގައި އަޅައިގެން ހުރި މީހެއްގެ ދުލުން ގުނައި އަދަދު ނުކުރެވޭހައި ގިނަ ސްޓްރެސްވާ ސަބަބުތައް ބޭރުކުރަން ހުންނާނެއެވެ. ނަމަވެސް އެމީހުންގެ ޠަބީއަތް ހުންނަ ގޮތުން އެފަދައިން ކަންތައް ކުރަން އެމީހުން ބޭނުންނުވަނީއެވެ. ދިމާވާ ކޮންމެ ކަމެއްގައިވެސް ދައްކަނީ ކެތްތެރިކަމެވެ.\nހަގީގަތުގައި ގިނަ ފިރިހެނުންނަކީ އައްސަރިބަހާއި ސާބަސް ހައްގުވާ މީހުންނެވެ. އަނބިންވެސް އެމީހުންނަށް ޝުކުރު އަދާކުރަން ބޭނުންނަމަ ކުރާ ޝަކުވާތައް މަދުކޮށްލައި، ކުރަން ޖެހޭ ޝަކުވާތައް ކުރުމުގައި ގެންގުޅޭ އުސޫލު ބަދަލުކުރަން އެބަޖެހެއެވެ. ފިރިންނަކީވެސް ހަމަ އިންސާނުން ވިއްޔާއެވެ.


Newport ah December in feshigen kuli nudhakkathee court ah!\nނިއުޕޯޓަށް ޑިސެމްބަރުން ފެށިގެން ކުލި ނުދައްކާތީ ކޯޓަށް!\nރާޅުގަނޑު ސަރަހައްދުގައި ހިންގަމުންދާ ނިއުޕޯޓް ވިއުއަށް މިދިޔަ ޑިސެމްބަރ މަހުން ފެށިގެން ކުލި ދައްކާފައިނުވާތީ އެތަން ހުސްކުރުމަށް ކޯޓަށް ހުށައަޅައިފިއެވެ.\nއެޓާނީ ޖެނެރަލްގެ އޮފީހުން މި މައްސަލަ ސިވިލް ކޯޓަށް ހުށައަޅާފައިވަނީ އެ ބިމުގެ ކުއްޔާއި ޖޫރިމަނާ ފައިސާގެ ގޮތުގައި ދައުލަތަށް ލިބެން ޖެހޭ 1،045،000 އަށް ވުރެ ގިނަ ރުފިޔާ ހޯދުމަށާއި، ހައުސިންގް މިނިސްޓްރީގެ އަމުރާއި އެއްގޮތަށް އެތަން ހުސްކުރުމަށެވެ.\nނިއުޕޯޓް ވިއު ހިންގާ ސަރަހައްދު ކުރީގެ ރައީސް އަބްދުﷲ ޔާމީންގެ ސަރުކާރުން ސްޓްރާޑާ ކުންފުންޏާއި ހަވާލުކުރީ މާލެ އާއި ހުޅުލެއާ ދެމެދު ބްރިޖު އަޅާ މަންޒަރު ބަލަން ޕްލެޓްފޯމެއް ތަރައްގީކުރާށެވެ. އެ އެއްބަސްވުން ހަދާފައިވަނީ ތިން އަަހަރު ދުވަހުގެ މުއްދަތަކަށެވެ.\nއެ ޕްލެޓްފޯމާއި އެކު އެ ސަރަހައްދުގައި ރެސްޓޯރަންޓަކާއި ސިނަމާއެއްގެ އިތުރުން ފުޓްސަލް ދަނޑެއް ތަރައްގީކުރަން ވެސް ހައުސިން މިނިސްޓްރީން ސްޓްރާޑާ އަށް ހުއްދަ ދިނެވެ. ނަމަވެސް އެ އެއްބަސްވުމަށް 2017 ގައި ބަދަލުގެނެސް އަށް އަހަރަށް މުއްދަތު އިތުރުކުރީ އެވެ.\nއޭރު ސްޓްރާޑާގެ މެނޭޖިން ޑިރެކްޓަރަކީ ޕީޕީއެމްގެ ކުރީގެ ކައުންސިލް މެމްބަރެއްގެ ގޮތުގައި ހުރި ޒާހިދު ރަމީޒެވެ. ނަމަވެސް ޒާހިދު ވަނީ އެމަގާމުން މިދިޔަ އަހަރުގައި އިސްތިއުފާ ދީފައެވެ.\nހައުސިން މިނިސްޓްރީން މިއަދު ނެރުނު ބަޔާނެއްގައި ބުނެފައި ވަނީ ސްޓްރާޑާ އިން އެއްބަސްވުމާ ޚިލާފުވެފައިވާތީ މި މަހުގެ ހަތް ވަނަ ދުވަހު އެ އެއްބަސްވުން ބާތިލްކޮށްފައިވާ ކަމަށެވެ. އެ މިނިސްޓްރީން ބުނީ ނިއުޕޯޓް ވިއު މިހާރު ހިންގަމުން ދަނީ ގާނޫނާ ޚިލާފަށް ކަމަށެވެ.\nފެއަރ މެޑިކަލް އިންޝުއަރަންސް އަދި ހެލްތް ކެއަރ ކޮންގްރެސް ފެށިއްޖެ!06 hours ago\nމަޝްރޫއުތައް ހިންގޭނެހާ ފައިސާ ބަޖެޓުގައި ނެތުމުން ސަރުކާރުން ސަޕްލިމެންޓްރީ ބަޖެޓް ހުށަހަޅަނީ21 day ago\nމިއަހަރު ފުރަތަމަ ކުއާޓާގައި ސްޓެލްކޯގެ ސާފު ފައިދާ 17 ޕަސަންޓް ދިޔައީ ދަށަށް!06 days ago\nވީއައިއޭގެ އާ އޭޕްރަން ބޭނުންކުރަން ފަށައިފި06 days ago\nއެމްޕީއެލްއިން މުދާ ބޭރު ކުރާ ގަޑިތަަކަށް ބަދަލު ގެނެސްފި06 days ago\nއީއައިބީން ރާއްޖެއަށް 50 މިލިއަން ޑޮލަރުގެ ލޯނެއް ދީފި01 week ago\nމިއަހަރުގެ ދިރާގު މޯލްޑިވްސް ރޯޑް ރޭސް 20 ސެޕްޓެމްބަރ ގައި!06 days ago\nޕެޓްރޯލްގެ އަގު ހެޔޮކޮށްފި01 week ago


Real ge hakimi, inter ah badhaluvejje - AO News\nސްޕެއިނުގެ ރެއާލް މެޑްރިޑްގެ މޮރޮކޯ ފުލްބެކް އަޝްރަފް ހަކީމީ, އިންޓަ މިލާނަށް ބަދަލުވެއްޖެއެވެ.\nއުމުރުން 21 އަހަރުގެ ހަކީމީ އިއްޔެގެ ވަގުތެއްގައި އިންޓަގެ މެޑިކަލް ބައިވެރިވެ، 40 މިލިއަން ޔޫރޯ (36 މިލިއަން ޕައުންޑް)ގެ ޓްރާންސްފާ ފީ އަކަށް އެ ކްލަބަށް ބަދަލުވެ ފަސް އަހަރު ދުވަހުގެ އެއްބަސްވުމެއްގައި ސޮއިކޮށްފާކަމަށް ފަހުގެ މީޑިއާ ރިޕޯޓްތައް ބުނެއެވެ.\nހަކީމީގެ ޓްރާންސްފާއާ ގުޅޭގޮތުން ރެއާލުން ނެރުނު ބަޔާނެއްގައި، ޝުކުރު އަދާކުރުމަށްފަހު އޭނާގެ ކެރިއަރުގައި ކުރިއަށް އޮތް ޗެޕްޓާ އަށް ހެޔޮ އެދުމާއި ތަހުނިޔާ ފޮނުވާކަމަށް ބުނެފައިވެއެވެ.\nރެއާލްގެ ޔޫތު ޓީމާއި 2006 ވަނަ އަހަރު ގުޅުނު ހަކީމީ ވަނީ އެ ކްލަބުގެ އެކި އުމުރުފުރާގެ ޓީމުތަކަށް ކުޅެފައެވެ. އޭނާ ރެއާލްގެ ސީނިއާ ޓީމުން 2017 ވަނަ އަހަރު ޖާގަ ހޯދާފައިވާއިރު، ވޭތުވެދިޔަ ދެ ސީޒަނުގައި ލޯން އެއްބަސްވުމެއްގެ ދަށުން ކުޅެމުން އައިސްފައިވަނީ ޖަރުމަނުގެ ބޮރޫޝިއާ ޑޯޓްމަންޑަށެވެ.\nފުލްބެކްގެ ދެފަރާތަށާއި މިޑްފީލްޑަށް ކުޅުމުގެ ގާބިލްކަން ހުރި ހަކީމީ ވަނީ ޑޯޓްމަންޑަށް ކުޅުނު 70 މެޗުގައި 12 ލަނޑުޖަހާފައެވެ. އޭނާގެ ކެރިއަރުގައި މިހާތަނަށް ހޯދާފައިވާ ކާމިޔާބީތަކުގެ ތެރޭގައި، ރެއާލް އާއެކު ޗެމްޕިއަންސް ލީގާއި، ސްޕެނިޝް ސުޕަ ކަޕާއި، ފީފާ ކްލަބް ވޯލްޑްކަޕްގެ އިތުރުން ޔުއެފާ ސުޕަ ކަޕް އެއްފަހަރު ކާމިޔާބުކޮށްފައިވާއިރު، ޑޯޓްމަންޑާއެކު ޖަރުމަން ސުޕަ ކަޕް އެއްފަހަރު ހޯދާފައިވެއެވެ. ރެއާލަށް އޭނާ ކުޅެދީފައިވަނީ އެންމެ 17 މެޗެވެ.\nރެއާލް މެޑްރިޑްބޮރޫޝިއާ ޑޯޓްމަންޑްއަޝްރަފް ހަކީމީއިންޓަ މިލާން


(ހޯމަދުވަހުގެ ބަޔާ ގުޅޭ)\nޝެލީގެ އެ ވާހަކައިން އަހަރެންގެ ޒަޚަމްވެފައިވާ ހިތަށް ވަރަށް ބޮޑު ފަރުވާއެއް ލިބުނެވެ. އެހެންކަމުން ވަރަށް ހިތްވަރުކޮށްފައި، އެއިން ކާއެތިކޮޅެއް ކެވޭތޯ މަސައްކަތް ކުރީމެވެ. ކާއެތިކޮޅެއް އަނގައިގައި ޖެހުމާއެކު، އަނގައިން ދިލަނަގައިގަތެވެ. ރަހަ ނުބައިކަމުން ހޮޑުނުލެވުނީ ވެސް ހަމަ ކިރިޔާއެވެ. ގަދަކަމުން މަރަށް ފުރާނައަށް ކޮންމެވެސް ވަރެއް ކޮށްލެވުނެވެ. ކައި ނިމުމާއެކު ސާމާނުކޮޅު ހިފައިގެން ޝެލީ ހިނގައިގެންފިއެވެ. މި ތަންފެނިފައި އަހަންނަށް ލިބުނީ ކުއްލި ސިހުމެކެވެ. އަނެއްކާވެސް ރޮއިގެންފައި އާދޭސްމަތިން އާދޭސްކުރަން ފަށައިފީމެވެ. ޖަވާބުގައި އަހަންނަށް ފެނުނީ، އޭނާގެ ދެ ލޮލުން އޮހިގަތް ކަރުނައިގެ ތިކިތަކެވެ. އޭނާ ބާރުބާރަށް ހިނގާފައި ގޮސް، ފޮށިގަނޑުގެ ތެރެއަށް ވަދެއްޖެއެވެ.\nޝެލީ ދިއުމުން ދެ ލޮލުން ކަރުނަ ހުސްވާންދެން ރުއިމަށް ގަސްދުކޮށް، އެތައް އިރަކު އަހަރެން ރުއީމެވެ. ޝެލީއަކީ ވެސް މި ތަނުގެ އެންމެ ދަށްފެންވަރުގެ ނޯކަރެކެވެ. ވީއިރު އޭނާއަށް މި ފަދަ ތަނަކުން މީހަކު ސަލާމަތް ކޮށްދެވޭނީ ކޮންފަދަ އަކުން ހެއްޔެވެ؟ އޭނާ އެހެން އެ ބުނީ އަހަންނަށް ކާންދޭންވެގެންނެވެ. އެހެންނޫންނަމަ މިހައި އެތިކޮޅެއް ވެސް ނުކެވުނީސްކަން ކަށަވަރެވެ.\nގިނައިރުވާން ފެށުމުން، އަނެއްކާވެސް ތަޅުންގަނޑުމަތީގައި އޮށޯތީއެވެ. މިހާރު ދެން އަހަރެންގެ ހިތް ފުނޑުފުނޑު ނުވާކަމެވެ. ހިތަށް އަރައި ފައިބަމުން ދާހައި އެއްޗެހިތަކެއް ބުނެދޭން ވެސް ނޭނގެއެވެ. އަބަދުވެސް ހީވަނީ ކުރިމަތީގައި ހުރެގެން އަނިޔާވެރި އަތަކުން ހަނާއަޅަމުން ގެންދާހެންނެވެ. މި ފަދަ ހާލެއްގައި އޮއްވާ، މަޑުމަޑުން ގޮސް ލޯ މެރިއްޖެއެވެ.\nހުވަފެނުން އަހަންނަށް ފެނުނީ މަންމައެވެ. މަންމަ އަހަންނަށް ހިތްވަރުދޭތަނެވެ. ފިނޑި ނުވުމަށެވެ. އެންމެފަހު ނޭވާއާ ހަމައަށް ވެސް މަސައްކަތް ކުރުމަށެވެ. ސަލާމަތްވެވެން އޮތް ގޮތަކުން ސަލާމަތްވެވޭތޯ ހިންމަތް ކުރުމަށެވެ. ރޯން އޮވެގެން ވާނެ އެއްވެސް ފައިދާއެއް ނެތްކަން ހަނދާންކޮށްދެމުންނެވެ. އަހަންނަށް ހޭލެވުނުއިރު، މަންމަގެ މި ޖުމުލަތައް ކަންފަތުގައި ގުގުމަމުންދެއެވެ. އަހަރެން ފުންމައިގެން ތެދުވެއްޖައީމެވެ. އޭރު އަހަރެންގެ ލޮލުން އޮހެމުން ދިޔަ ކަރުނަތައް ވަނީ ލޮލުގެ ތެރެއަށް ހިނދިފައެވެ.\nއަހަރެން ވިސްނަން ފެށީމެވެ. ސަލާމަތްވާނޭ މަގެއް ފެނޭތޯއެވެ. ހުވަފެނުގައި މަންމަ އައިސް އަހަންނާ ބައްދަލުކޮށް، ދިން ހިތްވަރުގެ ބަސްތަކުން ހިތްވަރު ލިބިގަންނަމުންނެވެ. ވަރަށް ގިނަ ގޮތްގޮތަށް ވިސްނައިފީމެވެ. އަލިމަގެއް ނުފެނުނެވެ. އަނެއްކާވެސް ދެ ލޮލަށް ކަރުނަ ޖަމާވާން ފަށައިފިއެވެ. އެހެންނަމަވެސް އަދި މި ވަރުން ހަތިޔާރު ބަހައްޓާހިތެއް ނުވިއެވެ. އަނެއްކާވެސް ފިކުރުކުރަން ފަށައިފީމެވެ. އެތައް އިރަކު ކުރި ފިކުރުތަކަށްފަހު، އަހަރެންގެ ހަނދާނަށް އައީ ޝެލީ ބުނި ޖުމުލައެކެވެ. އޭނާ ބުނިގޮތުން ވިއްޔާ މޮޔަވެފައި ތިބި ކުދިން މި ތަނުގައި އެބައުޅެއެވެ. އެ ކުދިންނަށް މަރުގެ ސަޒާދެވެނީ ރަނގަޅު ވުމުންނެވެ.\nމި ހަނދާން އައުމާއެކު، އަހަރެން ވެސް މޮޔަވަނިކޮށް، އަދި ދުވަސްކޮޅަކު ސަލާމަތުން ދުނިޔޭގައި ހުރެވިދާނޭހެން ހީވެއްޖެއެވެ. އެކަމަކު އަހަރެން މޮޔައެއް ވެސް ނުވިއެވެ. ވީއިރު މިއީ ވެސް އަދި ރަނގަޅު ޚިޔާލެއް ނޫންތާއެވެ. މޮޔަވާނޭ ނަމަ ކިހައި ރަނގަޅު ހެއްޔެވެ؟\nއެންމެ ފަހުން އަހަރެން ގަސްދުކުރީ މޮޔައަކަށް ވާށެވެ. އަމިއްލައަށް މޮޔައަކަށް ވެގެން އުޅޭށެވެ. މަރުވާންދެން ވެސް މޮޔައަކަށް ވެގެން އުޅޭށެވެ. އެކަމަކު މޮޔައިން އުޅެނީ ކިހިނެއްކަމެއް ނޭނގެއެވެ. އަހަރެން އަދި ދުވަހަކު ވެސް މޮޔައަކު ނުދެކެމެވެ. މޮޔައިންނަކީ ބުއްދި ސަލާމަތުން ނުހުންނަ މީހުންނަށް ދެވޭ ނަމެކެވެ. ވީއިރު އެ މީހުންގެ ވާހަކަތަކާއި އަމަލުތައް ވެސް ހުންނާނީ ތަފާތު ގޮތަކަށެވެ.\nދެން އަހަރެން ވިސްނަންފެށީ، މޮޔައަކަށް ވެގެންކަން ކުރާނޭ ގޮތްތަކާމެދުގައެވެ. ވާހަކަދައްކާނޭ ގޮތަކާ މެދުގައެވެ.\nއަހަރެން މޮޔަވީ ކޮންކަމަކު ހެއްޔެވެ؟\nއަދިވެސް އަހަރެން މި އޮތީ ހަމަ އެ ތަނުގައެވެ. އެއްވެސް މީހަކާ ބައްދަލުނުވާތާ ގާތްގަނޑަކަށް ސައުވީސްގަޑިއެއްހައި އިރު ވެދާނެއެވެ. ކުޑައިރުކޮޅަކު ނިދާ ވެސް ލެވިއްޖެއެވެ.\nމިހެން ފެންނުވަރާ އުޅެއުޅެ ގައިން ފާޑެއްގެ ނުބައިވަހެއް ދުވަން ފަށައިފިއެވެ. އެހެންކަމުން ފާޑަކަށް މޭ ނުބައިކުރާގޮތް ވެސް ވާން ފަށައިފިއެވެ. އެކަމަކު ހޮޑެއް ނުލެވެއެވެ. ހޮޑަށްލާނޭ އެއްޗެއް އެތެރެހަށީގައި ނެތީ ތޯއްޗެކެވެ. ބަނޑުހައިވެފައި ވާލެއް ބޮޑުކަމުން، ބޮލަށް އެނބުރުން އަރާން ވެސް ފަށައިފިއެވެ. މުޅިހަށިގަނޑުން ފާޑެއްގެ ދިލައެއް ވެސް ނަގައެވެ.\nއިރުކޮޅަކުން ބަޔަކު ހިނގާއަޑު އިވިގެން، ކުއްލިއަކަށް ލޯހުޅުވާ ބަލައިލިއިރު، އަހަންނާ ދިމާއަށް ރޮބްސަނާއި، އަދިވެސް އެހެން ދެ މީހަކު އަންނަތަން ފެނުނެވެ. އަހަރެންގެ ހިތް ބާރު ބާރަށް ތެޅިގަތެވެ. ނަމަވެސް ފިނޑިނުވުމަށް އަޒުމު ކަނޑައަޅައިގެން، ކަޅި ވެސް ޖަހައިނުލައި އެ މީހުން އަރައިގެން ތިބި ބޫޓަށް ބަލަން އެ އޮތްގޮތަށް އޮތީއެވެ. އެ ތިން މީހުން އައިގޮތަށް އައިސް އަޅުގަނޑާއި ހަމަ ދާދިގާތުގައި ހުއްޓިއްޖެއެވެ. އެއިން އެކެއްގެ މޫނަކަށް ވެސް އަހަރެން ބަލައެއް ނުލަމެވެ.\nއަހަރެން އެ ގޮތަށް އޮންނާން ފެށުމުން، އެ މީހުންނަށް ކަމުނުދިޔައީ ކަންނޭނގެއެވެ. އެ ތަނުން އެކަކު އެނާ އަރައިގެން ހުރި ބަރު ބޫޓުން ތަޅުންގަނޑުގައި ވަރަށް ބާރަށް ޖަހައިފިއެވެ. މުޅި ތަނަށް އަޑުފަށްގަނޑު އަރައިގެން ދިއުމާއެކު، އަހަރެން ވެސް ދިޔައީ ސިއްސައިގެންނެވެ. ހަމަ އެ ވަގުތު ޕަކަޕަކައަޅާފައި އަހަރެން ހީނގެންފީމެވެ. އަދި ވަރަށް ހިތްވަރުކޮށްފައި، ފުންމައިގެން ތެދުވެއްޖައީމެވެ. ނަމަވެސް ކޮޅަށް ހުރެވުނީ ހަމަ ހިތްވަރަށެވެ. ވާގޮތްތަކެއް ނުވެސް އެނގެއެވެ. އެ ގޮތަށް ހުރިއިރު ވެސް އަހަރެން ހަމަހެނީއެވެ.\nއެ މީހުން ތިބީ ފާޑަކަށް އަހަންނާ ދިމާއަށް ބަލާށެވެ. އިރުކޮޅަކުން ތުންފަތްމަތީގައި ދުވެލީ ނުބައިފާޑެއްގެ ހިނިތުންވުމެކެވެ. އަހަރެން މޮޔަވުމުން އެ މީހުން އުފާވީ ކަންނޭނގެއެވެ.\nއެ ގޮތަށް ހީނހީނ އަހަންނަށް ހުރެވުނީ ކުޑަ ވަގުތުކޮޅަކުއެވެ. އަޑު ބަދަލުވެގެން ދިޔައީ ރުއިމަށެވެ. އެއްވެސް އިޚުތިޔާރަކާ ނުލައި ރޮވުނީއެވެ. ނަމަވެސް ވަރަށް މަސައްކަތުން އަނެއްކާވެސް ހިނިއަންނަގޮތް ދައްކާލައިފީމެވެ. އިރުކޮޅަކުން ރޮބްސަން އަހަރެންގެ ގާތަށް ޖެހިލާފައި އަހަރެންގެ އަތުގައި ހިފަހައްޓައިފިއެވެ.\n“އޭތް ! ކީއްވެގެން ތިޔަ އުޅެނީ؟” ރުޅިވެރިކަމާއެކު ބަރުއަޑުން ރޮބްސަން ހަޅޭއްލަވައިގަތެވެ.\n“ކަލޭ ތީކާކު؟ ކަލެއާ ބެހޭކަމެއް ނޫން! އަހަރެންގެ އަތުން ހަމަ މިހާރު ދޫކޮށްލާ! އަހަންނަކީ މިތަނުގެ ވެރިމީހާ! މިތަނުގެ ބޮސް! ކަލޭމެން ހުރިހާ މީހުންނަކީ ވެސް އަހަރެންގެ ނޯކަރުން.” ވަރަށް ބިރުން ހުރެ އެހެންނަމަވެސް ހަމަނުޖެހޭގޮތް ދެއްކޭތޯ މަސައްކަތްކުރަމުން، ހަޅޭއްލަވައިގެންފައި ރޮބްސަންގެ އަތުން އަތްދަމައިގަތީމެވެ. އެއަށްފަހު އަނެއްކާ ވެސް ފެށީ ހޭށެވެ.\n“މީނާ މިހިރީ މޮޔަވެފައި ކަންނޭނގެ!” އެތަނުން މީހަކު ބުނިއަޑު އިވުނެވެ.\n“މޮޔައީ ކަލޭމެން! ތިޔައީ ތިން މޮޔައިން! މީ އެންމެ ބޮޑުމޮޔަ!” ރޮބްސަންގެ ނުރަ ތުނބުޅީގައި ހިފައި ވަރަށް ބާރަށް ލަތްކެއްޖަހާފައި އަހަރެން ބުނީމެވެ. ބިރުން ހުރެއެވެ. އަހަންނަށް ކުރެވުނު ކުށުގެ ހައްގު އިނާމު ދިނުމަށް ޓަކައި އެ ތަނުން މީހަކު ވަގުތުން އުޅެގަތެވެ. ނަމަވެސް ރޮބްސަން އެކަން މަނާކުރިއެވެ.\n“މީނާ ގެންގޮސް މޮޔައިންގެ ޖަލަށްލާ! އޭނާ ރަނގަޅުވުމުން އޭނާ އެ ކުރި ކުށުގެ ފުރިހަމަ އަދަބުދެވޭނެ. އެކަމަކު މިހާރު އެއްވެސް އަދަބެއް ދީގެންނުވާނެ!” ރޮބްސަން އަމުރުކުރީ މޮޔައިންގެ ޖަލަށް އަހަރެން ގެންދިއުމަށެވެ. އެ މީހުން އައިސް އަހަރެންގެ އަތުގައި ހިފެހެއްޓިއެވެ.\n“ނޫން! ނޫން! ތިޔަ ހެން ނަހަދާ! އަހަރެން ޖަލަށް ނުލާ!” އަހަންނަށް ހަމަ ހަގީގަތުގައި ވެސް ރޮވުނީއެވެ. ދެ ލޮލުން ކަރުނަ އޮހިގެންފިއެވެ. އެހެންނަމަވެސް ގަދަކަމުން ކަހަލަ ގޮތަކަށް އަނެއްކާ ވެސް ހީނގެންފީމެވެ. އެ މީހުންގެ އަތުން އަތް ފޮޅުވާލަމުންނެވެ. އެ ވަގުތު އެ ތަނުގައި ތިބި މީހުން އަނެއްކާވެސް އަހަރެންގެ އަތުގައި ހިފަހައްޓައިފިއެވެ.\n“ހަމަ މިހާރު އަހަރެންގެ އަތުން ދޫކޮށްލާ!” އަހަރެން ރުޅިއައިގޮތް ދައްކާފައި، ދެ ފަހަރު ދެ މީހުންގެ އަތް މަތީގައި ޖަހައިފީމެވެ. އޭރު އަހަރެންގެ ހިތް އެތެރެހަށީގައި އޮވެގެން ރޮއި ހޭރެމުން ދެއެވެ. އެކަމަކު ބޭރުފުށުން އެކަން ނުދައްކާވޭތޯ އަހަރެން ވަރަށް މަސައްކަތް ކުރީމެވެ.\nއަހަރެން މަސައްކަތް ކުރީ އެ މީހުންގެ އަތްދަށުން ސަލާމަތްވެވޭތޯއެވެ. އެހެނަސް އެކަން ވާނީ ކޮންފަދައަކުން ހެއްޔެވެ؟ އަމިއްލަ ހަށިގަނޑު ހިފަހައްޓާލައިހައި ވަރުވެސް އަހަރެންގެ ކިބަޔަކު ނެތެވެ.\nއެ ދެ މީހުން އަހަރެން ދަމާކަހާފައި ކަހަލަ ގޮތަކަށް ގެންގޮސް މައްޗަށްއަރަން ހުރި ފޮށިގަނޑު ތެރެއަށް ލުމާއެކު ދަތުރުފެށުނީއެވެ. އިރާދަކުރެއްވީތީ ޝެލީ ބުނިގޮތެއް ވެސް ނުވިއެވެ. މި ފަހަރު މި ނިކަމެތި ރީޝާ މި ތަނުން މި ނިކުންނަނީ އިއްޒަތާއި އަބުރު ރައްކާތެރި ކަމާއެކު ބާއްވައިގެންނެވެ. ހަށިގަނޑުގައި ފުރާނަ ވެސް އެބަހުއްޓެވެ. ފަހުންވާނީ ކިހިނެއްކަމެއް ނޭނގެއެވެ.\nމި ފަހަރުގެ ދަތުރު އެހެން ފަހަރުފަހަރުގެ ދަތުރުތަކާ މުޅިން ތަފާތެވެ. އެހެން ފަހަރުފަހަރު އަހަންނަށް ހުންނަން ޖެހެނީ ކަނު އަނދިރީގެ ތެރޭގައެވެ. މި ފަހަރު މަގުތައް އައްޔެވެ. ބަލާނެވަރަކަށް ބަލަން ހުރިހައި ތަނެއް ވެސް ފެންނަން އެބަހުއްޓެވެ. ފެންނަ ބައެއް މަންޒަރުތައް ބަލަން ޖެހުނީ ވަރަށް އަސަރާއެކުގައެވެ. އެއިރުވެސް އަހަރެން މަސައްކަތްކުރަމުން ގެންދިޔައީ ހަމަނުޖެހޭ މީހެއްގެ ގިންތީގައި ފައި ހަމަކުރެވޭތޯއެވެ.\nVarah reethi vaahaka.. Hama 1


Maamigiyyaa L. Gamugai curfew hinganee\nމާމިގިއްޔާއި ގަމުގައި ހަތް ގަޑިއިރު ކާފިއު ހިންގަނީ\nއދ. މާމިގިލި --\nކޮވިޑް-19 އިން ރައްކާތެރިވުމަށް އަޅާ ފިޔަވަޅެއްގެ ގޮތުން ލ. ގަމާއި އދ. މާމިގިލީގައި ކާފިއު ހިންގާ ހާއްސަ ފިޔަވަޅުތަކެއް އެޅުމަށް ނިންމައިފި އެވެ. މި ދެ ރަށަކީ ކޮވިޑްގެ ހާލަތު ވަރަށް ބޮޑަށް ގޯސްވެފައިވާ ދެ ރަށެވެ.\nޑިރެކްޓަރު ޖެނެރަލް އޮފް ޕަބްލިކް ހެލްތް މައިމޫނާ އަބޫބަކުރު ސޮއިކުރައްވާ ނެެރެފައިވާ އެންގުމުގައި ބުނެފައިވަނީ މިއަދުން ފެށިގެން ވަލި ގޮތެެއް އަންގަންދެން ލ. ގަމާއި އދ. މާމިގިލީގައި ރޭގަނޑު 9:00 އިން ފެށިގެން ފަތިހު 4:00 އަށް، އެއްގަމު އުޅަނދުފަހަރު ދުއްވުމާއި މަގުމައްޗާއި އާންމު ތަންތަނަށް މީހުން ނުކުތުން މަނާކުރާ ކަމަށެވެ.\nއަދި ޕާޓީތަކާއި ހަފްލާތަކާއި ރަސްމިއްޔާތުތައް ބޭއްވުން ހުއްޓައިލުމާއި އެއް ގެއިން އަނެއް ގެއަށް ޒިޔާރަތް ކުރުންވެސް ވަނީ މަނާކޮށްފައެވެ. އެއްފަހަރާ ތިން މީހުންނަށްވުރެ ގިނަމީހުން މަގުމައްޗާއި އާންމު ތަންތާނގައި އެއްވެއުޅުން ހުއްޓައިލުމާއި ސެލޫންތަކާއި ޖިމްތާކާއި ބޯކޮށާ ތަންތަން ބަންދުކުރުމާއި ހުރިހާ ކުޅިވަރު ހަރަކާތްތަކާއި ކަސްރަތުގެ ހަރަކާތްތައް ހިންގުން ހުއްޓައިލުމަަށްވެސް އަންގާފައިވެއެވެ.\nއަދި ޓެކްސީގެ ހިދުމަތް ދޭ ފަރާތްތަކުން ހެލްތް ޕްރޮޓެކްޝަން އެޖެންސީން އާންމުކޮށްފައިވާ ގައިޑްލައިނާ އެއްގޮތަށް ޓެކްސީގެ\nހިދުމަތް ދިނުމާއި ފިރާތަކުން ހިދުމަތް ދޭއިރު ހެލްތް ޕްރޮޓެކްޝަން އެޖެންސީން އާންމުކޮށްފައިވާ ގައިޑްލައިނާ އެއްގޮތަށް ފިހާރަތަކުގެ ހިދުމަތް ދިނުމާއި ޔުނިވާސިޓީތަކާއި ކޮލެޖްތަކަށް ދަރިވަރުން ހާޒިރުވެގެން ކުލާސްތައް ކުރިޔަށް ގެންދިޔުން ހުއްޓައިލުމަށްވެސް ވަނީ އަންގާފައެވެ.\nހޮޓާތަކާއި ކެފޭތަކާއި ރެސްޓޯރަންޓުތަކާއި ކާބޯތަކެތީގެ ހިދުމަތް ދޭ އެހެނިހެން ތަންތަނުން ޑެލިވަރީގެ ހިދުމަތް ދިނުމަށްވެސް ވަނީ އަންގާފައެވެ.\nލ. ގަން އެޗްޕީއޭ މާމިގިލި + ކޮރޯނާ ވައިރަސް ކޮވިޑް-19 މައިމޫނާ އަބޫބަކުރު\nއައްޑޫ، ފުވައްމުލަކު އަދި ގަމުގައި 12 ގަޑިއިރު ކާފިއު ހިންގަނީ\nކޮވިޑް ފެނިގެން ލ. ގަމާއި ފޮނަދޫ ބަންދުކޮށްފި


12 މަސް3ހަފްތާ ކުރިން - 31 ޖުލައި 2017 0\nކީރިތި ޤުރުއާނުގައި އަންގަވައިފައިވެއެވެ. މުސްލިމެއްގެ މަރުމަތީގައި އެމީހެއްގެ މުދަލާމެދު ވަޞިއްޔަތެއް ކުރާނަމަ އެމީހަކު އިތުބާރުހުރި ދެމީހުން ހެކިކޮށް އެ ވަޞިއްޔަތެއް ކުރާހުށިކަމެވެ. މިކަމާބެހޭ ޙުކުމްތައް ބަޔާން ކުރައްވަމުން ވަޙީ ކުރައްވައިފައިވެއެވެ. ހެކި ދިނުމުގެ ވަގުތުގައި ދެހެކީން ހެކިދިނުމުގައި އެއްވެސް މީހެއްގެ ޙައްޤަކަށް ގެއްލުމެއް ދީފިނަމަ އެބަޔަކަށް ވަޞިއްޔަތް ޙައްޤު މީހުންކުރެ މައްޔިތާއާ އެންމެ ގާތް ދެމީހަކު އެދެމީހުންގެ މަޤާމުގައި ޤާއިމުވާނީއެވެ. ދެން އެދެމީހުން މާތްﷲ ގަންދީ ހުވާކޮށްފައި ތިމަންމެންގެ ހެކިބަސް ކުރިން ހެކިދިން ދެމީހުންގެ ހެކިބަހަށްވުރެ ތެދުކަން ބޮޑުކަމަށާއި، ތިމަންމެން ހައްދުފަހަނަޅައި ނުދާކަމަށް ބުނާނީއެވެ.\nމިމައްސަލައިގައި އަބީ މިޖްލަޒުގެ ކިބައިން ރިވާވެފައިވެއެވެ. އުބައްޔު ބިން ކަޢުބު ރަޟިޔަﷲ ޢަންހު މި އާޔަތް ކިޔަވައި ވިދާޅުވިއެވެ. އެހިނދު އެއާޔަތުގައި ހިމެނޭ ލަފުޒެއްގެ ޤިރާއަތުގެ ތަފާތާމެދު ޢުމަރުގެފާނާއި އުބައްޔާ ދެބޭކަލުންގެ ޚިޔާލުފުޅު ތަފާތުވިއެވެ. ޢުމަރުގެފާނު އުބައްޔު އާ ދިމާޔަށް ވިދާޅުވިއެވެ. ކަލޭގެފާނު ތިޔަ ހެއްދެވީ އިތުރުފުޅެކެވެ. އުބައްޔު ވިދާޅުވިއެވެ. ކަލޭގެފާނުގެ ދޮގުވެރިކަން އަޅުގަޑަށްވުރެ މާބޮޑެވެ. އެއަޑުފުޅު އިވުމުން މީހަކު އުބައްޔާ މުޚާތަބުކޮށް ބުންޏެވެ. ކަލޭގެފާނު އަމީރުލް މުއުމިނީނަކީ ދޮގުވެރިޔެކޭ ވިދާޅުވަނީތޯއެވެ. އުބައްޔު ވިދާޅުވިއެވެ. އަހަރެން ކަލެޔަށްވުރެ މާބޮޑަށް އަމީރުލް މުއުމިނީނަށް އަދަބު އިޙްތިރާމް އަދާކުރަމެވެ. އެކަމަކު އަހަރެން އެކަލޭގެފާނުގެ ބަސްފުޅު ދޮގުކުރީ މާތްﷲ ގެ ފޮތް ތެދުކުރުމުގެ މައްސަލައިގައެވެ. މާތްﷲ ގެ ފޮތް ދޮގުކުރުމަކަށް އަހަރެން އަމީރުލް މުއުމިނީންގެ ބަސްފުޅު ތެދެއް ނުކުރާނަމެވެ. ޢުމަރުގެފާނަށް އެވާހަކަފުޅު އިވިވަޑައިގަތުމުން ވިދާޅުވިއެވެ. އެވިދާޅުވީ ތެދުފުޅެކެވެ.\nމި ޙާދިޘާގައި ޞަޙާބީންގެ އެއްބޭކަލަކު އަނެއް ބޭކަލަކަށް ވަރަށް ވަރުގަދަޔަށް ފާޑުވިދާޅުވިއެވެ. ފާޑުވިދާޅުވުން ރައްދުވީ ބޭކަލަކީ ދައުލަތުގެ އޭރުގެ އެންމެ އިސްވެރިޔާއެވެ. ނަމަވެސް ފާޑުވިދާޅުވި ޞަޙާބީ އެހާ ހަރުކަށިފުޅުކަމާއެކު ފާޑުވިދާޅުވިއިރުވެސް ފާޑުވިދާޅުވުން ރައްދުވި ޞަޙާބީއާމެދު ފާޑުވިދާޅުވި ޞަޙާބީގެ ހިތްޕުޅުގައިވާ ޝަޚްޞީ އިޙްތިރާމަކަށް ކުޑަވެސް ބަދަލެއް ނާދެއެވެ. އަނެއްކޮޅުން ފާޑުވިދާޅުވުން ރައްދުވި ޞަޙާބީ ނުހަނު މަތީ މަޤާމެއްގައި ހުންނެވުމާއެކުވެސް އެ ހަރުކަށި ފާޑުވިދާޅުވުމާމެދު އެކަލޭގެފާނުގެ ހިތްޕުޅު ނުބައެއް ނުކުރައްވައެވެ.\nމިސިފަޔަކީ އިޖްތިމާޢީ ޙަޔާތަށާއި، އިޖްތިމާޢީ އެއްބައިވަންތަކަމަށް ނިހާޔަތަށް ބޭނުން ސިފައެކެވެ. ޙަޤީޤަތަށް ދަންނަވާނަމަ މިސިފަނެތް އެއްވެސް މުޖަތަމަޢަކީ ރަނގަޅު މުޖްތަމަޢަކަށް ނުވާނެއެވެ. އަދި އެ މުޖްތަމަޢެއްގެ ތެރޭގައި އެއްބައިވަންތަކަމެއްވެސް ޤާއިމެއްނުވާނެއެވެ. ނަމަވެސް މި އަގުހުރި ސިފަޔަކީ އިންތިހާ ދަރަޖައިގެ ތަދު އަދި އެހައިމެ ނާދިރު ސިފައެކެވެ. ޖަމާޢަތެއްގެ ފެންވަރަށް ނިސްބަތްކޮށްގެން މިސިފަޔާމެދު ވިސްނާއިރު އިންސާނުންގެ އެނގިފައިވާ ތާރީޚުގައި ރަސޫލާގެ ޞަޙާބީން ފިޔަވައި އެހެން އެއްވެސް ބައެއްގެ ތެރެޔަކުން މިސިފަ ފެނިފައެއްނުވެއެވެ.\nއިޖްތިމާޢީ ދިރިއުޅުމުގައި ވަރަށްގިނަ ފަހަރަށް އެކަކު އަނެކަކާ ދެކޮޅަށް ވާހަކަ ދައްކާން ޖެހެއެވެ. އެފަދަ ވަގުތުގައި އެވާހަކަ އެގޮތަށް ދެއްކުން އޮންނަނީ ޙަޔާތުގެ ކޮންމެހެން ބޭނުން ކަމަކަށްވެސް ވެފައެވެ. ނަމަވެސް ވާހަކަ ދައްކާއިރު އެ ވާހަކަ ދައްކާމީހާއަށް މައްސަލައާއި މައްސަލައާ ގުޅޭ މީހާއާ ވަކިން ބެލެވޭގޮތެއް ނުވެއެވެ. އެހެންކަމުން އޭނާ ޙާދިޘާއަކަށް ފާޑުކިޔާއިރު ހުންނަނީ އެޙާދިޘާއާ ގުޅޭ މީހާ ދެކެ ފޫހިވެވިފައެވެ. ނަމަވެސް ރަސޫލާގެ ޞަޙާބީންނަކީ މިގޮތުން ބަލާއިރު ތާރީޚީ އިސްތިސްނާއެކެވެ. ރަސޫލާގެ ޞަޙާބީންގެ ތެރޭގައި ފާޑުވިދާޅުވުމަކީ ޢާންމު އާދައެކެވެ. ނަމަވެސް ފާޑުވިދާޅުވާ ބޭކަލުން ފާޑުވިދާޅުވަނީ އަބަދުވެސް "މައްސަލަ" އަށެވެ. ފާޑުވިދާޅުވުން ރައްދުވާ ފަރާތުގެ ޝަޚްޞިއްޔަތާމެދު އެބޭކަލުން ނަފްރަތުވެވަޑައެއް ނުގަންނަވައެވެ. އަދި އެފަރާތަށް ކުރައްވާ އިޙްތިރާމަކަށްވެސް އެއްވެސް އުނިކަމެއް ނުގެންނަވައެވެ.\nޞަޙާބީންގެ ތެރެއިން ފާޑުކިޔުން ރައްދުވާ ބޭކަލުންވެސް ފާޑުކިޔުން އަޑުއައްސަވައެވެ. ނަމަވެސް އެބޭކަލުން ފާޑުކިޔުމުގެ ބޭރުފުށުގައި ހުންނަ ހަރުކަށިކަން ހަނދާން ނައްތަވައިލައްވައި ފިކުރުފުޅުކުރައްވާން ފައްޓަވަނީ ފާޑުކިޔުނު އަޞްލަކާ މެދުގައެވެ. އެބޭކަލުން ވިސްނައިވަޑައިގަންނަވަނީ އެ ފާޑުކިޔުމަކީ ޤަބޫލުކުރެއްވޭފަދަ ފާޑުކިޔުމެއްތޯ ނުވަތަ ނޫންތޯއެވެ.\nފާޑުކިޔުމުގެ ޒަރީއާއިން ޖަހައިލެވޭ "އެތިފަހަރަކީ" ވަރަށް ހިތި އެތިފަހަރެކެވެ. ތިމާއާ ދެކޮޅަށް ފާޑުކިޔާ އަޑު އިވޭއިރަށް ހިތުގައި އަލިފާން ރޯވާކަހަލައެވެ. ނަމަވެސް މާތްވެގެންވާ ޞަޙާބީން ތިއްބެވީ އެއަށްވުރެ މާ މަތީ ފެންވަރެއްގައެވެ. އެބޭކަލުންނާ ދެކޮޅަށް ކިޔޭ ފާޑުކިޔުންތަކާމެދު ހަމައެކަނި ފިނި ސިކުނޑިފުޅަކުން ވިސްނައިވަޑައިގަންނަވަނީކީ ނޫނެވެ. އަދި ކީއްތޯއެވެ. ފާޑުކިޔާ ފަރާތުގެ އެންމެ ހަރުކަށި ލަފުޡުތަކާމެދުވެސް އެބޭކަލުން ކުޑަވެސް ފަރުވާލެއް ނުބަހައްޓަވައެވެ.\nސަބަބަކީ ޞަޙާބީންގެ ތަޤްވާވެރިކަމެވެ. އެބޭކަލުންގެ އީމާންތެރިކަން އެބޭކަލުންގެ ވިސްނުންފުޅު ޢާންމު ފެންވަރަށްވުރެ މާ މަތީ ފެންވަރަކަށް ވާޞިލުކޮށްފައިވުމެވެ. އެފެންވަރަށް ވާޞިލުވެ ވަޑައިގަތުމަށްފަހު މާއްދީ ކޮންމެ ކަމަކާމެދުވެސް އެބޭކަލުން ބައްލަވައި އުޅުއްވީ ވަރަށް އާދައިގެ ކަމެއްގެ ގޮތުގައެވެ. އެބޭކަލުންނަށް މަތިވެރި ޙަޤީޤަތެއްގެ ތެރެއަށް ވަދެވަޑައިގެންނެވިފައި ތިއްބަވާލެއް ބޮޑުކަމުން އެބޭކަލުން ޒާތީ ތާރީފާމެދު އުފާފުޅެއް ނުކުރައްވައެވެ. ޒާތީ ފާޑުކިޔުމާމެދު ކޯފާއިހެއްވެސް ނުކުރައްވައެވެ. އެބޭކަލުން ކޮންމެ ވާހަކަޔާ މެދުވެސް ވިސްނައިވަޑައިގަންނަވަނީ ވާހަކައެއްގެ ނަޒަރުންނެވެ. އެވާހަކައަކީ އެބޭކަލުން ރުހިވަޑައިގަންނަވާ ވާހަކަޔަކަށްވިޔަސްވެހެވެ. ރުހިވަޑައި ނުގަންނަވާ ވާހަކަޔަކަށް ވިޔަސްވެހެވެ. އެބޭކަލުން ކޮންމެ ޙާދިޘާއަކާ މެދުވެސް ބައްލަވަނީ އޭގެ ޙަޤީޤަތަށެވެ. އެއީ އެބޭކަލުންނާ އެއްކޮޅު ވާހަކައެއްތޯ ނުވަތަ އިދިކޮޅު ވާހަކައެއްތޯއެއް ނޫނެވެ.


Story: #Furaanadhandhen - EP31 - One Online\nފުރާނަދަންދެން - 31\nލިބުނު ޓޯކަން ނަމްބަރ ހިފައިގެން ގޮނޑީގައި އިށީނުމަށްފަހު ފުން ނޭވައެއް ލަމުން ޙައްވަ ކުރިމައްޗަށް ބަލައިލިއެވެ. އެވަގުތު އޭނާގެ ކުރިމަތީގައި ހުރި ނަތާޝާ ފެނުމާއެކު ޚައިރާންވިއެވެ. ދެވަނަ ސިކުންތުގައި ޙައްވަގެ ތުންފަތް މައްޗަށް ހިނިތުންވުމެއް ވެރިވިއެވެ. ނަތާޝާ ވެސް ހީލިއެވެ. ނޭނގޭ ސަބަބަކާއި ހުރެ އަޒްކާއާއި ބައްދަލުވެދާނެ މަގެއް ފެނިދާނޭ އޭނާގެ ހިތަށް އަރާ ހިތް އަވަސް ވެލިއެވެ.\n"އެކޮއިވެސް އެބައުޅެންތަ...؟" ޙައްވަ އަހައިލިއެވެ.\n"ލައްބަ. ޙައްވައްތަ މިރަށް ތަ...؟ ފެނުނީމަ ވަރަށް އުފާވެއްޖެ" ނަތާޝާ ބުނެލިއެވެ.\n"ޙައްވައްތަ އުފަން ރަށް މިއީ... ނަޝްވާގެ އާއިލާ ރަނގަޅުތަ...؟ ކޮންއިރަކުން މާލެ ދަނީ" ޙައްވަ އަހައިލިއެވެ.\n"މިރަށް ނިމުނީމަ އަދި މި އަތޮޅުގެ ބާކީ ދެ ރަށް އެބައިން. މާދަމާ ހަވީރު ކަންނޭނގެ މިރަށުން ފުރާނީ..." ކިހާ ހިސާބެއްގައި ޙައްވައްތަގެ ގެ ހުންނަނީ" ނަތާޝާ އަހައިލިއެވެ.\n"ބުންޏަސް ކިހިނެއް އިނގޭނީ. އެކޮއިއަށް މިރަށު ހިނގަން އިނގޭތަ...؟" ހީލުމަކާއެކު ޙައްވަ އަހައިލިއެވެ. އޭނާއަށް ފާޅުގައި ދެކޮޅަށް އެއްޗެއް ބުނަން ނުކެރުނީއެވެ. ނަތާޝާ ރަށުގައި ހުރިކަން އިނގިއްޖެނަމަ އަޒްކާއަށް ވާނެ ގޮތެއްވެސް އިނގެނީއެއް ނޫނެވެ.\n"މަޑުކޮށްލައްޗެ... ވަރަށް ލަސް ނަންބަރެއް ދޯ ލިބުނީ..." ނަތާޝާ އަހައިލިއެވެ.\nއިރުކޮޅެއް ވީތަނާ ޙައްވަ ކުރިމަތީގައި އައިސް ހުއްޓުނީ ނިރާޝްއެވެ. ކައިރީގައި ނަތާޝާ ހިނިތުންވެފައި ހުއްޓެވެ.\n"ޙައްވައްތަ ދަންނަންތަ ނަތާ..." ނިރާޝް އަހައިލިއެވެ.\n"ކުރިން އެމަންޖެގެ އެއްބަނޑު ދައްތަގެ ގޭގައި މަސައްކަތްކުރީ. އެހެންވީމަ ނޭނގިއެއް ނުހުންނާނެއްނު" ޙައްވަ ބުނެލިއެވެ.\n"ނިރާޝްއަށް އިނގޭތަ ޙައްވައްތަމެން ގެ ހުންނަ ތަނެއް...؟ މިރޭ އެގެއަށް ވަދެލަން ބޭނުން. ޙައްވައްތައާއި އެއް ފަސްގަނޑަކަށް އައިސް އެގެއަށް ނުވަދެ ފުރައިގެން ދާން އެއްގޮތަކަށްވެސް ބޭނުމެއްނޫން" ނަތާޝާ ވާހަކަދެއްކިއެވެ.\n"އާނ... ނަތާމެންގެ ކެއުން ހަމަޖެހިފަ އިން ގޭ ކުރިމައްޗަށް އެހުރީ އެގެ. އެއްކަލަ ދުވަހު އަހަރެމެން ތިބީމެއްނު އެގޭ ކުރިމަތީގައި ހުރި ޖޯލިފަތީގަ" ނިރާޝް އޮޅުންފިލުވައިދިނެވެ.\n"އޯ...އެއީތަ...؟ އަޅެ ނުވެސް އިނގޭ. ނިރާޝް ބުނި އެގޭގައި އަންހެންކުއްޖެއް ހުރެއޭ. އެވާނީ ޙައްވައްތަގެ ދަރިފުޅަކަށްތާ. އެހެންވީމަ ކޮންމެހެންވެސް ބައްދަލުކުރަން ޖެހޭނެ" ނަތާޝާ ވާހަކަދެއްކިއެވެ. އޭނާގެ އަޑުގައި ވަނީ ޖޯޝެވެ.\nނަންބަރ ޖެހުމުން ޙައްވަ ނަތާޝާ އިން މޭޒާއި ކައިރިވެލިއެވެ. ހުރިހާ ކަމެއް ޓެސްޓު ކުރުމަށްފަހު މަރުކަޒުން ޙައްވަ ނިކުތްއިރު ހަވީރު ވާން ގާތްވެއްޖެއެވެ. ގެއާއި ދިމާލަށް ދަމުން އޭނާ ވިސްނަމުން ދިޔައެވެ. "ވާން މިއުޅެނީ ކިހިނެއްބާއެވެ؟ ނަތާޝާ އެގެއަށް އައުމުން ނިކުންނާނީ ކޮންފަދަ ނަތީޖާއެއް ބާއެވެ؟ އަޒްކާގެ އަމަލުތައް ހުންނާނީ ކިހިނެއް ހެއްޔެވެ؟ އެގޭ ތެރެއިން ނަތާޝާއަށް އަޒްކާ ފެނިއްޖެނަމަ ހީކުރާނީ ކީކޭ ބާއެވެ؟ ޔަޤީނުންވެސް އަހަރެން ދޮގުހެދިކަން ފަޅާއަރާނެއެވެ. ނަތާޝާ ރަށުގައި ހުރި ވާހަކަ އަޒްކާ ކައިރީގައި ބުނަންވީ ބާއެވެ؟" ކޮންމެ ގޮތެއް ވިޔަސް ހެޔޮކަމަށް ޙައްވަ ގެއަށް ވަނީ މާތްﷲ އާއި ހުރިހާ ކަމެއް ވަކީލުކޮށްފައެވެ.\nގެއަށް ވަތްއިރު އަޒްކާ ފެންނާކަށް ނެތެވެ. އެގަޑީގައި އަޒްކާ ވާނީ ކުޅޭތަނުގައި ކަން ޙައްވަ ހަނދާންވިއެވެ. އޭނާއަށް ކުޑަ ހިތްހަމަޖެހުމެއް ލިބުނީ ނަތާޝާ އަންނައިރު އަޒްކާ ގޭގައި ނުހުންނާނޭކަން އިނގުމުންނެވެ. ޙަމީދު ވަދެގެން އައީ ވިސްނުމެއްގައި ކޮޓަރި ދޮރު ކަނީގައި ޙައްވަ އަތް އަޅުވާލައިގެން ހުއްޓައެވެ.\n"މަންމާ...!! ކިހިނެއްވެފަ ތިހުންނަނީ.." ޙަމީދު ޙައްވަގެ ކޮނޑުގައި އަތް ޖައްސައިލަމުން އަހައިލިއެވެ.\n"މިހުންނަނީ... މިއަދު ނަތާޝާއާއި ދިމާވެގެން....." މަރުކަޒުގައި ނަތާޝާއާއި ދިމާވެގެން ދެކެވުނު ހުރިހާ ވާހަކަތަކެއް ޙައްވަ ޙަމީދަށް ކިޔައިދިނެވެ.\n"މަންމާ...! ކޮންމެ ކަމެއްވެސް ވާނީ ރަނގަޅަކަށް. އަހަރެންނަށް ފެންނަނީ ތިވާހަކަ އަޒްކާއަށް ނާންގާ އެދެކުދިން ބައްދަލުކުރުވުން. އެއީ އަހަރެމެންގެ އަޒްކާގެ ހަޔާތަށް އަންނަ އުޅޭ އުފާވެރިކަމުގެ ފެށުމަކަށްވެސް ވެދާނެއްނު" ޙަމީދު ބުނެލިއެވެ. ޙައްވަ ވިސްނާލިއެވެ. ޙަމީދު އެބުނީ ތެދެކެވެ. އަޒްކާއަށް އުފާވެރި ހަޔާތެއް ހޯދައިދެން ބޭނުންނަމަ އަޒްކާއަށް ނަތާޝާ އެ ރަށުގައި ހުރިކަން ޖެހޭނީ ސިއްރު ކުރާށެވެ.\nނަތާޝާއާއި އެކީގައި ހިނގާފައި ދިޔަ ނިރާޝްގެ ހިތުގައި ވަނީ ހިތްހަމަޖެހުމެވެ. ނަތާޝާއާއި އެކީގައި އަޒްކާ ދިރިއުޅޭ ގެއަށް ވަދެވޭތީ އޭނާ ހުރީ ވަރަށް އުފަލުންނެވެ. އަޒްކާ ނުފެންނަތާ ދެ ދުވަސް ވީއިރު އޭނާގެ ވަނީ އެސޫރަ ދެކިލާހިތުން ކެތްމަދުވެފައެވެ.\n"ތެންކިޔު ނަތާ...! ނަތާ ތިކޮށްދިނީ ވަރަށް ބޮޑު ކަމެއް...؟" ނިރާޝް އޭނާއާއި އެއްވަރަށް ހިނގަމުން އަންނަ ނަތާޝާއަށް ބުނެލިއެވެ.\n"ތެންކްސް...؟ ވައި...؟ ނަތާ ކޮންކަމެއް ކުރީ...؟" ނަތާޝާ އަހައިލިއެވެ.\n"ލީވް އިޓް......." ކުޑަ ހީލުމަކާއެކު ނިރާޝް ބުނެލިއެވެ.\n"އައްސަލާމް އަލައިކުމް..." ބަދިގޭ ބޭރުގައި ހުރި މޭޒަކަށް ސައި ހަދަން ހުރި ޙައްވަގެ ކަންފަތުގައި ޖެހުނީ ނިރާޝްގެ އަޑެވެ. ވަގުތުން އޭނާއަށް ނަތާޝާ އައީކަން އިނގުނެވެ. ޖޯލީގައި އިން ޙަމީދަށް ބަލައިލުމަށްފަހު ޙައްވަ ސަލާން ބަލައިގަތެވެ.\nއެކީގައި ވަދެގެން އައި ނިރާޝްއާއި ނަތާޝާ ޙަމީދަށް ހިނިތުންވުމެއް ދިނެވެ. ޙައްވަ ދެއްކި ގޮނޑީގައި ނަތާޝާ އިށިން އިރު ބެލެނީ އެމީހުން ތިބި ދިމާ ތަންކޮޅެއް ދުރުގައި ދަމާފައި ހުރި ރޯނެއްގައި އަޅުވާލާފައި އޮތް ހުދު ކުލައިގެ ޓީޝާޓަކަށެވެ. އެ ޓީޝާޓްގެ ފަހަތުގައި ފެހި ކުލައިގެ ބަޓަރފްލައި އެއް އިންއިރު ނަތާޝާގެ ސިކުނޑިއަށް މީގެ އެއް އަހަރު ކުރީގެ ހަނދާނެއް އަންނަމުން ދިޔައެވެ.\n"މިއީ އަޒްކީ އަށް. މިއީ ނަތާއަށް...." އިނގޭ މިއަދު މިއީ ޙާއްސަ ދުވަހެއް ނޫންކަން. އެކަމު ރާދު އެހާ ލޯބިން ގަނެދިނީމަ. ފިހާރައިގަ އިނީވެސް މި ކުލައިގެ މި ދެ ޓީޝާޓް އެކަނި. އެހެންވީމަ ހިތަށް އެރީ ރާދު ކައިރީގައި ބުނާނީއޭ... ޕްލީޒް އެކްސެޕްޓް ދިސް" އަޒްކާ އެ ޓީޝާޓުގައި ހިފީ އެއީ ނަތާޝާގެ ފަރާތުން އޭނާއަށް އެގޮތަށް ލިބުނު ފުރަތަމަ ހަދިޔާއަށް ވީމައެވެ.\n"އަޒްކީގެ ބަނޑު ނުލެވިގެންނޭ ކިޔާފައި މީތި އެއްލާލައިގެން ނުވާނެ... ޕްރޮމިސް ކުރޭ..." ނަތާޝާ އެދުނެވެ. ވަގުތުން އަޒްކާ ނަތާޝާގެ އަތާއި އަތް ޖަހާ ވަޢުދުވިއެވެ.\n"އަހަރެން ކޮންމެ ތަނެއްގައި ހުއްޓަސް ނަތާގެ މި ހަނދާން އަހަރެންނާއި އެކުގައި ވާނެ. ބަލާތި މި ޓީޝާޓްގެ ސަބަބުން އަދި އެއްދުވަހަކުން ދެމީހުން ވަކިވެފަ ދިމާވެސްވާނެ...." އަޒްކާގެ އެޖުމްލައާއެކު ރޯނަށް ބަލަހައްޓައިގެން އިން ނަތާޝާއަށް ތެޅިގަނެވުނެވެ. ވަގުތުން ދެފަރާތް ހޯދައި ބަލައިލެވުނެވެ. އަޒްކާއާއި ދާދި ކައިރީގައި ވާ ކަމުގެ އިހުސާސް އޭނާއަށް ކުރެވިއްޖެއެވެ.\n"ކިހިނެއްވީ..؟ ހެދިކާ ނުބައީތަ...؟" ނަތާޝާގެ ބުރަކަށީގައި ފިރުމައިލަމުން ޙައްވަ އަހައިލިއެވެ.\n"ނޫން... ކޮބާ މިގޭގައި އުޅޭ ޙައްވައްތަގެ ދަރިފުޅު...." ނަތާޝާ އަހައިލިއެވެ.\n"އެއީ ތެދެއް ޙައްވައްތާ... ކޮބާތަ އަޒް މިއަދު...؟" އަޒްކާ ފެންނަން ނެތުމުން އަހައިލަން ނުކެރިފަ އިން ނިރާޝްއަށް ނަތާޝާގެ ވާހަކައިން އަޒްކާގެ ވާހަކަ އަހަން ފަސޭހަވިއެވެ.\n"އަޒްއޭ...އައިމީން.... އަޒްތަ ކިޔަނީ..." ޤަބޫލުނުކުރެވިފައި އިން ނަތާޝާ އަހައިލިއެވެ. ހިނދަކަށް ފަހު ހިނދެއް އޭނާގެ ހިތުގައި އުފެދިފައިވި ޝައްކު ޔަޤީނާއި ގާތަށް ދަތުރުކުރަމުން ދިޔައެވެ.\n"ޔެސް. އެއީ އަޒްކާ... ނަތާ ވާނެ އޭނައާއި ފްރެންޑްވެލާން...." ނިރާޝްގެ އަނގައިން އަޒްކާގެ ފުރިހަމަ ނަން ބޭރުވެގެން ދިޔަ ހިނދު ނަތާޝާއަށް އަނގައާއި ދިމާލަށް ގެންދިޔަ ގުޅަ ތިރިކޮށްލެވުނެވެ. އޭނާއަށް އަޑު އިވުނު ގޮތް ބާވައެވެ. ޚައިރާންވެފައި އޭނާއަށް ބަލައިލެވުނީ އޭނާގެ ފަހަތުގައި ހުރި ޙައްވަގެ މޫނަށެވެ.\n"ޙައްވައްތާ...!! ކޮން އަޒްކާއެއް އެއީ...؟ ޙައްވައްތަ ދޮގު ދޯ ހެދީ... ކީއްވެތަ ދޮގުހެދީ....؟؟" ނަތާޝާ ކޮޅަށް ތެދުވެ ޙައްވަގެ ދެކޮނޑުގައި ހިފައިލިއެވެ. ވަގުތުން ޙައްވަ އިސްޖަހާލިއެވެ. ނަތާޝާގެ ހުރިހާ ސުވާލެއްގެ ޖަވާބު ޙައްވަގެ އެ އަމަލުން ލިބިގެން ދިޔައެވެ. ވާނުވާ ނޭނގިފައި އިން ނިރާޝްވެސް އެއްފަހަރު ނަތާޝާގެ މޫނަށް ބަލައިލިއްޔާ އަނެއްފަހަރު ބަލައިލަނީ ޙައްވަގެ މޫނަށެވެ.\n"އެކޮއިއަށް ތި ހީވީ ރަނގަޅަށް. އަޒްކާ ހުންނަނީ މިގޭގަ. ޙަމީދުބެމެން އެ މަންޖެ ބަލަނީ. އެކޮއި އެ މަންޖެއަށް އެހީވެދީ. އެމަންޖެ ހުރީ ދިރިއުޅެން ހަނދާންނެތިފަ. އުފާވެރިކަމާއި ހިތްހަމަޖެހުމަކީ އެމަންޖެ ދަންނަ އެއްޗެއް ނޫން" ނަތާޝާގެ ހުރިހާ ސުވާލަކަށް ޖަވާބު ދިނީ ދުރުގައި ހުރި ޙަމީދެވެ. ނަތާޝާގެ ދެލޮލުން ރޮނގަކަށް ކަރުނައެއް ދެމިގެން ދިޔައެވެ. އޭނާގެ ދެލޮލުގެ ތެރެއިން އުފާވެރިކަމުގެ ވިދުމެއް ފެންނަން ހުރިއިރު މޫނުމަތީގައި ވަނީ ހިތާމައިގެ ކުލަވަރެވެ.\n"ކޮބާ އަޒްކީ...؟؟ ޙަމީދުބޭ ކޮބާތަ އަޒްކީ...؟ އަޒްކީ ރަނގަޅުތަ...؟ އަޒްކީގެ ބޭބީ ރަނގަޅުތަ...؟" ކަރުނައިގެ ތެރެއިން ނަތާޝާގެ ތުންފަތަށް ފަނޑު ހިނިތުންވުމެއް ވެރިވިއެވެ. އޭނާ ދުވެފައި ގޮސް ރޯނުގައި އޮތް ޓީޝާޓް ނެގިއެވެ. ހީލަމުން އެ ޓީޝާޓަށް ބަލައިލިއެވެ.\n"ނަތާއަށް އޭރުވެސް އިނގުނު އަޒްކީގެ އެއްޗެއްކަން މިއީ. ހެހެހެ... އަޒްކީ އެއްދުވަހު ބުނި ނަތާއާއި ދެމީހުން ވަކިވިޔަސް މި ޓީޝާޓްގެ ސަބަބުން ދިމާވާނޭ...." ނަތާޝާގެ ދެލޮލުން ކަރުނަ ފައިބަމުން ދިޔައިރުވެސް ހެވެނީއެވެ.\n"ޙައްވައްތާ...! ކޮބާ އަޒްކީ...؟" ޙައްވައާއި ދިމާލަށް ހިނގާފައި އައި ނަތާޝާ ހުއްޓުނީ ދޮރާށިން ވަދެގެން އަންނަ އަންހެންކުއްޖާ ފެނިފައެވެ. ކަކުލާއި ހަމައަށް އަރާ ދޫ ކަޅު ހެދުމުގައި އިސްޖަހާލައިގެން ހުރެ މަޑު ފިޔަވަޅުތަކެއްގައި އެ އަންނަނީ އަޒްކާ ކަން ނަތާޝާއަށް އިނގުނެވެ. މިނިވަންކަމާއެކު ދޫކޮށްލާފައިވާ އޭނާގެ ބުޅި އިސްތަށިގަނޑު ޖެހެމުންދާ މަޑުމަޑު ވައިރޯޅިއާއި ސަމާސާ ކުރަމުން ދާއިރު ފިލްމެއްގެ މަންޒަރަކާއި އެއްވެސް ތަފާތެއް ނެތެވެ.\n"އަޒްކީ....!!" ނަތާޝާއަށް ގޮވައިލެވުނެވެ. ގޯތި ތެރެއަށް ވެރިވެފައިވި ހަމަހިމޭންކަމުގެ ތެރެއިން އަޒްކާގެ ކަންފަތާއި ހަމައަށް ނަތާޝާގެ އެ އަޑު ފޯރިއެވެ. އޭނާގެ ފިޔަވަޅުތައް ބިންމަތީގައި ތަތްވި ކަހަލައެވެ. އޭނާ އިސްއުފުލާ ކުރިމައްޗަށް ބަލައިލިއިރު ހެވިފައި ހުރި ނަތާޝާ އޭނާއާއި ދިމާލަށް އަންނަމުން ދިޔައެވެ.\n"ނަތާ...!!" އަޒްކާގެ ދެ ތުންފަތް ދޭތެރެއިން ވައި އަޑުން ނިކުތެވެ.\nދެ އެކުވެރިން އެކަކު އަނެކަކު ހަށިގަނޑުގައި އޮޅުލައިގަތްއިރު މަންޒަރު ބަލަން ތިބި ޙައްވައާއި ޙަމީދުގެ ދެލޯ ވަނީ ކަރުނުން ފުރިފައެވެ. ނަމަވެސް ނިރާޝްގެ މޫނުމަތިން ފެންނަނީ ޚައިރާންކަމެވެ. ދާދި ދެންމެއަކު ނަތާޝާގެ ދުލުން ބޭރުވި ބަސްތަކުން ނިރާޝްގެ ހިތުގައި އެތައް ސުވާލުތަކެއް އުފެދިއްޖެއެވެ.\n"އަޒްކީ...!!! އޯ އެމް ޖީ... އައި ކާންޓް ބްލީވް.... ކޮބާ ބޭބީ...؟؟" އަޒްކާގެ ބަނޑުގައި ފިރުމާލަމުން ނަތާޝާ އަހައިލިއެވެ. ވަގުތުން އަޒްކާގެ ދެލޯ ފުރިގެން އައެވެ. ނަތާޝާއަށް ބުނަން ނުވާވަރުގެ އެއްޗެއް ބުނެވުނުކަން އިނގުނީ އަޒްކާގެ ދެލޮލުން ހޯސްލާފައި އޮހިގަތް ކަރުނަތައް ފެނުނީމައެވެ. ވަގުތުން ނަތާޝާގެ ތުންފަތް މަތީގައިވި ހިނިތުންވުން ގެއްލުނެވެ. އަޒްކާގެ ދެލޮލުން ފޭބި ކަރުނަތައް ފެނި ހިތާމައިގެ ފުން ކަނޑަކަށް އޭނާ ގެނބުނު ފަދަ އިހުސާސެއް ކުރެވުނެވެ.\n"ނަތާ...!! ބޭބީ މަރުވީ" އަޒްކާ ބުނެލިއެވެ. ނަތާޝާއަށް ޝޮކެއް ލިބުނު ކަހަލައެވެ. ވަގުތުން އޭނާ ހުއްޓުން އެރިއެވެ. އަޒްކާ ނަތާޝާގެ ކޮނޑުގައި ބޯއަޅާލިއެވެ. ނަތާޝާ ފެނުމުން އަޒްކާއަށް މާބޮޑަށް އަސަރުކޮށްފިއެވެ. އެތައް ސަތޭކަ ޓަނުގެ ވޭން ހަށިގަނޑާއި ވަކިވެއްޖެ ކަމުގެ އިހުސާސްވެ ހައްޓަށް ލުއިކަމެއް އިހުސާސް ކުރެވުނެވެ. ދެލޯ ކައިރި ފޮހެލަމުން ނަތާޝާ އަޒްކާގެ ދެލޯ ކައިރި ލޯތްބާއެކު ފޮހެލިއެވެ. އަޒްކާގެ އަތުގައި ހިފައިގެން ގޮސް ހުއްޓުނީ ޙައްވަ ކުރިމަތީގައެވެ.\n"ނަތާއަށް އިނގޭ ޙައްވައްތަ ތެދު ހާމަނުކުރީ އަޒްކީ ބުނެގެންކަން. ނަތާގެ ހިތުގައި ޙައްވައްތައަށް އެއްވެސް ބުރަކަމެއްނެތް. ހަމަ އެންމެ ހުއްދައެއް ބޭނުމީ..." ޙައްވަގެ އަތުގައި ހިފާލަމުން ނަތާޝާ ބުނެލިއެވެ.\nޙައްވަ އިސްއުފުލާ ނަތާޝާއަށް ބަލައިލިއެވެ. ކައިރީގައި ހުރި އަޒްކާވެސް ބަލައިލީ ނަތާޝާ އޭނާއާއި އެކުގައި އަޒްކާ މާލެ ގެންދަން އުޅެފާނެތީއެވެ.\n"ކޮން ހުއްދައެއް...؟" ޙައްވަ އަހައިލިއެވެ.\n"ނަތާ ފުރަންވަންދެން މިގޭގައި އަޒްކީ ކައިރީގައި ހުންނަން ބޭނުމީ" ނަތާޝާ އެދުނެވެ. ވަގުތުން ޙައްވަ ބޯޖަހައިލިއެވެ.\n"ދިޔައީ އިނގޭ ނަތާ. ޙައްވައްތާ ފަހުން އަންނާނަން އިނގޭ..." އޭނާ އެތަނުގައި ހުރުމުގެ އެއްވެސް ބޭނުމެއްނެތޭ ހިތަށް އެރުމުން ނިރާޝް ކުރިއަށް ޖެހިލާފައި ވާހަކަދެއްކިއެވެ. އަޒްކާ ބަލައިލިއެވެ. ނިރާޝް ހުރިކަން ނަތާޝާ ހަނދާންވިއެވެ. ނިރާޝް ބަލައިލި ހިނދު އަޒްކާގެ ދެލޮލާއި ނިރާޝްގެ ދެލޯ ބައްދަލުވެގެން ދިޔައެވެ. ނިރާޝްގެ ދެލޮލުގައި އެތައް ޝަކުވާއަކާއި ސުވާލުތަކެއް އުފެދިފައިވާނެކަން އަޒްކާއަށް އިނގުނެވެ. ނިރާޝްގެ ނަޒަރު ވަކިވަންދެން އަޒްކާ ނިރާޝްއަށް ބެލިއެވެ.\n"ނޫން ނަތާ... ނަތާއަށް މިކަހަލަ ތަނެއްގައި ނުނިދޭނެ. ހެނދުނު އާދޭ. އަހަރެން އިންތިޒާރު ކުރާނަން" އަޒްކާ ދެކޮޅު ހެދިއެވެ.\n"ތިއީ އަޒްކީއަށް ހީވާގޮތް. ޕްލީޒް ނަތާ ފޮނުވާލަން ނޫޅޭ. ނަތާ މިގޭގައި އަޒްކީ ކައިރީގައި އޮތަދީ..." އިތުރަށް އެއްޗެއް ބުނަން އަޒްކާ ބޭނުމެއްނުވިއެވެ. ނަތާޝާ ފޮނުވާލަން ހުދު އޭނާވެސް ބޭނުމެއްނުވެއެވެ.\nމަޣްރިބް ނަމާދަށް ބަންގި ދިން ވަގުތު ރަށުގެ ބޮޑު މަގު ހުރިގޮތަށް ހިނގާފައި ދިޔައެވެ. އޭނާގެ ހިތުގައި ވަނީ އެތައް ސުވާލުތަކެއް އުފެދިފައެވެ. މިއަދު އޭނާއަށް އަޒްކާއާއި ބެހޭގޮތުން އިނގިގެން އެދިޔައީ އާ ކަންތައްތަކެކެވެ. އަޒްކާ ކުރިން މީހަކާއި ކައިވެނިކޮށް ދަރިއަކު ލިބުނު ކަން އޭނާއަށް އިނގުނު ހިނދު ހިތުގައި ޖެހުނެވެ. އަޒްކާގެ ހިމޭންކަމުގެ ފަހަތުގައިވާ ޙަޤީޤަތް މިހާރު އޭނާއަށް އިނގޭ ކަހަލައެވެ. އެހެން ނަމަވެސް އޭނާ ޖަވާބު ބޭނުންވާ އެތައް ސުވާލުތަކެއް ހިތުގައި ވަނީ އުފެދިފައެވެ. އެސުވާލުތަކުގެ ޖަވާބު އޭނާ ހޯދަން ބޭނުންވަނީ އަޒްކާގެ ފަރާތުންނެވެ. އުފެދުނު އަނެއް ސުވާލަކީ އޭނާއަށް އަޒްކާގެ ފަރާތުން އެއްވެސް ޖަވާބެއް ލިބިދާނެބާއެވެ؟ އަދި އޭނާއަށް ނޭނގޭ ކިތައް ކަންތައް އަޒްކާއާއި ގުޅިފައި ވޭބާއެވެ.\nޙައްވަ ނިދަން ވަތްއިރު ގޯތި ތެރޭގައި ހުރި ޖޯލިފަތީގައި އަޒްކާއާއި ނަތާޝާ ވާހަކަދައްކަން ތިއްބެވެ. ފުރުމުގެ ކުރިން އޭނާއަށް އަޒްކާއާއި އެކީގައި ހޭދަކޮށްލަން ލިބިފައިވަނީ ވަރަށް މަދު ވަގުތުކޮޅެކެވެ. އޭނާ ބޭނުންވަނީ ހުރިހާ ވަގުތެއް އަޒްކާއަށް ހުސްކުރާށެވެ.\n"ނަތާ މެރީކުރީތަ މިހާރު..؟" އަޒްކާ އަހައިލިއެވެ.\n"ނުކުރަން. ބަޓް ސޫން އައި ވިލް. އަޒްކީ ގެންދާނަން އެދުވަހަކުން" ނަތާޝާ ވާހަކަދެއްކިއެވެ.\n"އެންމެން ރަނގަޅުތަ...؟ ކޮބާ ފަޒާ މިހާރު...؟" އަޒްކާ އަހައިލިއެވެ.\n"އެންމެންވެސް ރަނގަޅު. ފަޒާދައްތަ ހުންނަނީ ބޭރުގަ. ކިޔަވަނީ... ދެން އަޒްކީ ކިޔައިދީބަލަ ބޭބީއަށް ކިހިނެއްވީ...؟؟" ނަތާޝާ އަހައިލިއެވެ. ވަގުތުން އަޒްކާ އިސްޖަހައިލިއެވެ. އެވާހަކަދައްކަން އޭނާއަށް ފަސޭހައެއް ނޫނެވެ.\n"އެދުވަހު ނަތާ މަންމަ.... އަހަރެން ނިކުމެ ދާނެ ތަނެއް ނެތިގެން މަގުގެ އެއްފަރާތުގައި ހުއްޓި ހުރީ. އެހެން ހުއްޓާ ނަތާމަންމައާއި ފަޒާމަންމަ ތިގެއިން ނިކުމެގެން ދިޔައީ. އޭގެފަހުން އަހަރެން ވަރަށް ވިސްނުމަށްފަހު އުޅުނީ މިސްކިތެއްގައި މަޑުކުރަން. ހިނގައިގަތްތަނާ ފަހަތުން އައީ ޙައްވައްތަ. ޙައްވައްތަ އައީ އަހަރެންގެ ހުރިހާ އެއްޗެއް ހިފައިގެން. ޙައްވައްތަ އަހަރެން ގެންދިޔައީ ޙައްވައްތަ ކުއްޔަށް ހިފާފައި ހުންނަ ކުޑަ ކޮޓަރިއަށް. އަހަރެން ވަގުތުތައް ހޭދަކުރީ އެކޮޓަރި ތެރޭގައި ވިސްނުންތަކާއި ފިކުރުތައް އެއްވެގެން ހީވީ އެކުޑަ ކޮޓަރި ތެރޭގައި އަހަރެން ނޭވާ ހާސްކޮށްގެން މަރާލާ އުޅޭހެން. ރަނގަޅަށް ނުވެސް ކެވޭ. ނުވެސް ނިދޭ. ކަމެއް ކުރަން ހިތްވަރުވެސް ނުހުންނަނީ. އެގޮތުގައި ދެ ހަފްތާ ފާއިތުވެގެން ދިޔައީ. އެއްދުވަހު ހެނދުނު ވަރަށް ގަދައަށް ބަނޑުން ތޮޅީލި. ފަހުން ބޭބީގެ އެއްވެސް މޫވްމަންޓެއް އަހަރެންނަށް ފާހަގައެއް ނުކުރެވުނު. އެހެންވެ ޙައްވައްތަ ކައިރީގައި ބުނީ. ވަގުތުން ޙައްވައްތަ އަހަރެން ގެންދިޔައީ އޭޑީކޭއަށް. އެއީ އެކޮޓަރިއާއި އޭޑީކޭ ހުންނަނީ އެއް މަގެއްގަ. އެމީހުން ވަގުތުން ސްކޭން ހަދާފައި ބުނެފި ބޭބީއެއް ނެތޭ. ވަރަށް ގިނައިރު ވެއްޖެއޭ. އަހަރެން ހާދަ ދެރައެއްވިޔޭ.... އެމީހުން އަހަރެންނަށް ބޭސްދީގެން ވިއްސުވީ. އަހަރެން އަހަރެންގެ ދަރިފުޅު ދުށިން. އުރާވެސްލިން. ޙައްވައްތަ ފޯނުން ފޮޓޯވެސް ނެގިން. ވަރަށް ލޯބި ކުއްޖެއް. އައިޒާ.... ބޭބީ ވަޅުލީ ނަން ކިޔާފައި. ޙައްވައްތަ ބުނީ ހީވަނީ ހަމަ އަހަރެން ހެންނޭ.. ޑޮކްޓަރުން ބުނީ އަހަރެން ފިކުރު ކުރާތީވެ ކަމަށޯ ބޮޑަށް ލަފާ ކުރެވެނީ..... މިރަށަށް ޙައްވައްތަ އަހަރެން ގޮވައިގެން އައީ ދިވެހި ބޭސްކުރަންވެގެން. އަހަރެން އެދުނިން ޙައްވައްތަ ކައިރީގައި އެއްވެސް މީހަކާއި ހަމައަށް އަހަރެންގެ ވާހަކަ ނުގެންދަން. ޙައްވައްތަ ހާދަ ރަނގަޅޭ...." ވާހަކަތައް ނިންމާލިއިރު އަޒްކާއަށް އިނީ ރޮވިފައެވެ. އޭނާއަށް ގިސްލެވެން ފެށުނެވެ. އެ މަންޒަރު ފެނި ނަތާޝާއަށް ވެސް ރޮވުނެވެ. އެނާ އަޒްކާގެ މޫނުގެ ދެފަރާތުގައި ހިފާފައި ކަރުނަތައް ފޮހެދިނެވެ. އަޒްކާއަށް ހިތްވަރު ދިނެވެ.\nބަދިގޭ ޒިންކު ކައިރީގައި ތަށިތައް ދޮންނަން ހުރި ނައިޝީ ސިހުނީ ފަހަތުން އޭނާގެ ހަށިގަނޑުގައި މީހަކު ދެއަތް ވަށާލުމުންނެވެ. އޭނާ ސިހުނެވެ. ނަމަވެސް އެއީ ނާހިދްގެ އަމަލެއްކަން އިނގުމުން ތުންފަތަށް ހިނިތުންވުމެއް ވެރިކޮށްލިއެވެ.\n"އަދިވެސް ނުނިމޭތަ...؟" ނާހިދް އަހައިލިއެވެ.\n"މި ނިމުނީ. ނާހިދް ދޭ ކޮޓަރިއަށް. މިދަނީ..." ނާހިދާއި ދުރުވެލަމުން ނައިޝީ ބުނެލިއެވެ.\n"ނީޑް ޓު ޑިސްކަސް އެބައުޓް..." ނާހިދް ބުނެލިއެވެ.\n"އެބައުޓް....؟" ނައިޝީ އަހައިލިއެވެ.\n"ކޮޓަރިއަށް އާދޭ... އޭރުން ބުނާނީ..." ނާހިދް ހިނގައިގަތުމުން ނައިޝީ އަތްމަތި އަވަސް ކޮށްލިއެވެ.\nނައިޝީ ކޮޓަރިއަށް ވަތްއިރު ނާހިދް އިނީ އެނދުގައެވެ. އޭނާގެ ދެލޯ އަމާޒުވެފައި ވަނީ ކުރިމަތީގައި ހުޅުވާފައި ހުރި ލެޕްޓޮޕަށެވެ.\n"ކޮންކަމަކާއި ޚިޔާލު ހޯދާލަންތަ އުޅުނީ..؟" ނައިޝީ އަހައިލިއެވެ. ނާހިދްގެ ސަމާލުކަން ނުލިބުމުން ލެޕްޓޮޕް ލައްޕާލާފައި ދުރުކޮށްލިއެވެ.\n"އާދެބަލަ އޮށޯންނަން..." ނައިޝީއަށް އުނދަގުތަކެއް ވިޔަސް ދެކޮޅު ހަދަން ނުކެރުނެވެ. ފަހަކަށް އައިސް އޭނާއަށް އަބަދު ނާހިދަށް ނޫނެކޭ ބުނުން އާންމުވެއްޖެއެވެ.\n"އަހަރެން ބުނަން އުޅުނީ ހިނގާށޭ އިޝީ ޑޮކްޓަރަށް ދައްކަން. ބޭނުންވިއްޔާ މިކޮޅަށް ނުދައްކާ ލަންޑަނަށްވެސް ދެވިދާނެ. ފަސޭހަވެސް ވާނެ. އެކޮޅުގައި ކާފަވެސް ހުންނާނެ" އޭނާގެ އަތްމަތީގައި ނައިޝީ އޮށޯވެލުމުން ނާހިދް ބުނެލިއެވެ. ނައިޝީ ޚައިރާންކަމާއެކު ނާހިދްގެ މޫނަށް ބަލައިލިއެވެ. އޭނާ ޑޮކްޓަރަށް ދައްކަންޖެހޭ ސަބަބެއް ނޭނގެއޭ ބުނާ ކަހަލައެވެ.\n"ކޮންކަމަކަށް ޑޮކްޓަރަށް ދައްކަންވީ...؟" ނައިޝީ އަހައިލިއެވެ.\n"ޕްރެގްނުވާތީ. ވެދާނެ ދޯ މަގޭ މައްސަލައަކަށްވެސް" ނާހިދް ވާހަކަދެއްކިއެވެ. ނައިޝީގެ މޫނުމަތީގައިވާ ކުލަވަރު ބަދަލުވާން ސިކުންތެއްވެސް ނުނެގިއެވެ.\n"ނާހިދް ބޭބީއެއް ބޭނުންވީތަ...؟" ނައިޝީ އަހައިލިއެވެ.\n"އެހެއްނުވާނީ. އޭޖު ކަޓަނީ ވިއްޔާ... ޑޭ ވަން އިން ފެށިގެން އަހަރެން މަސައްކަތް އެބަކުރަން. އެކަމަކު އިޝީގެ ބޮޑީ އެއްވެސް ރިއެކްޓެއް ނުކުރެއެއްނު" ނާހިދް ވާހަކަދެއްކިއެވެ.\nނައިޝީއަށް ނާހިދްގެ އަތްމަތިން ތެދުވެވުނެވެ. އޭނާ ނާހިދަށް ދޭނީ ކޮން ޖަވާބެއް ހެއްޔެވެ؟ އޭނާ ބޭސް ބޭނުންކުރަނީ ނަސްލު އޮޅުވާލަން ބޭނުންނުވާތީއެވެ. މި ދަނޑިވަޅުގައި އޭނާ ބަނޑުބޮޑު ވެއްޖެނަމަ ދަރިފުޅުގެ ޙަޤީޤީ ބައްޕަ ޔަޤީނެއް ނުވާނެއެވެ.\n"ކިހިނެއްވީ..؟ އިޝީ އަދި ބޭނުންނުވަނީތަ...؟" ނާހިދް އަހައިލިއެވެ. ނައިޝީ ކައިރީގައި އޭނާ އިށީނެވެ.\n"ބޭނުންނުވަނީކީ ނޫން. އަދި ތަންކޮޅެއް އަވަސްހެން ހީވަނީ. ޑޮކްޓަރަށް ދައްކާ ވަރެއް އަދި ނުވެއެއްނު. އަދި ދުވަސްކޮޅަކު މަޑުކޮށްލަމާ ދޯ..." ނައިޝީ ވާހަކަދެއްކިއެވެ. ނާހިދް އެގޮތާއި ރުހުނެވެ.\nނަތާޝާ ފުރުވަން ބަނދަރު މައްޗަށް ޙައްވައާއި އެކުގައި އަޒްކާވެސް ނިކުތެވެ. އެއްފަރާތުގައި ވަކިން ނިރާޝް ވެސް ހުއްޓެވެ. ބައިވެރިން ލޯންޗަށް އަރަން ފެށުމުން ނަތާޝާ އަޒްކާއާއި ކުރިމަތިލިއެވެ. އަދި އަތުގައި އޮތް ފޯނަށް ލައްވާފައިވާ ސިމްކޮޅު ނެގުމަށްފަހު ފޯން އަޒްކާއަށް ދިއްކޮށްލިއެވެ. އަޒްކާ ނަތާޝާގެ މޫނަށް ބަލައިލިއެވެ.\n"މި ފޯނު އަޒްކީއަށް. މާލެ ދެވުނީމަ ބައްޕަ ކައިރީގައި ބުނެގެން އަހަރެން ފޯނެއް ހޯދާނަން. މީގަ އިންނާނެ ނަތާގެ ދިރާގު ސިމް. އެ ނަންބަރު އިނގޭނީ ހަމައެކަނި ރާދުއަށް. މީގެފަހުން މި ފޯނަކީ އަޒްކީގެ އެއްޗެއް" ނަތާޝާ ވާހަކަދެއްކިއެވެ. އަޒްކާ ކައިރީގައި ހުރި ޙައްވަގެ ތުންފަތަށް ހިނިތުންވުމެއް ވެރިވިއެވެ.\n"އެކަމަކު.. މި ފޯނުގަ ހުންނާނެއްނު ނަތާގެ މުހިންމު ޑޮކިޔުމަންޓްސް ތައްވެސް" އަޒްކާ ބުނެލިއެވެ.\n"ނުހުންނާނެ. ހުންނާނީ ހަމައެކަނި ފޮޓޯތަކެއް. އަޒްކީއާއި މާލެއިން ބައްދަލުވި ދުވަހަކުން އަހަރެންނަށް ފޮޓޯތައް ލިބޭނެއްނު" ނަތާޝާ ވާހަކަދެއްކިއެވެ. އޭނާ ފަހަތް ބަލައިލީ ލޯންޗުގައި ހުރި އޭނާގެ ސްޕަރވައިޒަރ ގޮވައިލުމުންނެވެ.\n"އަދި އެއްވާހަކަ. އުންމީދުކުރަން ވީ އެންމެ އަވަހަކަށް އަޒްކީ މާލެ އައިސް ނަތާއަށް ގުޅާނެކަމަށް. ދެން ދިޔައީ. ވިލް މިސް ޔޫ ސޯ މަޗް. ޓޭކް ކެއަރ. އައި ލަވް ޔޫ..." ނަތާޝާ އަޒްކާގެ ހަށިގަނޑުގައި ބައްދާލަމުން ޙައްވައާއި ސަލާންކޮށްލިއެވެ.\nޙައްވައާއި އެކުގައި އޭނާ ގެއާއި ދިމާލަށް މިސްރާބު ޖެހީ ލޯންޗު ފަޅުން ނިކުމެ މާ ސިންގާ ކަނޑުގައި ހޮޅިލާފައި ނަގަމުން ދިޔަ ރާޅުތައް ކަފަމުން ކުރިއަށް ދާން ފެށުމުންނެވެ.\nގަސް ދަށުގައި މަޑުކޮށްލައިގެން ހުރި ނިރާޝް އޭނާއަށް ފެނުނީ ވަކި ހިސާބަކަށް ހިނގި ފަހުންނެވެ. ފުރަތަމަ ފަހަރަށް އަޒްކާގެ ތުންފަތް މަތިން ނިރާޝްއަށް ހިނިތުންވުމެއް ފެނުނެވެ. އޭނާ ހުރީ ނަތާޝާ ދިން ފޯނު މޭގައި ޖައްސާލައިގެންނެވެ. ނިރާޝް ބަލައިލުމުން އޭނާ ނިރާޝްއަށް ވެސް ހިނިތުންވުމެއް ދިނެވެ. އަޒްކާ އެދިން ހިނިތުންވުން އޭނާގެ ހިތުގެ އެންމެ ފުނުގައި ރައްކާކުރިއެވެ.\nރޭގަނޑުގެ ކެއުން ކުރިއަށް ދިޔައިރުވެސް އަޒްކާއަށް މޭޒު ކައިރީގައި އިނދެވުނީ ނަތާޝާ ދިން ފޯނަށް ބަލަހައްޓައިގެންނެވެ. މާލެ ދެވުނުހާ އަވަހަކަށް ނަތާޝާ ގުޅާނެކަން އިނގޭތީ އޭނާ އިނީ ތައްޔާރުގައެވެ. ޙައްވައާއި ޙަމީދު އެކަކު އަނެކަކަށް ނަޒަރެއް ބަދަލުކޮށްލިއެވެ.\n"ދަރިފުޅު އުފަލުންތަ ތިނީ.." ޙައްވަ އަހައިލިއެވެ. އަޒްކާ ބޯޖަހައިލިއެވެ.\n"މާތްﷲ ގެ ރަޙްމަތްފުޅު މީހުންގެ މައްޗަށް އޮށްސަވާގޮތް ތި ފެންނަނީ. ހެޔޮލަފާ ރަޙްމަތްތެރިއެއް މިދުނިޔެ މަތިން މިންވަރު ކުރައްވާނީ ނަސީބުވެރިޔަކަށް. އެކަހަލަ ރައްޓިއްސެއް ލިބުން އެއީ ތިމާ މީހާއަށް މާތްﷲ ދެއްވި ނިޢުމަތެއް" ޙައްވަ ވާހަކަދެއްކިއެވެ. އަޒްކާ އިނީ އަޑުއަހާށެވެ.\n"ޙައްވަ ތިބުނީ ތެދެއް. ނަތާ ކަހަލަ ރައްޓިއްސެއް އަޅުގަނޑަށް ދެއްވީތީ އެކަލާނގެއަށް ޝުކުރުކުރަން. އެކަމަކު... ނުޝައިބާއްތަމެން އަޅުގަނޑަށް ވަރަށް ނަފްރަތުކުރޭ... އެހެންވެ ވަރަށް ބިރުގަނޭ...." އަޒްކާ ވާހަކަދެއްކިއެވެ.\n"އެއީ މައްސަލައެއްނޫން. ދުނިޔޭގައި އެކަހަލަ މީހުން އުޅޭނެ. ކޮންމެސް ދުވަހަކުން ޙަޤީޤަތް އިނގޭނެ. ދަރިފުޅުގެ ތި ބަނަ ދުވަސްތައް ފަސްދީ ކުރިއަށް ދިޔުމަށް އެހީވެދޭނެ ކުއްޖަކަށް އެ މަންޖެވާނެ" ޙައްވަ ވާހަކަދެއްކިއެވެ.\n"މާލެ ފުރަން ބޯޓުގަ ނަން ނޯޓު ކުރަންވީ ދޯ..." ޙަމީދު ބުނެލިއެވެ. ވަގުތުން އަޒްކާ ޙަމީދަށް ބަލައިލިއެވެ. އޭނާ ލަސްލަހުން ބޯޖަހައިލިއިރު ހިތުގައި ނުތަނަވަސް ކަމެއް ވިއެވެ. ނާހިދާއި އެއްފަސްގަނޑަކަށް އެރެން އުޅޭތީ ހިތް އަވަސްވެލިއެވެ.\nނާހިދާއި އެކުގައި ބޭރަށް ދާން ނައިޝީ ނިކުތީ ގަޔާވެގެނެއް ނޫނެވެ. މަގުމަތިން މާހިލް ފެނި އޭނާގެ ބޮލުގެ ރިހުން ހައްތަހާ ގަދަވާނެތީ އޭނާ ބޭނުންވަނީ އަބަދު ގޭތެރޭގައި އޮންނާށެވެ. ނަމަވެސް ނާހިދްގެ އުފަލަށްޓަކައި އޭނާ ތައްޔާރުވެގެން ނިކުމެ ނާހިދްގެ ސައިކަލް ފަހަތަށް އެރިއެވެ.\nމަގު ކަންމަތީގައި އެކުވެރިންތަކަކާއެކު ދަޅެއް ހިފައިގެން ހުރި މާހިލްއަށް ނާހިދްގެ ފަހަތުގައި ހެދިލައިގެން އިން ނައިޝީ ފެނުމުން އެތެރެ ހަށީގައިވާ ލޭތައް ކެކިގަތެވެ. އޭނާ މައްސަލައެއް ނޫންކަމަށް ހަފާދައި އަޅާނުލާން އުޅުނަސް ހިތަށް އުނދަގުތަކެއް ވާން ފަށައިފިއެވެ. އޭނާ ނައިޝީއާއި ގަދަކަމުން ގުޅުން ހިންގި ކަމުގައި ވިޔަސް އޭނާގެ ހިތުގައި އޭނާއަށް ވެސް ނޭނގި ނައިޝީގެ ނަން ރަން އަކުރުން ފެވެމުން ދިޔައެވެ. އޭނާގެ ހިތުގައި ނައިޝީއަށް ހާއްސަ ޖާގައެއް ހެދުނެވެ.\n"ހޮޓް ޗިކެއް ދޯ..." މާހިލް ބަލައިލީ އޭނާގެ ކޮނޑުގައި އެތަނުން އެކުވެރިޔަކު ހިފާލާފައި ވާހަކަދެއްކުމުންނެވެ. އެ އެކުވެރިޔާ އިޝާރާތްކޮށްގެން ހުރި ދިމާލަށް އޭނާ ބަލައިލިއިރު ނާހިދް ފަހަތުން މޭވާއާއި ތަރުކާރީ ވިއްކާ ފިހާރައަށް ނައިޝީ ވަންނަނީއެވެ. އެކުވެރިޔާގެ އެ ސަމާސާ މާހިލްއަށް ކަމުނުދިޔައެވެ. އޭނާ އަތުގައި އޮތް ދަޅު މަގުމައްޗަށް އެއްލާލުމަށްފަހު ހިފީ އެކުވެރިޔާ ލައިގެން ހުރި ޓީޝާޓްގެ ކަރު ވަޅުގައެވެ. އެވަގުތު ތަނުގައި ހަރުލާފައިވި މަޖާގަނޑަށް ހުއްޓުމެއް އައިސް ސީރިޔަސްކަން މާހައުލުގައި ވަށައިލިއެވެ. މާހިލްގެ ދެލޮލުން އަލިފާން ކަނި ބުރާ ކަހަލައެވެ.


19 Lakka Akah Vure Gina Faisaa Huri ATM Eh Vagah Gengosfi - Vaguthu\nއިންޑިއާގެ ޕަންޖާބްގެ އަމްބަލާގައި އޭޓީއެމްއެއް ވަގަށް ނަގައިގެން ފިލައިފިއެވެ.\nރިޕޯޓްތައް ބުނާގޮތުގައި، ވަގުންގެ ބަޔަކު އިންޑިއާގެ ސެންޓްރަލް ބޭންކްގެ އޭޓީއެމްއެއް ވަގަށް ނަގައިގެން ގޮސްފައި މޮޅުގޮތަކަށެވެ. އެގޮތުން އޭޓީއެމްގެ ބޫތުގައި ހަރުކޮށްފައިވާ ސީސީޓީވީ ކެމެރާތަކަށް ސްޕްރޭ ޖެހުމަށްފަހު އެ މީހުން ވަނީ އޭޓީއެމް ވަގަށް ގެންގޮސްފައެވެ.\nއަދި އެ މީހުން އެ އޭޓީއެމް ވަގަށް ގެންގޮސްފައި ވަނީ އޭޓީއެމް އިންނަ ތަނުން ނެއްޓުމަށްފަހުއެވެ.\nރިޕޯޓްތައް ބުނާގޮތުގައި، ވަގަށް ގެންދިޔަ އެ އޭޓީއެމްގައި ގިނަ އަދަދެެއްގެ ފައިސާ ހުއްޓެވެ. އިންޑިއާގެ ބައެއް ނޫސްތައް ބުނާގޮތުގައި، އެ އޭޓީއެމްގައި ހުރި ފައިސާތަކުގެ އަދަދު 19 ލައްކައަށް އަށް އަރައެވެ.\nއިންޑިއާ ފުލުހުން އިއްޔެ ބުނެފައި ވަނީ، އެ މައްސަލަ ފުލުހުން ވަރަށް ގާތުން ބަލަމުން އަންނަ ކަމަށާއި، އެ ސަރަހައްދުގައި ހަރުކޮށްފައިވާ ސީސީޓީވީ ކެމެރާތަކުގެ ފޫތޭޖްތައް މިހާރު ނަގާފައިވާ ކަމަށެވެ.\nއަދި އެކަމުގައި ހިމެނެނެތީ ކިތައް މީހުން ކަމެއް އަދި ފުލުހުންނަށް ކަށަވަރެއް ނޫނެވެ. އެ މީހުން ހޯދުމުގެ މަސައްކަތް ފުލުހުން ދަނީ ކުރަމުންނެވެ.\nމީގެ ކުރިންވެސް އިންޑިއާގައި އޭޓީއެމްއެއް ވަގަށް ނެގި މައްސަލައެއް ފެންމަތިވިއެވެ. އެފަހަރު ވަގަށް ގެންގޮސްފައި ވަނީ، ކަނަރާ ބޭންކްގެ އަކްބަރް ބޭންކްގެ އޭޓީއެމް އެކެވެ. ވަގަށް ގެންދިޔަ އެ އޭޓީއެމްގައި އޭގައި 3.33 ލައްކަ ރުޕީސް ހުރިކަމަށް ރިޕޯޓްތައް ބުނެއެވެ.\nއިންޑިއާގައި އޮންނަ އޭޝިޔާގެ އެންމެ ބޮޑު ސްލަމް އިން ކޮވިޑް-19 ފެނިއްޖެ\nފެބުރުއަރީ 23, 2020 21:17\nތިވީ ގޮތުން އަދި ގެންދާނެ ބޭންކް ވެސް ހުރިތަނުންއުފުރާލައިގެން . . .


ކުޅުދުއްފުށީ ސިޓީ ކައުންސިލް އިދާރާއަށް 10 ލެޕްޓޮޕް ހޯދުމަށް ކުރެވުނު ނަންބަރ: (IUL)266-PR/266/2021/42 އިޢުލާނަށް އެކަށީގެންވާ ތަރުހީބެއް ލިބިފައިނުވާތީ އެއިއުލާން ބާތިލް ކޮށް އަލުން އިޢުލާން ކުރަމެވެ. ވީމާ، މިއިދާރާއަށް 15 ލެޕްޓޮޕް ފޯރުކޮށްދިނުމަށް ޝައުޤުވެރިވެލައްވާ ފަރާތްތަކުން ތިރީގައި ދެންނެވިފައިވާ ގޮތުގެމަތީން މަޢުލޫމާތު ސާފުކުރައްވާ އަންދާސީ ހިސާބު ހުށަހެޅުއްވުމަށް ދަންނަވަމެވެ.\nއަންދާސީ ހިސާބު ހުށަހެޅުއްވުމަށް ބޭނުންވާ ފަރާތްތަކުން 01 އޯގަސްޓް 2021 (އާދީއްތަ) ދުވަހުގެ 11:00 ން ފެށިގެން4އޯގަސްޓް 2021 ވާ (ބުދަ) ދުވަހުގެ 14:00 އާއި ދެމެދު މިއިދާރާއަށް ވަޑައިގެން، މިއިދާރާގެ ނަމްބަރ 6527177 އަށް ގުޅުއްވައިގެން، އޮންލައިންކޮށް ތިރީގައިވާ ލިންކް ނުވަތަ ކިއު އާރު ކޯޑުގައިވާ ފޯމް ހުށަހެޅުން އެދެމެވެ.\n05 އޯގަސްޓް 2021 ވާ (ބުދަ)\nއަންދާސީ ހިސާބު ހުށަހެޅުން (އެލް.ޖީ.އޭ އަދި ކުޅުދުއްފުށީ ސިޓީ ކައުންސިލްގައި)\n12 އޯގަސްޓް 2021 ވާ (ބުރާސްފަތި)\nމަޢުލޫމާތު ދިނުން އޮންލައިންކޮށް ޒޫމް އެޕްލިކޭޝަން މެދުވެރިކޮށް ކުރިއަށް ގެންދެވޭނެއެވެ. އަދި އޮންލައިންކޮށް ބައިވެރި ނުވެވޭނެ ފަރާތްތަކަށް މަޢުލޫމާތު ދިނުން އޮންނާނީ ކުޅުދުއްފުށީ ކައުންސިލް އިދާރާގެ ޖަލްސާކުރާ މާލަމުގައެވެ. މައުލޫމާތު ސެޝަންގައި ބައިވެރި ވެލެއްވޭނީ ރަޖިސްޓްރީ ކޮށްފައިވާ ފަރާތްތަކަށް އެކަންޏެވެ. ބިޑްގައި ރަޖިސްޓްރީ ވެފައިވާ ފަރާތްތަކަށް ބީލަން ހުށަހެޅުމުގެ ފުރުސަތު ލިބިވަޑައި ގަންނަވާނެއެވެ. ވަޑައިގަންނަވާ ކޮންމެ ފަރާތަކަށްވެސް ހުށަހެޅުއްވެވޭނީ އެއް އަންދާސީ ހިސާބެވެ. އަންދާސީ ހިސާބު ހުށަހެޅުން އޮންނާނީ ކުޅުދުއްފުށީ ކައުންސިލް އިދާރާ އަދި ލޯކަލް ގަވަރމަންޓް އޮތޯރިޓީގެ ޖަލްސާކުރާ މާލަމްގައެވެ. އަންދާސީ ހިސާބު ހުށަހެޅުއްވެވޭނީ މިނިސްޓްރީ އޮފް އިކޮނޮމިކް ޑިވެލޮޕްމަންޓްގައި ވިޔަފާރި ރަޖިސްޓްރީ ކޮށްފައިވާ ފަރާތްތަކަށް އެކަނި ކަމުގައި ދަންނަވަމެވެ.\n- Laptop Specifications


MRM ge Inthigaali raeesakah maumoon\nއެމްއާރްއެމްގެ އިންތިގާލީ ރައީސަކަށް މައުމޫން\nރައީސަކަށް މައުމޫނު އިންތިހާބު ވެވަޑައިގެންނެވީ މެމްބަރުންގެ ޢައުލަބިއްޔަތުން\nޕާޓީގެ ނަމެއްގެ ގޮތުގައި ފާސްކޮށްފައިވަނީ ''ދިވެހި އިސްލާހީ ހަރަކާތް''\nމިއީ ރައީސް މައުމޫން އިސްވެ ހުންނަވައި އުފެއްދި ތިން ވަނަ ސިޔާސީ ޕާޓީ\nކ. މާލެ | 8 ނޮވެންބަރ 2019 | ހުކުރު 07:51 | 3,283\nއެމްއާރްއެމްގެ އިންތިގާލީ ރައީސް މައުމޫން އަބްދުލްގައްޔޫމް - ޔޫސުފް ސޮފްވާން ރަޝީދު\nކުރީގެ ރައީސް މައުމޫން އަބްދުލް ގައްޔޫމް އިސްވެ ހުންނަވައި އުފެއްދި މޯލްޑިވްސް ރިފޯމް މޫވްމެންޓް (އެމްއާރްއެމް) ގެ އިންތިގާލީ ރައީސަކަށް އެމަނިކުފާނު އިންތިހާބުވެ ވަޑައިގެންފިއެވެ.\nއެމްއާރްއެމްގެ ރައީސަކަށް މައުމޫން އިންތިހާބުވެ ވަޑައިގެންނެވީ، ބުރާސްފަތި ދުވަހުގެރޭ އެމްއާރްއެމް އުފެއްދުމަށް ދަރުބާރުގޭގައި ބޭއްވި ޖަލްސާގައެވެ. ޖަލްސާ ފަށަން ކުރިން ހަމަޖެހިފައި އޮތީ 8:15 ގައެވެ. އެހެން ނަމަވެސް ގާނޫނީ ގޮތުން އަދަދު ހަމަވެ ޖަލްސާ ކުރިޔަށް ގެންދިޔުމަށް ގާނޫނީ ހުރަހެއް ނެތް ކަމަށް އިލެކްޝަނުން އިއުލާން ކުރުމާއި އެކު ޖަލްސާ ފެށީ 10 ޖެހިއިރުއެވެ. އިލެކްޝަންގެ ގާނޫނު ބުނާ ގޮތުން ޕާޓީ އުފެއްދުމުގެ ޖަލްސާ ބާއްވަން އެންމެ މަދުވެގެން 300 މެމްބަރުން ޖަލްސާ އަށް ހާޒިރުވެ ތިބެން ޖެހެއެވެ.\nޖަލްސާ ފެށުމުގެ ކުރިން އެމް.އާރް.އެމްގެ ހަރަކާތްތަކުގައި ފެށުނީއްސުރެ އެންމެ އިސްކޮށް އުޅުއްވާ އަބްދުލް އަލީމްގެ މަންމަ ނިޔާވުމާއި ގުޅިގެން ސުކޫތެއް ވަނީ ގެނެސްފައެވެ.\nއެ ޖަލްސާގައި ޕާޓީގެ ނަމާއި, ލޯގޯ އަދި އަސާސީ ގަވާއިދު ވަނީ ފާސްކޮށްފައެވެ. ޕާޓީގެ ނަން ގޮތުގައި ''ދިވެހި އިސްލާހީ ހަރަކާތް'' ވަނީ ހުރިހާ މެމްބަރުންގެ ޢައުލަބިއްޔަތުން ފާސްވެފައެވެ.\nޕާޓީގެ ލޯގޯ އަށް ތިން ލޯގޯ އެއް ހުށައެޅުނެވެ. އެ ލޯގޯގެ ތެރެއިން ފާސްވީ ރައީސް މައުމޫނު ވެސް ތާއިދު ކުރެއްވި ލޯގޯއެވެ. އެއީ ދެ ތީރު ދައްކުވައިދޭ ލޯގޯ އެކެވެ. ލޯގޯ ގައި ހިމެނޭ ރަން ކުލަ އަކީ ޕާޓީގެ ރަސްމީ ކުލަ ގޮތުގައި ވަނީ ފާސްކޮށްފައެވެ. 156 މީހުންގެ ވޯޓާއި އެކު ފާސްކުރި ލޯގޯގެ ޝިޔާރަކީ ޒުވާނުންނަށް ފަހި ފުރުސަތުތަކެއް ހޯދައިދިނުމެވެ.\nއެމްއާރްއެމްގެ ރަސްމީ ލޯގޯ. ފޮޓޯ: ޓްވިޓަރ\nގިނަ ފަރާތްތަކެއްގެ ހިޔާލާއި މަޝްވަރާތަކާއި އެކު ހަދާފައިވާ އެ ޕާޓީގެ އަސާސީ ގަވާއިދުގައި 10 ބާބާއި 40 މާއްދާއެއް ހިމެނެއެވެ. ގައުމުގެ ހަމަޖެހުމާއި އަމާންކަން ދެމެހެއްޓުމުގެ އިތުރުން އަންހެނުން ބާރުވެރި ކުރުމަށް އަސާސީ ގަވާއިދު ގައި އިސްކަން ދީފައިވެއެވެ.\nއެ ޖަލްސާގައި ޕާޓީގެ އިންތިގާލީ ކޮމިޓީ އަށް އިންތިހާބު ކުރާ 20 މެމްބަރުން ވަނީ ހޮވާފައެވެ. އެއީ 10 ފިރިހެން މެމްބަރުންނާއި 10 އަންހެން މެމްބަރުންނެވެ.\nއެމްއާރްއެމް އުފެއްދުމަށް ބޭއްވި ޖަލްސާގެ ތެރެއިން. ފޮޓޯ: ރާއްޖެ.އެމްވީ\nމިއީ ރައީސް މައުމޫން އިސްވެ ހުންނަވައި އުފެއްދެވި ތިން ވަނަ ޕާޓީއެވެ. މައުމޫނު އެންމެ ފުރަތަމަ އުފެއްދެވީ ޑީއާރުއާރުޕީއެވެ. އެމަނިކުފާނުގެ ވެރިކަމުގައި އުފެއްދެވި ސިޔާސީ ޕާޓީގައި ހުންނެވުމަށްފަހު ސިޔާސީ މައިދާނުން ދުރަށް ޖެހިވަޑައިގެންފައިކަން އިއުލާން ކުރެއްވި އެވެ. ނަމަވެސް އަލުން ސިޔާސީ މަސައްކަތްޕުޅަށް ނިކުމެވަޑައިގެން މަސައްކަތްޕުޅު ފެއްޓެވުމާއި ޑީއާރުޕީގައި ޖެހުނު ހަމަނުޖެހުންތަކަށްފަހު އެ ޕާޓީ ދޫކުރައްވާ ޕީޕީއެމްގެ ނަމުގައި އާ ޕާޓީއެއް އުފެއްދެވި އެވެ.\nޕީޕީއެމްގެ ރައީސްއަކަށް ހުންނަވަނިކޮށް، އެ މަނިކުފާނު އެ މަގާމުން ވަކިކޮށް، ސިވިލް ކޯޓަށް ހުށަހަޅައިގެން ޕާޓީ ހިންގެވުމުގެ ބާރު ކުރީގެ ރައީސް އަދި މައުމޫންގެ ކޮއްކޯފުޅު އަބްދުﷲ ޔާމީން ނެންގެވި އެވެ.


ދޯނިފަހަރުގައި އައިސް ޕްލާންޓް ޤާއިމްކުރަން ލޯނުގެ ފުރުސަތަށް ހުޅުވާލަނީ — Ihavandhoo.com\n17 ޑިސެމްބަރު 2017 0\nމަސްވެރިންނަށް އައިސް ލިބުމުގައި ދިމާވާ ދަތިތަށް ހައްލުކުރުމަށް މަސް ދޯނި ފަހަރުގައި އައިސް ޕްލާންޓް ޤާއިމްކުރުމަށް ލޯނުގެ ފުރުސަތަށް އަންނަ ހަފްތާގަ ހުޅުވާލާނެ ކަމަށް މިނިސްޓަރ އޮފް ފިޝަރީޒް އެންޑް އެގްރިކަލްޗަރ ޑރ. މުޙައްމަދު ޝައިނީ ވިދާޅުވެއްޖެއެވެ. މިނިސްޓަރ މިހެން ވިދާޅުވީ ރޭ ހއ. އިހަވަންދޫގައި ބޭއްވި 37 ވަނަ މަސްވެރިންގެ ދުވަހުގެ ޖަލްސާ ގައި ވާހަކަފުޅުދައްކަވަމުންނެވެ.\nމިޖަލްސާގައި ވާހަކަފުޅުދައްކަވަމުން މިނިސްޓަރ ޝައިނީ ވިދާޅުވީ، ދޯނި ފަހަރުގައި އައިސްޕްލާންޓް ބެހެއްޓުމުގެ ދެ ނިޒާމެއް ޓެސްޓް ކުރަމުންދާ ކަމަށެވެ. އޭގެ ތެރެއިން އެއް ނިޒާމަކީ ނެނޯ ޓެކޮނޮލޮޖީގެ އެހީގައި މަސްފިނިކުމުގެ ނިޒާމްކަން މިނިސްޓަރ ފާހަގަކުރެއްވިއެވެ. އަދި މަސްވެރިންނަށް އައިސްލިބުމުގައި ދިމާވާ ދަތިތައް ޙައްލުކުރުމަށް މިފްކޯއިން މިހާރު ވެސް 12 އައިސްޕްލާންޓްގެ މަސައްކަތް ކުރަމުން އަންނަކަމަށާއި އަންނަ އަހަރުގެ ޖޫން މަހުގެ ނިޔަލަށް އައިސްޕްލާންޓްތައް ޤާއިމްކޮށް ނިމޭނެކަމަށް މިނިސްޓަރ ފާހަގަ ކުރެއްވި އެވެ.\nމިނިސްޓަރ އިތުރަށް ވިދާޅުވީ މަސްވެރިންނަށް ދިމާވާ ދަތިތައް ޙައްލުކޮށްދެއްވުމަށް މިސަރުކާރުން ގިނަ މަސައްކަތް ކުރައްވަމުންދާ ކަމަށެވެ. އެގޮތުން މަހުގެ އަގު އެއްހަމައެއްގައި ހިފެހެއްޓެވީ މި ސަރުކާރުން ކަމަށާއި، ރާއްޖޭގެ މަސްވެރިން ބާނާ މަހަށް އެކަށޭނެ އަގެއް ހޯދައިދިނުމަށްވެސް ގިނަ މަސައްކަތް ކުރަމުން ގެންދަވާކަން މިނިސްޓަރ ފާހަގަކުރެއްވިއެވެ.\n↵ މަސްވެރިންގެ ދުވަސް